
ĮVEDAMASIS ŽODIS 


Šios paskaitos buvo laikytos 1964 m., kai buvau pakviestas va- 
dovauti dvasinio atsinaujinimo mėnesiui Nekalto Prasidėjimo Marijos 
Seserų grupei Putname. Jos buvo gana spontaniški arkiv. Jurgio Ma- 
tulaičio “Vedamosios minties ir dvasios" komentarai. 

Paskaitos buvo užrašytos megafono juoston ir vėliau seselės jas 
nurašė popierin. 1968 m. pavasarį turėjau progos šiuos užrašus per- 
žiūrėti, apvalyti nuo pasikartojimo ir atsitiktinių bei nereikalingų 
žodžių bei sakinių, sunkiai išvengiamų gyvoje kalboje. Šalia to, dau- 
gely atvejų savo mintis patikslinau, papildžiau ar pridėjau įvairių 
autorių pažiūrų. 

Kai kurie skyriai buvo parašyti visai nauji. Tokie yra: — Kristus 
mūsų pirmavaizdis, — Jausti su Bažnyčia, — Dievo vaikų laisvė, — 
Rekreacijos problema ir — Šventadienio problema, 

Kai Nekalto Prasidėjimo Seserys pradėjo šį rinkinį ruošti spau- 
dai, ryšium su arkiv. Jurgio Matulaičio r00 metų gimimo jubiliejum, 
turėjau progos dar kartą peržiūrėti ir nemažai papildyti 1971 m. va- 
sario-kovo mėnesiais. 

Į šį rinkinį tenka žiūrėti kaip į darbą, atliktą bendromis jėgomis 
kartu su Nek. Prasidėjimo Seserimis Putname. Be jų pakvietimo, be 
paskaitų užrekordavimo ir pakartotinio jų perrašinėjimo jis nebūtų 
pasidaręs. 

Šioms studijoms naudotasi “Vedamosios minties ir dvasios“ lei- 
diniu, išleistu Immaculata leidyklos 1956 m. Autoriai, kurie turėjo 
įtakos šiems svarstymams, yra nurodomi tekste. | 

Šios paskaitos buvo skirtos Seselėms, bet jos gali būti naudingos 
kiekvienam, norinčiam pažinti arkiv. Jurgio Matulaičio dvasią, ar 
apskritai norinčiam susigaudyti kaikuriose krikščioniško tobulumo | 
problemose. 

V. Bed. 
1971 m. Velykos. 

1. ARKIVYSKUPAS JURGIS MATULAITIS 
VIENUOLINIO GYVENIMO RAIDOJE 


Rašte “Vedamoji mintis ir dvasia" arkiv. Jurgis yra išreiškęs 
savo vienuolijos supratimo pagrindines mintis; ir tos mintys, tokios 
išbalansuotos ir kaip tik šiuo atžvilgiu tokios nepaprastos, kad labai 
verta į jas gilintis ir iš jų mokytis. Yra knygų, gerų knygų, bet 
kurios, pasiėmusios kurią nors vieną mintį, su ja nueina arba per 
toli, arba per plačiai, arba per siaurai, ir tuo būdu padaro skriaudą 
atba žmogui arba Dievui, arba apskritai žmogaus gyvenimui. Nieko 
panašaus negalima pasakyti apie arkiv. Jurgio Matulaičio vienuolijos 
vedamąją mintį. Ji yra tokia išlyginta, tokia rami, tokia klasiška, 
kad, man atrodo, dar net nėra atėję laikai pilnai ją suprasti. Ir, jei- 
gu mes gilinamės į šį kūrinį, tai mes iš tikrųjų dirbame ateities darbą. 

Kalbant apie vienuolinį gyvenimą, žinoma, tektų nuo daug ko 
pradėti. Gal visų pirma derėtų sustoti prie minties, kad mūsų tauta 
vienuoliniame gyvenime nėra padariusi didelės pažangos. Vienuolinis 
gyvenimas, tiek vakarų tiek rytų kultūroje, turi labai turtingą istoriją: 
istoriją ne visada labai gražią, istoriją tragišką, pilną ieškojimų, pilną 
didvyriškų pasiaukojimų, bet kartu ir pilną perdėjimų bei visokių 
išktypimų. Aš tą dalyką miniu ne dėl to, kad tuos senus garbingus 
žmones norėčiau smerkti ar daryti priekaištą jų šventumui, bėt tik 
tam, kad atkreipčiau dėmesį į tai, kad žmogaus tobulybės kelias nėra 
toks paprastas dalykas. Nesunku yra padaryti tobulą stalą arba kokį 
kitą technišką šiaip kam nors naudingą dalyką. Bet kada kalbama 
apie žmogų, jis yra toks didelis centras, jungiąs savyje įvairių galimy- 
bių, įvairių krypčių, kad iš tikrųjų žmogaus tobulybės klausimas yra 
ne vienos generacijos klausimas. Žinoma, tai gali būti klaidingai su- 
prasta. Yra tiesa, kad mes patys savo gyvenime turėsime tą klausimą 
išspręsti ir tik vieną kartą turėsime progos tai padaryti. Ir nuo to 
supratimo priklauso mūsų amžinoji laimė ir mūsų šio gyvenimo pras- 

bulybės ieškojimo vingiais ir keliais, mūsų tobulybės ieškojimui pa- 
deda ar kenkia. 

Lietuvių tautoje vienuolinis gyvenimas turėjo didelių pastangų 
ir didelių pradžių. Paimkim kad ir Mindaugo krikštą. Ir jo šeima 
yra susijusi su vienuolinio gyvenimo pastangomis. 

“Mindaugo sūnus Vaišvilkas išvyko į Graikiją ir įstojo į Rytų 
Bažnyčios vienuolyną (Šapokos-Jakšto Liet. Istorija 56 psl.). Taigi, 
Lietuvos vienuolinis gyvenimas vėliau yra atėjęs iš lotyniškos, bet ne 
iš graikiškos krikščionybės. “Mindaugui žuvus, Vaišvilkas valdė Lie- 
tuvą trejus metus. Taigi, kurį laiką Lietuva buvo valdoma vienuolio. 
Matyt, Vaišvilko vienuolinis pašaukimas buvo gyvas, nes jis po trijų 
metų atsisakė sosto ir vėl sugrįžo į vienuolyną. Lietuvą paliko savo 
sesers vyrui Švarnui" (ten pat 59 psl.). 

Taigi, vienuolinis gyvenimas yra gerai atstovaujamas pačioje 
lietuviškos krikščionybės pradžioje. Tobulo krikščioniško gyvenimo 
pašaukimas atsirado pačioje garbingoje karaliaus Mindaugo šeimoje. 
Į Vaišvilką dėl to mes galime žiūrėti kaip į pirmąjį lietuvį vienuolį. 
Jis taip pat duoda mums pavyzdį, kad vienuolis neturi atsiriboti nuo 
savo tautos (laiko) uždavinių ir privalo jų imtis, kai gyvenimas 
pašaukia. 

Yra labai turtinga ir iki šiol dar mūsų nepakankamai pažinta 
Lietuvos Jėzuitų istorija, kartu su Vilniaus akademijos ir universiteto 
istorija. Iš tikro, ji yra verta daugelio studijų. Labai gerai, kad šių 
darbų imasi mūsų istorikai. Šiandien dar mums septynioliktasis šimt- 
metis Vilniuje yra neatkasti turtai. Jis turėjo juntamos įtakos viso 
Vakarų kultūrinio pasaulio gyvenimui, Anglijos neišskiriant. Bet tai 
yra atskiri kultūrinių įtakų klausimai. Šitie turtingi vienuolinio gy- 
venimo reiškiniai Lietuvoje kažkaip ne perdaug pasilikę gyvi Lietu- 
vos visuomenėje. Tai atsitiko dėl to, kad, kaip žinome, čia paskutiniais 
rusų valdymo laikais vienuolijos buvo pradėtos naikinti ir vienuolinė 
tradicija nutrūko. Dėl to, daugeliu atžvilgių, su vienuoliniu gyvenimu 
šiandien mes esame atsiradę kaip raidos pradžioje. Nepriklausomybės 
laikais prasidėjo vienuolinio gyvenimo atkūrimas, buvo pradėti pir- 
mieji žingsniai. 

Šitame kontekste arkiv. Jurgio vaidmuo iškyla labai reikšmingai. 
Jis pasirodo Lietuvos vienuolinio gyvenimo horizonte kaip didelis 
milžinas. Taigi į Jo dvasią mes turime pagrindo gilintis su dideliu 

nuoširdumu. Žinoma, tai nereiškia, kad, studijuodami vienuolynų kū- 
rėjų dvasią, mes į ją turime žiūrėti visuomet kaip į kokią dogmą, 
kaip į neklaidingą dalyką, kuriame negali būti nieko keistina, kad 
viskas čia yra amžina. To vienuolijos kūrėjas netvirtina. Čia — yra 
vieno dvasingo žmogaus vizija. Ir kas man asmeniškai nepaprastai 
patinka pas arkiv. Jurgį, tai tas, kad jis, 1924 m. skelbdamas Marijo- 
nų konstituciją, nelaiko jos tokiu dalyku, kurio nebūtų galima keisti. 
Jis laiške kunigams rašo: “Dėl to, apskritai imant, žiūrėkite, ar ko 
negalima geriau sutvarkyti, ar nereikia ko praleisti, ar ko naujo pri- 
dėti. Taigi, žiūrėdami papunkčiui tyrinėkite, ar nereikia ko pakeisti, 
kitaip išreikšti, kitaip suredaguoti ar kitokia forma paskelbti“. Ir, 
baigdamas šią pastabą kunigams, jis priduria, kad konstitucija “yra 
išbandoma praktika“ (X ir XI psl. konstitucijos lotyniško leidinio 
priedo 1930 m.). 

Požiūriu į konstituciją arkiv. Jurgis stovi aukščiau už didįjį vie- 
nuolinio gyvenimo kūrėją Vakaruose, šv. Pranciškų, kuris, savo ne- 
atsargiais pasakymais šitoje srityje, yra prisidėjęs net prie pranciško- 
nų suskilimo. Jis, kalbėdamas apie vienuolinio gyvenimo nuostatus, 
yra pasakęs, kad ką jis įvedė, ką nustatė, tai yra taip šventa, taip tikra, 
kad niekas negali niekada tų dalykų keisti. Tuo tarpu tie dalykai, 
kuriuos jis įsakė, tais laikais buvo šventi, labai kilnūs ir net praktiški. 
Bet praėjo keli šimtai metų ir kai kurie iš jų pasidarė net juokingi. 
Sakysim, net koks nors patvarkymas: ar kaip apsirengti, ar kaip ke- 
liauti galima ir kaip negalima. Tie patvarkymai savo laiku galėjo būti 
svarbūs. Bet einant amžiams ir kintant gyvenimo aplinkybėms nu- 
stojo savo reikšmės. Arkiv. Jurgis mus apsaugojo nuo šios tragedijos. 
Einant jo mokslu, jei ką reikės keisti įstatuose, tai ir leistina. Pasak 
jo, “ne tik pavieniai žmonės, bet ir pačios įstaigos turi stengtis eiti 
vis tobulyn, niekad nesustojant vietoje“ (Užrašai ro0 psl.). Kai arkiv. 
Matulaitis kalba apie įstaigas, jis turi galvoje vienuolijas. Toliau, 
tame pačiame laiške Vaitkevičiui jis pasisako, kaip jis žiūri į vienuo- 
lijos konstitucijas. Jis į jas žiūri kaip į daugiau ar mažiau laikinį 
dalyką. “Aš į tuos įstatus Žiūriu tiktai kaip į tam kartui sustatytus, 
kad būtų už ko užsikabinti. Sunku iš anksto sustatyti gerus įstatus, 
tokius, kad jie tiktų išsyk gyvenimui naujose sąlygose. Kiek žinau, 
visoki įstatai pamažu daromi, panaudojant ilgų metų patyrimą“. 
(Užrašai x0x psl.). Taigi į vienuolinius įstatus mes neturime žiūrėti 

kaip į dogmą, kuri yra nekintama. Savo nesuabsoliutinimu vienuoli- 
nio gyvenimo tvarkos, Matulaitis užima reikšmingą vietą vienuolinės 
kultūros istorijoje. 

Tačiau ši pastaba mūsų studijose gal jau nereikalinga. Bent tiek, 
kiek eina reikalas apie arkiv. Jurgio vedamąją vienuolinio gyvenimo 
mintį. Atrodo, kad mes čia ne ką galėtume siūlyti keisti. Užtektų tik 
gilintis į tuos dalykus ir juos geriau pažinti bei pritaikinti. Taigi su 
tomis mintimis einame prie šio dokumento studijų. 


2. DIEVAS VIENUOLINIAME GYVENIME 


Pirmasis šios instrukcijos paragrafas šitaip kalba: “Vienuolijos 
šūkis — visame Dievo ieškoti, visa kuo Dievui patikti, viską daryti 
Dievo garbei, visur Dievą įnešti, — kad visos vienuolijos bei atskirų 
jos narių gyvenimo centras būtų tik Dievas.“ Tai, žinoma, yra labai 
aiški tiesa, ir, sakytume, banali tiesa, kurios nereikėtų net aiškinti. 
"Tačiau vis dėlto reikia ją aiškinti. Reikia prie šios arkiv. Jurgio min- 
ties sustoti todėl, kad mes krikščionys kartais patenkame į pavojų kaip 
tik dėl to turtingumo, kurį Jėzaus Kristaus atnešta malonė yra pa- 
skleidusi pasaulyje. Mūsų dvasia pasidaro turtinga, tokia turtinga, 
tokia plati, viskuo besidominti, viską pašvenčianti ir tokia pakilninta, 
kad kažkaip pats Dievas pasilieka lyg ir nuošaly ar bent tolimesniame 
fone. Tačiau tai neturi atsitikti. Ypač tai neturi atsitikti vienuoliniame 
gyvenime. Dievas turi būti ir visada pasilikti mūsų pagrindinis part- 
neris, pagrindinis veikėjas ir pagrindinė tiesa, nuolat lydinti visas 
mūsų mintis ir darbus. Mes turime gerai įsisąmoninti tą Visagalio 
Dievo tiesą ir ja praktiškai gyventi. Mes turime pajusti, kad esame 
Dievo sukurti. 

Žinoma, kartais lengva teoriškai sakyti, kad Dievas yra sukūręs 
pasaulį, kad Dievas yra sukūręs visus žmones. Bet kartais neateina 
mums į galvą mintis, kad Dievas ir mane yra sutvėręs. Kai aš kalbu, 
kad Dievas viską sukūrė, aš pats kažkaip lieku nuošaly. Vienuoliui 
ar vienuolei reikėtų pradėti savo dvasinį gyvenimą nuo minties, kad 
štai Dievas ir mane yra sukūręs ir kuo aš esu, su visais mano polin- 
kiais, su visais mano talentais, su visais mano slapčiausiais norais, 
su visomis mano problemomis ir kilniausiais jausmais, su kuriais aš 
einu prie Dievo, kaip prie kažko kito. Visi tie dalykai yra iš jo gauti. 

Dievas apie mane turi daug tikslesnį ir pilnesnį supratimą negu aš 
pats. Ir jam yra tik “gražu" žiūrėti, kaip žmogus pats save atranda 
ir ką jis išdarinėja. Tiesa, kad Dievas yra kiekvieną mūsų sukūręs, 
reikėtų mums naujai įsisąmoninti. | 

Arkivyskupas Jurgis, pradėdamas ją mūsų dvasinės it vedamosios 
minties pradžioje, ne kokią tuščią šnektą kalba. Žmonijos kultūros 
istorija liudija nepaprastai vaizdingai, kokiame dideliame pavojuje 
yra tikėjimas į Dievą. Ir kaip geriausių žmonių pastangų dėka jis 
išblėsta. Pastudijuokime, sakysim, Graikijos kultūrą. Aišku, kad ten 
kada nors pradžioje, buvo kuriančio ir Visagalio Dievo idėja. Bet 
tas labai kultūringas graikiškas žmogus ir šį ir tą išsimanė, ir puikių 
dalykų apie dvasinius dalykus sugalvojo bei parašė ir atskirus Dievo 
bruožus puikiai aptarė, bet ilgainiui juos atskirais dievais padarė. 
Ir taip Visagalio Dievo idėja kažkaip ir kažkur dingo. Dievas pasi- 
liko tik pirmininkas dievų susirinkime. Bet visagalingumo, neper- 
maldaujamos Dievo jėgos, tos visos jo didybės, nuo kurios mes pri- 
klausome dieną ir naktį, nebeliko. 

Šitam pavojui esame ir mes išstatyti, ir net dar didesniam. To- 
dėl, kad Kristaus atnešta Dievo malonė mums suteikia dar daugiau 
galimybių pažinti ne tik Dievą, bet ir save. Mes esame pripildyti 
įvairių malonių ir mes galime įvairiose srityse eiti labai toli. Toliau 
negu senieji graikai. Mes galime giliai įeiti į visas sritis. Ir šitaip 
bekeliaujant, mums gali atsitikti, kad Dievo mūsų tarpe jau nėra. 

Ryškus tokio pavojaus pavyzdys yra protestantų tarpe prasidėjęs 
“Dievas yra miręs“ sąjūdis. Jis nori sukurti krikščionybę su dieviš- 
komis malonėmis, bet be Dievo. Tai yra žmogaus, tapusio dievišku, 
bedievybė. “Mes galime pasidaryti atviri naujam ir visuotiniam švie- 
sos apreiškimui'', sako šio sąjūdžio vadas Tomas J. J. Altizer (Toward 
new Christianity, 1967 m. 317 psl.). Jis aiškiai pasisako, kad po at- 
pirkimo nėra daugiau transcendencijos (318 psl.). Tai reiškia nebėra 
Dievo, stovinčio šalia žmogaus dvasios. Naudodamasis Zaratustros 
žodžiais, jis mano, kad po Kristaus visas mūsų gyvenimas yra “supin- 
tas, suvarstytas, įmeilintas“, viskas šoka teigiamybės šokį ir esame 
atleisti nuo reikalo sakyti: ne bet kam. Nėra abejonės, kad šitoks 
dvasingumas eina per toli. Dievą jis sunaikina, teigdamas jo gerumą. 
Mums vienuoliams reikia saugotis šitokios pamaldžios bedievybės. 

Arkiv. Jurgis sako, “kad visos vienuolijos ir atskirų jos narių 

gyvenimo centras būtų tik Dievas. Verta atkreipti dėmesį žr į skirtu- 
mą tarp pačios vienuolijos ir jos narių. Mes patys asmeniškai, ką 
nors veikdami ir ką nors kurdami, turime neatsilaisvinti nuo tos pa- 
grindinės ašies, apie kurią mūsų gyvenimas sukasi. Bet taipogi ir vie- 
nuolija kaip organizacija, su jos darbais, jos darbų tvarkymu, jos 
vadovavimu, jos apsisprendimais pasukti vienu ar kitu keliu, niekada 
neturi praleisti iš akių, kad visų šitų pasirinkimų centras taipogi turi 
būti tik Dievas. Žinoma, žodis “tik" nėra visai tikslus. Jis nereiškia, 
kad mes negalėtume daryti ko nors įvairaus, ar ko nors reikš- 
mingo, kas netiesioginiai rišasi su Dievu. Žinoma, kad mes galime. 
Bet mes turime stengtis, kad visais tais mūsų darbais, nors ir atokiai 
stovinčiais nuo paties Dievo idėjos, Dievas būtų netiesioginiai garbi- 
namas. Mažių mažiausiai, jis neturi būti įžeidžiamas. 

Pirmasis paragrafas turi dar ir kitą mintį. Tis sako, kad mes ne 
tik patys asmeniškai koncentruotumės į Dievą, ne tik kad mūsų vie- 
nuolija centruotųsi į Dievą, bet kad mes “turime visur Dievą įnešti“. 
Dievą įnešti ten, kur jo nėra. Šita sakinio dalis yra verta dėmesio. 
Jeigu mes studijuojame kai kuriuos vienuolinio gyvenimo formų ieš- 
kojimus, buvusius senovėje, tai mes kartais galėtume susidaryti įspūdį, 
kad yra lyg koks konfliktas tarp Dievo ieškojimo man pačiam ir 
Dievo atnešimo kitam. Ir dažnai vienuoliai išsiaiškindavo, kad neši- 
mas kitiems yra pavojingas paties vienuolio tobulėjimui ir šventumui. 
Dėl to mes kartais sutinkame vienuolinių formų, kurios buvo per- 
daug atsiribojusios uno savo laiko visuomenės. Tačiau dabar mintis, 
kad vienuolijos turi apaštalauti, yra įgavusi Bažnyčioje veik dogminį 
pripažinimą. Popiežių dokumentuose ar kalbose vienuolijoms yra Ia- 
bai stipriai tas dalykas pabrėžiamas. Pradedama visiškai nesuprasti ir 
net nepateisinti vienuolijos, kuri būtų tik sau pačiai, o ne žmonėms. 
Ta mintis yra aiškiai išreikšta viename dokumente, kuris skirtas vyrų 
vienuolijų jaunosios kartos auklėjimui. Čia turima galvoje Pijaus XII 
1956 m. gegužės 31 d. išleista konstitucija, kuri vadinasi “Sedes Sa- 
pientiae". Šita mintis buvo stipriai pareikšta Pijaus XII-jo įvairiais 
atvejais. Jis tai iškėlė bent dviejose kalbose, pasakytose aktyvių vie- 
nuolijų narėms. Dar stipriau ji buvo išreikšta kontempliatyvių vie- 
nuolijų narėms, kurios išoriniai jokio apaštalinio darbo nedirba, tik 
mąsto ir meldžiasi. Popiežius joms labai aiškiai ir net kietokoj for- 

moj pasakė, kad kontempliatyvinis gyvenimas, kurį maldos gyvenimą 
šios vienuolijos gyvena, taip pat turi tarnauti Bažnyčiai. 

Gražiausią kontempliacijos ir maldos gyvenimo derinį turime 
Kūdikėlio Jėzaus Teresėlę, kuri, nors būdama kontempliatyvinio vie- 
nuolyno natė, bet yra paskelbta Bažnyčios misijų globėja. Tai kartais 
atrodo kaip prieštaravimas ar bent nesuprastas dalykas. Kodėl taip 
galėjo atsitikti? Nors ji niekam neapaštalavo savo išoriniais susitiki- 
mais, tačiau ji meldėsi už misijonierius, už nusidėjėlius, už žmones, 
esančius dvasinėje krizėje. Ir ta jos malda Bažnyčioje buvo kažkaip 
pajusta iki tokio laipsnio, kad vyriausias Bažnyčios autoritetas drįso 
ją paskelbti misijų globėja. Šv. Teresėlės pavyzdys yra mums iliustra- 
cija arkiv. Jurgio minties, kad mes turime “Dievą įnešti visut“'. 

Mes turime ne tik Jį įnešti visur, bet ir “visame Dievo ieškoti“. 
Tai yra atskira mintis, prie kurios mes turime sustoti. Kartais krikš- 
čionių gyvenime susidaro per siauras požiūris į Dievą. Mes matome 
nusidėjusių Žmonių, sutinkame nekatalikų, tačiau į Dievą vis dėlto 
tikinčių. Matome įvairiai tikinčių žmonių. Ir kartais atsiranda pagun- 
da labai griežtai šių žmonių atžvilgiu apsispręsti, ir tam tikra prasme 
atskirti juos nuo Bažnyčios. žinoma, mes neturime pataikauti jokiai 
klaidai. Klaidai pataikavimas ją ugdo, ir blogų pasekmių išugdo, jei 
ne šioj generacijoj, tai kitoj. Bet iš kitos pusės mes turime būti tos 
bitės, kurios ieško medaus ant visokių gėlių. Reikia ieškoti Dievo 
pėdsakų, kur tik jų galima rasti. Sugebėjimas rasti Dievo paveikslą ir 
ji atpažinti ar kokiame žmoguje, ar kokiame reiškinyje, kuris yra, 
rodos, atokiai nuo bažnyčios, turi misijinės naudos. Reikia ne tik ne- 
vengti, bet net ieškoti progų bendradarbiauti su žmogumi geruose 
darbuose, kuris priklauso kitam tikėjimui. 

Ypatingai šiais laikais mes turime susidomėti platesniu bendra- 
darbiavimu, kai pasaulis yra sustojęs į du frontus. Yra susidaręs toks 
galingas frontas prieš Dievą, kokio niekada Žmonijos istorijoje, be- 
rods, nėra buvę. Jį mes turime bedieviškame komunizme, kuris šian- 
dien valdo pusę pasaulio. O tuo tarpu sąjūdžiai, kurie yra už Dievą, 
yta suskilę. Katalikų Bažnyčia yra už Dievą. Įvairios protestantų 
konfesijos turi visai teisingą Dievo sąvoką. Kai kurie iš jų klysta 
klausimuose, liečiančiuose Švč. Trejybę; kiti — klausimuose, liečian- 
čiuose Kristų, bet Dievo sąvoką jie turi. Arba paimkime žydus, kurie 
turi gerą Dievo-Tėvo sąvoką. Arba paimkim Islamą, kuris dvasiškai 


9 


valdo daugybę tautų. Islamas yra įdomus reiškinys religijos istorijoje. 
Kai kas sako, kad jis, tam tikra prasme, yra krikščionybės erezija, 
išsižadėjusi Kristaus, bet vieno Dievo idėją jie turi kuo ne stipriau 
išreikštą negu pas mus. Dievas pas juos yra! Krikščionys, žydai ir 
islamas — sąjūdžio už Dievą partneriai. 

Šiandien kai kurių žmonių mintyse ryškėja reikalas suderinta 
veikla spirtis prieš žmoniją naikinantį bedieviškąjį pavojų. Dėl to ir 
popiežiai nekartą padaro labai draugiškų pareiškimų bei žygių tiems 
sąjūdžiams, toms dvasios kryptims, kurios turi nepagadintą Dievo 
sampratą. Yra užsimezgęs teologinis pokalbis ne tik tarp protestantų 
ir katalikų, arba katalikų ir pravoslavų, bet ir Egipto muzulmonų 
dvasininkai taip pat buvo atsiuntę atstovus į Vatikaną, norėdami išsi- 
aiškinti, kur mes vieni ir kiti stovime. Žinoma, yra labai sunku grei- 
tai kur nors toliau žengti dėl to, kad ilga kova katalikų su Islamu, 
nors pas katalikus ne tiek pėdsakų yra palikusi, bet daugiau jų yra 
palikusi pas muzulmonus. Mes turime daugiau pozityvių vertybių 
susitaikymui ir savo priešus lengvai užmirštame; o pas juos kova yra 
pasidariusi religine funkcija. Jiems nužudymas krikščionio buvo ga- 
rantija patekti į dangų. Šviesesni protai šiandien pradeda kritiškai 
žiūrėti į šitokius "tikėjimus" ir pradeda ieškoti būdų visų, į Dievą 
tikinčių, veiklos suglaudinimui. Žinoma, negalima čia kalbėti apie 
kokį nors tikėjimo susiliejimą. Tai per staigus šuolis. Bet pats laikas 
yra kalbėti apie veiklos suglaudinimą, norint apsaugoti žmonijoje 
Dievo idėją. Iš esmės žiūrint, geriau yra į Dievą tikintis arabas, negu 
visiškai be tikėjimo žmogus, nesižinantis kokiai sauvalei yra išduotas. 
Jis kartais atrodo didingas, bet tas didingumas yra trumparegiškas. 

Šia proga galima prisiminti vieną pžyšininką, kuris galėtų jungti 
krikščioniją su Islamu. Tai, būtent, Švč. Mergelė Marija. Nepersenai 
skaičiau vienos prancūzės knygą, skirtą derinti krikščionių prancūzų 
ir arabų santykius šiaurinėj Afrikoj. Ir ji kaip tik kelia mintį, kad 
Marija galėtų suvaidinti gerą vaidmenį šituos du didelius skirtingus 
religinius blokus suartinant. 

Knyga, apie kurią aš čia kalbu, yra parašyta R. Carles-Barzel 
ir vadinasi “O Vierge puissante“, išleista Paryžiuje 1958 m. Jos au- 
torė aprašo kai kuriuos katalikų ir muzulmonų pasikalbėjimus ir pa- 
teikia arabų autorių ištraukų apie Mariją, parašytų įvairiais amžiais. 
Tačiau pati vertingiausia ištrauka šiam reikalui yra paties Korano 

žodžiai apie Mariją. Ji ten yra palankiai aprašoma net tris kartus. 
Mes matome, kad arkiv. Jurgio sakinys “visame Dievo ieškoti" turi 
šviesos, metančios į ateitį. 


32. MES IR KITI 


Mes buvome sustoję prie pirmojo paragrafo, kuris, nors trum- 
pas, bet yra pilnas gilių minčių, ne palaidai čia patekusių, bet, matyt, 
giliai išmąstytų. Dabar einame į antrąjį paragrafą, kuris aptaria vie- 
nuolijos tikslą. Šis paragrafas turi maždaug tas pačias mintis, tik 
konkrečiai aptartas. Perskaitykime jį. “Vienuolijos tikslas — didesnė 
Dievo garbė pačioje vienuolijoje ir josios išorinėje veikloje. Tai se- 
serys, visame ieškodamos didesnės Dievo garbės, tesirūpina visame 
išsirinkti ir daryti tai, kas labiau tobulina jas pačias ir kitus; nuolat 
kelti savo širdis aukštyn, visame turėti gryną intenciją, viską atliki- 
nėti iš tyros Dievo meilės, trokšti pasiekti aukščiausią tobulybę, tar- 
nauti Dievui ir pasišvęsti artimo išganymui, nedarant jokio skirtumo 
nei vietos nei žmonių atžvilgiu, panaudoti šiam tikslui visas jėgas, 
pastangas, paslaugas bei veikimo būdus“. 

Įsižiūrėkime iš eilės į šio paragrafo mintis. Jis prasideda tuo 
pačiu dėmesio nukreipimu į Dievą, į Jo garbę, kaip ir pirmasis para- 
grafas. Šiame antrajame, kaip ir pirmajame paragrafe mes matome 
suderintas abi kryptis: išvidinę veikimo kryptį, nukreiptą į patį save 
ir į vienuoliją, ir išorinę veikimo kryptį, nukreiptą į kitus žmones. 
Šis derinys, matyt, buvo taip giliai įsišaknijęs arkiv. Jurgio galvose- 
noje, kad jis jo neišleidžia iš akių. Jis, atrodo, šiuose pirmuosiuose 
paragrafuose jaučia tuos pavojus, kuriuos išgyvena tobulybės siekian- 
tieji žmonės. Jis žino vienuolijų istoriją, kuri liudija, kad vienuolijos 
nekartą buvo linkusios uždaryti duris pasauliui ir susitelkti vien tik 
pačioje vienuolijoje. Dėl to jis ir čia sako, kad vienuolijos tikslas yra: 
“Didesnė Dievo garbė pačioje vienuolijoje ir jos išorinėje veik- 
loje“. Jis nesako tik jos išorinėje veikloje. Vadinasi, čia mes aiškiai 
turime reikalą su tokia vienuolija, kuri, kaip bažnyčios teisinėje ter- 
minijoje yra priimta vienuolijas klasifikuoti — yra mišri vienuolija. 
Tai yra tokia vienuolija, kuri yra skirta ne vien kontempliacijai, ir 
ne vien išoriniam veikimui, bet tų dviejų veikimo sričių derinimui. 
Ir tą pačią mintį arkiv. Jurgis tęsia tolau sakydamas, kad “seserys vi- 

suomet ieškodamos didesnės Dievo garbės“ ,(tai yra tas kontempliaci- 
nis momentas; ir Čia pat prijungiamas išorinis), “tesirūpina visada 
išsirinkti ir daryti tai, kas labiau tobulina jas pačias ir kitus“. Jis ne- 
praleidžia iš akių tų "kitų". "Kiti" čia yra prijungti kaip toks daly- 
kas, kurio kongregacija jokiu būdu negali atsikratyti. Šitie sakiniai 
mums gražiai pavaizduoja arkiv. Jurgio vienuolinio gyvenimo sam- 
pratą. Jo vienuolinio gyvenimo samprata yra sujungta su "kitais". 
Tobulumo yra siekiama kartu su "kitais". Vienuolinis gyvenimas čia 
yta sujungtas su rūpesčiu kitais. 

Dabar sustokime prie minties: tesirūpina visada išsirinkti ir da- 
tyti tai, kas labiausiai tobulina. Arkiv. Jurgis nenurodo, ką mes kon- 
krečiai turime daryti. Jis tai palieka mums patiems. Jis sako: Te- 
sirūpina visada išsirinkti tai, kas esamose aplinkybėse, esamuose lai- 
kuose, esamose gyvenimo sąlygose ves į tobulybę. Jis mums tiksliai 
darbų nenurodo todėl, kad tobulėjimo priemonės yra kintamas gėris. 
Vienokios priemonės yra reikalingos šiandien Lietuvoje. Kitokios 
priemonės yra reikalingos čia Amerikoje. Dar kitokios priemonės 
buvo reikalingos Lietuvoje Nepriklausomybės laikais. Ir mes negali- 
me pramatyti kokių priemonių kada nors kongregacijai reikės imtis, 
kai ji kitu laiku veiks kur nors kitur. 

Tomis priemonėmis čia suprantama ne tiek kongregacijos dvasia, 
ir ne tiek jos konstitucija. Priemonių-pavyzdžių paimkime vasaros jau- 
nimo stovyklą, vienuolijos vedamą. Tai yra labai gera priemonė, esa- 
mose sąlygose tobulinimui “kitų"' žmonių. Jos pagalba kongregacija 
turi galimybės savo sutelktą tobulumą perteikti jaunimui. Tuo tarpu, 
bėgant laikui, gali susidaryti kitos aplinkybės, kad kaip tik ne vasa- 
ros stovykla bus reikalinga, bet reikės dirbti žiemos mokykloje nuola- 
tiniu būdu. Arba gali prireikti turėti kokių kitų priemonių ar įstaigų. 
Mes jau pirmiau atkreipėme dėmesį, kad arkiv. Jurgis nemėgsta da- 
ryti drąsių patvarkymų ir manyti, kad jie turi galioti visada ir nesi- 
keisti per amžius. Jis labai rūpestingai nustato pagrindinę vienuolinio 
gyvenimo kryptį, bet pačius veikimo būdus palieka išsirinkti atitin- 
kamiems kongregacijos organams ir labai gražiai tai pasako: "tesi- 
rūpina išsirinkti ir daryti tai, kas labiau tobulina jas pačias ir kitus“. 
Čia pasireiškia jau ir laisvės principas, kuris toliau vedamoje mintyje 
yra aiškiais žodžiais pasakytas. Taigi, besirūpindami savo ir kitų to- 
bulinimu, mes esame laisvi pasirinkti priemones. 

Toliau jis vėl grįžta prie savęs tobulinimo, prie tos gyvastingos 
vienuolinio gyvenimo srities, ir sako: kad “mes nuolat turime kelti 
savo širdis aukštyn". Ką reiškia “kelti savo širdis aukštyn?" Tai yra 
labai bendras pasakymas. Į jį gali įeiti viskas. Jis gali apimti bet ko- 
kią dvasinę veiklą. Čia gali įeiti visoks dorinis savęs tobulinimas. Bet 
visų pirma, žinoma, mes turime suprasti, kad čia įeina gilus religinis 
gyvenimas. Vienuolinis gyvenimas turi būti atsirėmęs Dievu, atpirki- 
mu, įvykusiu per Jėzų Kristų. 


4. MELO PAVOJUS 


Arkiv. Jurgis toliau vienuoliams sako: “visame turėti gryną in- 
tenciją". Tai yra atkreipimas dėmesio į svarbų dalyką. Žmogus kar- 
tais nė nepajunta, kaip pradeda veikti jau nebe geros intencijos veda- 
mas. Tai yra realus pavojus kiekvienam iš mūsų. Sąžinės sąskaitai 
skirtose minutėse yra verta save pakontroliuoti, kaip iš tikrųjų aš 
šiandien veikiau? Ar mano intencija buvo tikrai gera? Iš tikrųjų, juk 
mes esame ne kokie mediniai žmonės; sukyla mūsų jausmai, atsiran- 
da pyktis, arba sukyla kokia nors ne visai tvarkinga meilė ir, žiūrėki- 
te, mes jau veikiame, dirbame, karščiuojamės ta kryptimi. Dėl to rei- 


kia pasitikrinti, ar viso šito mano veikimo, — viso šito mano karš- 
čiavimosi — intencija yra tokia gera? "Tai yra grynos intencijos 
klausimas. 


Čia mes nekalbame apie tai, ar mūsų veikimas yra pakeltas į 
aukštesnę sritį, ar mes atliekame iš tyros Dievo meilės. Ne apie tai 
čia kalbama. Čia mes turime prieš akis paprasčiausią klausimą: ar 
mūsų tikslas, paprastai pasaulietiškai sakant, yra padorus. Ar nėra čia 
prisimaišiusio melo ar kokio suktumo? Gal mes rodomės kitiems, kad 
čia veikiame kilniausio tikslo vedami, ir konstitucijos laikydamiesi, ir 
Dievo meilės vedami, bet iš tikro mes turime visiškai kitą tikslą. Šito 
“falšyvumo" reikia vengti mūsų gyvenime. Ir tai yra realus pavojus 
tobulumo siekiančiam žmogaus gyvenime. Tas “falšyvumas" yra kaip 
žaltys, kuris įslenka į mūsų širdis nejučiomis, ir mes nė neapsižiūrime, 
kad jau štai aš veikiu visiškai ne kilnaus tikslo vedamas. Nesakyčiau, 
kad šitas pavojus yra būdingas vienuolynui. Jis yra būdingas apskritai 
žmogui. Kas Kūdikėlio Jėzaus Teresę padarė šventąja — tai jos ne- 
turėjimas melo. Ji gyveno labai susitaikydama su tuo, kuo ji yra. Ji 

neturėjo kokių didelių gabumų, nė didelių kultūrinių perspektyvų, 
bet save suvokė tokią, kokia ji yra. Ji nevaidino kitokios, negu ji buvo. 
Ji nevaidino nei prieš kitus, nei prieš save, nei prieš Dievą. 

Ir šitas nusiteikimas toks branduolinis, toks laimingas, kad, jei 
žmogui pasiseka savyje jį pastatyti, jis išsyk iškyla aukštai. Tada ir 
visos aukštesnės arba antgamtinės intencijos labai lengvai prie šito 
nusiteikimo pritampa. Žmogus apsižiūri, kad jis veikia su Dievu. Tai- 
gi nuo čia reikia pradėti, būtent, nuo. intencijos grynumo. Reikia 
saugotis išvidinio melo. Melo dvasia dažnai yra ir tam tikros bepro- 
tybės pradžia. Žmogus pradeda meluoti sau, darosi nervingas, suski- 
lęs ir ilgainiui tiesiog ligonis. Šiais laikais darą pažangą psichologijos 
mokslai į šitą sąryšį atkreipė didelį dėmesį. Mes atkreipkime dėmesį 
i ji labai paprastai, t.y. gyvenimiškai. Būkime, pasak Vidūno, “sau 
žmonės“, t.y. tokie, kokie esame: su savo trūkumais, su savo klaidomis. 
Neišsigąskime jų. Taisykime jas, bet neslėpkime jų nuo mūsų pačių. 
Tai nereiškia, kad mes turėtume demonstruoti savo klaidas ar savo 
silpnumus. Arkiv. Jurgis savo pasakymu “turėti gryną intenciją“ su- 
taiko mus su mūsų prigimties galiomis. Tai reiškia, kad aš darau tai, 
ką suprantu, kad reikia daryti, ir kiek įstengsiu daryti. 

Kalbant apie melo dvasią ryšium su beprotybės liga ir ryšium su 
netikėjimu yra labai įdomus mūsų rašytojas, prancūziškai rašęs, O. 
Milašius, ypač jo romanas, vienas iš pirmųjų jo darbų: “L'amoureuse 
Initiation". Jis ten aprašo asvo jaunystės psichinius klaidžiojimus. 
Kas pas ji ypatingai gražu, tai kad jis puikiai suprato melo pavojų. 
Šioje knygoje yra labai vertingų puslapių apie tai, kaip, iš vienos 
pusės, melas siejasi su liga, nesveikata ir beprotyste, o iš kitos pusės, 
kaip melas siejasi su netikėjimu. Netikėjimas Milašiui yra melas. Žmo- 
gus, pasak jo, negali netikėti. Ir jeigu jis netiki, tai jis tik sau meluo- 
ja; ir meluoja intensyviai, stipriai, ir tas melas jį kažkur nuveda. 
Milašius instinktyviai nujautė, kad Dievo pažinimas žmogui natūra- 
liai gailmas dalykas. Ir jeigu žmogus to neturi, tai čia yra kokioj 
nors formoj melas. 

Susipažinkime su kai kuriais Milašiaus pasakymais. Savo vienam 
personažui jis kalba: “tik pagalvokite, Riteri, žmogus meluoja žmo- 
gui, savo broliui. Baisus momentas, kurio galas yra sugriuvimas ir 
sunaikinimas visų dalykų. Žmogus mums pamelavo, brolis brolį ap- 
gavo. O po to viskas jums meluoja: ir Dievas, kuris jus sukūrė mei- 

lei, ir dangaus gražumas, kuris reikalauja iš jūsų pagarbos, ir švelnu- 
mas gyvulio, kuris laižo jums ranką. Viskas sugriauta, viskas yra su- 
naikinta. Jūs drebate, jūsų veidas prisidengia skraiste, žemė nuplinka 
po jūsų kojomis“ (109-r10 psl. rankraštyje). 

Milašius nesiliauja gilinęsis į melagio tragediją. “Melagis yra 
liovęsis būti aukščiausia tapatybės išraiška tarp substancijų ir jausmo, 
tarp kūno ir sielos, tarp išvidinio ir išorinio pasaulio. Tiesa dar tę- 
bėra jo dvasinės būties gelmėje, bet jo apraiška jusliniame pasaulyje 
jau yra pasidariusi nepatikima. Melagis, kuris neigia faktą, tačiau dar 
turi tiesos sąmonę, yra kartu tiesa ir melas tuo pačiu momentu. Tačiau 
šis momentas žymi pradžią tokio asmenybės dvilypumo, kuris jau ne- 
bepataisomas (ten pat 1x1I psl.). 

Kaip matome šioje ištraukoje, melas Milašiui paaiškina, kodėl 
mūsų gyvenime nėra sandermės tarp išorinių grožio apraiškų ir dva- 
sinio gerumo. Melu Milašius aiškina ir žmogaus nuodėmingumo kil- 
mę. Apie melo užvaldytus žmones jis sako: “giliai persunkti melo 
dvasios, jie didesnę laiko dalį pašvenčia savo tamsiems užsiėmimams, 
praktikuodami veidmainystės jėgą, apytikrumo logiką ir sugebėjimą 
pravesti savo nusistatymą tokiu būdu, kokiu sveiki žmonės, mylintys 
ir pamaldūs, man atrodo, visiškai nesugebėtų padaryti. Šalia to, šis 
baisus asmenybės sudvilypinimas savo įtaką pratęsia ir į mūsų kūno 
sąrangą; nes tas pat dalykas, kas dvasiai yra melas ir meilės įstatymo 
paneigimas, kūnui yra liga ir palaidumo nuodėmė. Kai tik dvilypumas 
prisimaišo į meilės dalykus, tuojau juslingumas atsiskiria nuo sveiko 
jausmo, kuris galėtų būti dievišku, ir biologinis skilimas atsiveja do- 
tinį dviveidiškumą. Yra beveik tiesa, kad pasileidimas, t.y. ištvirka- 
vimas be meilės, veda į beprotybę. Tai yra dėl to, kad ši liga yra tik 
pasėka ir fizinis ženklas melo nuodėmės“. 

Ką bemanytume apie šią Milašiaus melo analizę ir melo reikšmę 
žmogaus tragiškajai situacijai, ji skatina mus atkreipti mažių mažiau- 
siai daugiau dėmesio į arkiv. Jurgio skatinimą turėti gryną intenciją. 
Milašiui gimtoji nuodėmė pirmoje eilėje yra melo nuodėmė, nuo ku- 
rios prasideda žmonijos tragedija. “Aštrus ir griaužiantis melo grū- 
das įsiskverbia į jautriausius smegenų ratus ir tuojau patys sau jūs 
tampate bevardžiu objektu, žodžiu be prasmės, dalyku, kuris tuo pa- 
čiu metu egzistuoja ir neegzistuoja. Didelė ir baisi nelaimė yra ma- 
nyti, kad esi skeptikas, kai tuo tarpu esi paprastas melagis“ (113 psl. 
ten pat). 

5. TOBULO GYVENIMO AUKŠTIS IR PLOTIS 


Toliau Arkivyskupas sako: “visa atlikti iš tyros Dievo meilės“. 
Tai jau yra aukštesnis reikalavimas. “Turėti gryną intenciją“ galima 
visuose darbuose ir tam nėra reikalingas ypatingas didvyriškumas. 
Norint viską atlikti iš Dievo meilės, visų pirma reiškia tyrai mylėti 
Dievą. Tai pagrindinė šio aukštesnio tobulybės laipsnio sąlyga. Arkiv. 
Jurgis mus ir veda aukštyn, ir pastebi, kad mums reikia: “trokšti pa- 
siekti aukščiausią tobulybę“. Tuo jis nori pasakyti, kad noras veikti iš 
Dievo meilės artimai siejasi su aukščiausia tobulybe. 

Kodėl jis kalba apie aukščiausią tobulybę? Juk jis turėtų būti rea- 
listas ir žinoti, kad žmonės paprastai aukščiausios tobulybės nepasie- 
kia. Tačiau jeigu jis į tai mus skatina, tai tas, matyt, turi savo prasmę. 
Iš tikrųjų, jeigu mes mylime savo gyvenimą, tai mes turime stengtis 
ji išgyventi kuo pilniau, kuo garbingiau: nesustoti niekur ir eiti iki 
aukščiausios mums galimos tobulybės. 

Dievo meilė nėra neveikli. Kai ji mums padeda vadovauti, mes 
gauname vis naujų ir naujų uždavinių. Mes gauname tokių uždavinių, 
kurių negauna žmonės, neveikią iš Dievo meilės. Užvaldydama žmo- 
gu, ji pastato jį net į pavojus, tokiu būdu sudarydama žmogui progos 
atlikti didesnių uždavinių. Yra pastebėta, kad, kai žmogui vadovauja 
Dievo malonė, jis eina iš vienos krizės į kitą. Bet tai nėra vien krizės. 
Paviršutinis žmogus mato tik nelaimes, o žmogus, veikiąs iš Dievo 
meilės, tokiu būdu žengia iš vienos tobulybės į kitą. Jis tokiu keliu 
priartėja dieviškai tobulybei. Todėl į savo krizes mes turime mokytis 
žiūrėti kaip į naujus Dievo mums duodamus meilės uždavinius. 

Cia yra Arkivyskupo užrašytas mums visiems didelis iššūkis, kad 
mes nesustotume pusiaukelėje, bet eitume iki tokios tobulybės, į ko- 
kią mus Dievo meilė ves. Tai tobulybei pasiekti yra įvairūs keliai ir 
būdai. Jie yra aptariami toliau. Bet čia pat Arkivyskupas vėl pakar- 
toja tą savo pamiltą dvilypę idėją, būtent, “tarnauti Dievui ir pasi- 
švęsti artimo išganymui“. Ne vien asmeninis Dievo garbinimas, bet 
kartu veikimas ir artimo išganymui. Šie du keliai pas jį yra neatski- 
riamai sujungti. 

Toliau beplėsdamas tą mintį,jjis prieina prie mums labai opaus 
klausimo. Būtent, ką mes turime laikyti artimu. Ir jis sako, kad ne- 
galima daryti “jokio skirtumo nei žmonių, nei vietos atžvilgiu“. Ką 

tai reiškia? Čia iškyla klausimas labai gyvas šiandien lietuviškoje vi- 
suomenėje. Kartais jis pasireiškia kaip didelis priekaištas. Ar mes 
turime veikti vien lietuvių tarpe? Ar mes turime eiti į kitus žmones? 
Kaip čia šitame klausime susigaudyti? Žinoma, mes čia nesprendžiam 
it netvarkom nė kongregacijos politikos, nė mūsų visuomenės politi- 
kos, bet pasiliekam grynai studijinėje plotmėje. Kokia kongregacijos 
ar visuomenės tvarka yra nustatyta, mes jos ir laikomės. Tačiau prin- 
cipe, iš esmės, jokių skirtumų daryti žmonių atžvilgiu negalima. Žmo- 
gus yra visų pirma žmogus: Dievo kūrinys — Kristaus atpirktas. Tai 
jo esminiai bruožai. Tuo tarpu tautiniai, valstybiniai ar kokie spalvi- 
niai bruožai yra atsitiktiniai dalykai ir iš jų neglima daryti esminių 
skirtumų. Mes stebime, kaip Amerikoje iškyla spalvotų žmonių klau- 
simas. Ir katalikiškoji visuomenė yra tam nepasiruošusi. Ji nenori 
per daug maišytis su spalvotais žmonėmis, tuo tarpu Bažnyčios aukš- 
čiausioji vadovybė (iki vyskupų) stipriai kelia bendradarbiavimo rei- 
kalą. Taip pat ir politinės vadovybės tą reikalą labai stipriai remia. 
Remiame jį ir mes. 

Lietuviškoje visuomenėje šis klausimas kyla kitaip. Jis kyla dau- 
giau tautinėj plotmėj. Dėl to šiuo klausimu mes turime gerokai apsi- 
šviesti, kad nepadarytume istorinių pasekų turinčios klaidos. Žino- 
ma, nėra reikalo pasiduoti bet kuriam lengvam vėjui ir blaškytis į 
šalis. Jeigu kokia kongregacija ar kokie jos namai dirba kokioje tau- 
toje ar kokioje valstybėje, o ne kur kitur, tai teoretiškai žiūrint galima 
klausti: kodėl jie dirba tik šiai tautai? Bet tai nebus labai rimtas 
priekaištas, nes tuo pačiu laiku ir toje pačioje vietoje negalima dirbti 
visų darbų. Reikia dirbti tą darbą, kurį mes galime, kurį esamose są- 
lygose įstengiame atlikti ir kuris esamose aplinkybėse yra tikrai rei- 
kalingas. Bet jeigu mes šitą darbą dirbame, tai nereiškia, kad galima 
būtų padaryti išvadą, jog mes esame nusistatę prieš kitus Žmones, 
prieš kitas tautas, ar prieš kitas rases. Šitokio nusiteikimo, be abejo, 
vienuolija turi išvengt bet kokia kaina. Principinis žmogaus gerbimas 
turi būti išlaikytas. Dėl to čia Arkivyskupas ir sako: “nedarant jokio 
skirtumo nei vietos, nei žmonių atžvilgiu“. Kongregacijos vadovybė, 
kada reikės apsispręsti į kokį darbą eiti ir į kokį kraštą reikia žmones 
skirti, žiūrės, kad sprendimą nulemtų ne ekonominiai ar net kultūri- 
niai išskaičiavimai, bet tikra apaštalavimo dvasia. Ji turi vadovauti 
mūsų apsisprendimams. Tačiau tai nereiškia, kad, jei mes dirbame ko- 

kios nors vienos tautinės grupės arba vienos tautos labui, tai pasiklausę 
kieno nors kalbų tuojau turime mesti tą darbą ir peršokti į kitą. Tai 
būtų lengvabūdiškas klausimo sprendimas. Taip mes turėtume išsi- 
aiškinti šitą arkiv. Jurgio sakinį. 

Toliau jis sako, kad reikia “panaudoti šiam tikslui visas jėgas, 
pastangas, paslaugas bei veikimo būdus“. Čia yra pakartojama ta pati 
mintis, tik konkrečiau išreikšta, kurią mes buvome sutikę sakinyje: 
“Tesirūpina išsirinkti tai, kas geriausia". Čia kalbama apie jėgas, 
kurios yra įmanomos suorganizuoti. Pastanga reiškia kitką negu jėga. 
Jėgos vardu galima suprasti kongregacijos rėmėjus, lėšas ir kitus pa- 
šalinius veiksnius, kuriuos galime paveikti. Pastanga reiškia daugiau 
mūsų pačių jėgas. Toliau arkiv. Jurgis mini “paslaugas". Ką jos reiš- 
kia? Paslauga reiškia tokį mūsų veikimą, kada mes dirbame ne tiek 
kaip vadovaujantis veiksnys, bet kada mes kam nors pagelbstime. Ir 
sakyčiau, kad yra labai reikšminga, kad šitas žodis nėra praleistas. 
Jis primena mums, kad mes niekad neprarasuume noro bendradar- 
biauti su kitais, noro padėti kitiems. Svarbu yra veikti ne tik kaip 
vadovaujantis veiksnys, bet ir kaip toks veiksnys, kuris kitiems pa- 
deda. Kalbėdamas Marijonams, arkiv. Jurgis skatino juos ne tik va- 
dovauti parapijoms, bet ir padėti tiems, kurie vadovauja parapijoms. 


6. TOLI SIEKIANČIOS ŠVENTUMO ŠAKOS IR ŠAKNYS 


Trečiasis, ketvirtasis ir penktasis “Vedamosios Minties“ parag- 
rafai turi antraštę “Pačioms tobulintis ir padėti kitiems tobulėti“. 
Šioje antraštėje yra teisingai įglaustos abi būdingos Arkivyskupo idė- 
jos. Vadinasi, seselėms reikia ir pačioms tobulėti ir kitus tobulinti. 
Skaitome trečiąjį paragrafą: “Visų pirma, siekti savo šventumo ir 
tobulybės, nes tai yra Dievo valia, kad jūs būtumėte šventi“ (tesl. I 
4:3). “Nes ką padėtų žmogui „jeigu jis laimėtų visą pasaulį, o savo 
sielai kęstų nuostolį" (Mato 16:26). Toliau iš Mato evangelijos: “Bū- 
kite tad tobuli, kaip ir jūsų Dangiškasis Tėvas yra tobulas". Čia yra 
surinkti patys aukščiausi paskatinimai į tobulybę. Iš tikrųjų, jeigu 
mes branginame savo gyvenimą (o natūralu yra, kad mes jį brangina- 
me), ir jeigu mes žinome, kad antru kartu negyvensime, tai turime 
branginti šią vienintelę galimybę, nes nuo jos panaudojimo priklau- 
so mūsų amžinoji laimė. Taigi, kuo daugiau mes iš savęs išgausime 

(ne fiziniu būdu, nes mes žinome, kad mūsų tobulybė reiškiasi Die- 
vo meilėje), kuo gražesnį vaizdą iš savęs sukursime, tuo labiau atitik- 
sime dieviškajį pirmavaizdį, kurį jis turi nuo amžių apie kiekvieną iš 
mūsų. Žmogiškasis tobulumas gali būti labai didelis. Šiandien, zy- 
vendami žemėje, mes negalime tos tobulybės tolių išmatuoti. Bet 
kada mes būsime danguje, gyvenimas mums pasirodys ryškiame rel- 
jefe. Šiandien mes, sutikę žmogų, negalime pasakyti: štai šitas tobu- 
las, gi šitas netobulas; šitas yra šventas, šitas yra nešventas. Jeigu mes 
taip darytume, tai būtų apgailėtina klaida. Mes negalime spręsti dėl 
to, kad nė žmonių veikimo motyvai, nė jų pagundos mums nėra žino- 
mos. Net ir apie save perdrąsiai spręsdami, mes galime suklysti. 
Kai mes pažiūrime į save, kartais atrodo, kad mes buvome šven- 
tesni įstodami į vienuolyną, negu esame dabar. Bet šis įspūdis gali 
būti klaidinantis. Klaidinantis dėl to, kad mes neturime galimybės 
pažvelgti į pilną vaizdą, į visą reginį. Nelyginant mes norėtume 
spręsti apie romano atkarpą “Drauge" iš vienos dienos ištraukos. Mes 
nežinome, kas buvo prieš tai, ypač kas bus po to. Jeigu mes iš vienos 
atkarpos bandytume susidaryti vaizdą apie visą kūrinį, mes galėtume 
pasidaryti visai klaidingą išvadą. Ten kokio vieno personažo mintys 
gali būti palaikytos autoriaus pažiūromis. Negalėdami jų paimti vi- 
same kontekste, mes apie kūrinį galime susidaryti visai klaidingą iš- 
vadą. Panašiai yra ir sprendžiant apie žmonių šventumą. Būdami iš- 
orinio vyksmo tekmėje, mes negalime susidaryti pilno vaizdo dėl 
daugelio priežasčių. Visų pirma mes nežinome, kuo to žmogaus gy- 
venimas baigsis. Kartais žmogaus gyvenimas, gražiai pradėtas, blogai 
baigiasi. Kartais, priešingai: blogai pradėtas, labai gerai baigiasi. 
Bet to negana. Žmogaus gyvenimas tęsiasi žemėje ir jam mirus. 
Kokia prasme? Šv. Augustinas, jei neklystų, yra atkreipęs didelį dė- 
mesį į tą mintį, kad mes gyvename ankstesnių kartų atliktais darbais. 
Pavyzdžiui, jeigu mes esame vienuolyne, jeigu lietuvių tauta yra at- 
gijusi ir savo reikalais uoliai ir kultūringai rūpinasi, tai priežastis 
gali būti ne vien dabartinėje lietuvių visuomenėje. Gal nuopelnų čia 
turi ir vysk. Valančius, nes jis pažadino tuos lietuvių veiklos pradus. 
Sulaikydamas visuomenę nuo girtavimo, paskatindamas ją į kultūrinę 
veiklą, pažadino tautą sąmoningam veikimui. Bet iš kur atsirado vysk. 
Valančius? Jis gal nebūtų atsiradęs, jei nebūtų buvęs kur nors geras 
tėvas ar gera motina. O ta gera motina nebūtų atsiradusi, jei nebūtų 

buvęs koks nors senesnis vyskupas ar kunigas, ar seselė. Taigi mūsų 
šiandieninis gyvenimas yra ne vien mūsų. Jis yra priklausomas nuo 
visos vilkstinės ryšių, gal būt siekiančių šimtus metų. Todėl į savo 
darbus mes neturime žiūrėti lyg į privatinę nuosavybę. Gauti pagyri- 
mą už gerą darbą yra labai malonu, bet mūsų darbai, net mūsų pa- 
prasčiausi darbai, atliekami gera intencija, gera mintimi, siekia daug 
toliau. 

Štai šiandien jūs mokote kokią nors mergaitę. Ta mergaitė jūsų 
neklauso. Nieko gero iš jos neišeina. Ji eina vėjais. Ji po kiek laiko 
išteka ir išgyvena visą eilę tragedijų ir didelių vargų. Bet štai anks- 
čiau ar vėliau ji atsimena vieną seselę, kuri jai kažką buvo pasakiusi. 
Ji tik dabar supranta tą pamoką. Ir ta pamoka dabar pradeda veikti 
jos gyvenimą. Pamoką supratus, ji kaip nors sugeba ją perduoti kitam. 
Ir atsitinka, kad tas žmogus, kuris iš jos yra gavęs gerą pamoką, pa- 
daro milžiniškus darbus. Štai kokiame šakotame junginyje mes esame. 
Todėl nežiūrėkime į kasdieninius uždavinius trumparegiškai, neban- 
dykime mūsų tobulybę nustatyti čia pat, kaip mokytojas pažymį. 
Palikime tą reikalą Viešpačiui Dievui, kuris visas aplinkybes įvertins 
ir pasakys, ko kas vertas ir kokio šventumo yra pasiekęs. Gal danguje 
mes išgyvensime įdomių staigmenų, kai pamatysime, kad patys šven- 
čiausi žmonės yra tie, kuriuos mes čia žemėje nelaikėme labai šventais. 

Kalbame apie paragrafą, kuris skatina mus į šventumą. Šventu- 
mas yra labai aukšta sąvoka; ir tokia sąvoka, kurią nežinia kaip ap- 
tarti. Kas yra šventumas? Kai bandome susigaudyti, kas yra šitame 
žodyje, tai prieš akis mums iškyla didingumas. Didingumą čia tenka 
suprasti pačia gerąja prasme. Tai yra toks didingumas, kurį arkiv. 
Jurgis priveda iki pat dieviško didingumo: “Būkite tad tobuli kaip ir 
jūsų Dangiškasis Tėvas yra tobulas". 

Ką reiškia, kai mes sakome, kad Dievas yra šventas? Kaip minė- 
jau, sunku tą sąvoką išaiškinti. Joje yra susitelkę tiek visokių dalykų, 
kurie atskirai paimti šventumo nereiškia; kai pradedama juos nagri- 
nėti, tai pati šventumo sąvoka kažkaip išblėsta. Prieš keliolika metų 
Vokietijoje išėjo vieno protestanto kunigo knyga, skirta šventumo 
sąvokos aiškinimui. Ji yra išversta į anglų kalbą. Jos autorius yra Ru- 
dolf Otto, jos vardas — “The Idea of the Holy“. Jis labai daug dė- 
mesio kreipia į tai, kad šita sąvoka daugeliui žmonių turi sunkiai ap- 
rėpiamo prakilnumo. Į ją įeina ir nuostaba, ir baimė, ir susižavėjimas, 

ir daug kitų dalykų. Pirmiausia ji yra jam “kažkas kito“, negu tai, 
ką žmogus galėtų aptarti. Šalia to, joje yra žavesio ir nuostabos. Šios 
nuostabos negalima išmokti; galima ją tik pažadinti. Tačiau šventu- 
mas turi savyje dar kažką, kas yra “awful"', t.y. kas sukelia šiurpą. 
Tas šventumo bruožas žmonijoje yra bandytas išreikšti pradedant pro- 
istoriniais megalitiniais milžiniškais akmenimis, einant per “gese" 
sfinksą iki viduramžių katedrų, ir iki buvusios nesuprantamos lotynų 
kalbos mišiose. “Dėl to yra neįmanoma atrasti visos šios visatos Kū- 
rėją ir Tėvą ir tą atradimą paskelbti žodžiais, kuriuos visi suprastų, 
— sako Otto (psl. 95). Ir mes šios sąvokos čia neišaiškinsime, bet gera 
yra turėti prieš akis, kad, kai Dievas mus kviečia ir veda į tobulybę, 
kai jis sako, jog “mes būtume tobuli kaip ir Dangiškasis Tėvas yra 
tobulas“, tai jis mus kviečia į dideles aukštumas, į patį didingiausią 
mūsų pačių supratimą, koks tik yra galimas. Ryšio galimybę tarp 
dieviško didingumo ir žmogiško gyvenimo yra išreiškusi Mergelė 
Marija savo “Magnificat himne, kai ji sako: “didelių dalykų pada- 
rė man Viešpats, kurio vardas šventas". Atkreipkime dėmesį į tą są- 
ryšį, kad čia Marija kalba apie “didelius dalykus, kuriuos jai padarė 
Viešpats", tas Viešpats, “kurio vardas yra šventas". Taigi, kai mes 
kalbame apie šventumą, mes imkime jį ne vien kaip savo pastangų 
padarinį, ne vien kaip savo dorinį siekimą, bet kaip didesnį prakil- 
numą, kurį Dievas suteikia. 


7. TOBULYBĖ IR PAZANGOS IDĖJA 


Pereikime prie ketvirto paragrafo, kuris yra šitoks: “Todėl visos 
seserys privalo daryti nuolatinės pažangos, tobulindamos save, bei 
tarnaudamos Dievui“. Čia kongregacijos steigėjas skatina į pažangą. 
Kokioje srityje ta pažanga yra darytina? Reikia manyti, kad ji yra 
darytina visose srityse, bet ypatingai, kaip čia pabrėžiama, ta pažanga 
darytina savęs tobulinime. Gi tas savęs tobulinimas, čia suprantamas 
kaip einąs tokia kryptimi, kad jis būtų tarnavimas Dievui. 

Pažangos idėja yra labai miela šviesuomenei, ir ji tą idėją daž- 
nai pervertina. Ji padaro iš jos beveik fizinę savoką. Ji mano, kad 
viskas, kas yra šiandien, būtinai yra geriau negu buvo prieš dešimt 
metų. Šiuolaikiniai supratimai yra geresni už tuos, kurie buvo prieš 
ar po pirmojo pasaulinio karo. Galimas dalykas, kad daugeliu atvejų 

taip yra. Tačiau mes neutrime iš pažangos pasidaryti stabo. Mes netu- 
rime manyti, kad su laiku viskas būtinai eina geryn. Dieve duok, kad 
taip būrų. Daugelyje atvejų taip yra, bet negalima sakyti, kad viskas 
ir visada eina pažangos kryptimi. Yra dalykų, kurie eina ir atžangos 
kryptimi. Ir mes būtume naivūs, jei į tuos dalykus neatkreiptume 
savo akies. 

Mūsų kongregacijos steigėjas iškelia mums pažangos idėją. Pa- 
žangą jis laiko vertybe. Ir reikia manyti, kad jis ją supranta plačiai 
ir giliai. Jis ją priveda iki tarnavimo Dievui, bet jis ją supranta kaip 
tobulėjimą ir visose mūsų žemiškojo veikimo srityse. 

Kai skaitome arkiv. Matulaičio skatinimą daryti pažangą, kyla 
klausimas, kiap iš tikro yra su pažanga vienuolinime gyvenime. Ar 
ji čia realiai yra galima? Ar čia gali atsirasti patobulinimų, kurių 
anksčiau nebuvo? Ir iš tikrųjų, mes pagaliau turime sutikti, kad ne- 
kreipdami dėmesio į pažangą sustingstame savo darbuose, papročiuo- 
se ir organizacijose iki tokio laipsnio, kad faktiškai pasidarome ne- 
tobulėjantys. Tai yra didelė grėsmė vienuoliniam gyvenimui. 

Gal perdažnai išleidžiame iš akių paprastą dviejų tiesų sąryšį: 
tobulybės ir pažangos. Mes apie tobulybę mėgstame kalbėti; priešin- 
gai, nemėgstame kalbėti apie pažangą. Tuo tarpu tobulybė be pažan- 
gos yra neįgyvendinama. Ji tokiu atveju neišvengiamai patenka į ten- 
kinimąsi tuo, kas yra pasiekta. Tobulybė tokiu atveju sustingsta. Vie- 
nuolynai yra pilni tokių “tobulybėje sustingusių žmonių“, t.y. žmo- 
nių, kurie yra susitaikinę su mintimi, kad nebėra ko toliau siekti, nė- 
ra kur toliau eiti, užtenka tik laikytis to, kas jau yra pasiekta ir 
gyveniman įvesta. Arkiv. Jurgis, įvesdamas pažangos žodį į tobulybės 
siekiančių žmonių pokalbį, atidaro praktišką kelią dalykų gerinimui. 
O tai jau ir yra gyvas tobulėjimo procesas. 

Kad sveikai suprastos pažangos idėja nėra svetima krikščionijai, 
yra gausių liudijimų Evangelijose. Tie liudijimai yra tokie radikalūs, 
kad kartais atrodo kalbą ne apie pažangą, kaip nuosaikų esamų da- 
lykų gerinimą, bet ir apie naujumus, kurie ir be ryšio su senumais 
yra vertingi. Prisiminkime tik tuos, retai girdimus, Kristaus pasaky- 
mus: “Nepilama jauno vyno į senus vynmaišius; šiaip vynmaišiai plyš- 
ta, vynas išteka ir vynmaišiai genda. Bet jaunas vynas pilamas į nau- 
jus vynmaišius ir abu išlieka“ (Mato 9, 17). Arba kitas tos pačios 
minties palyginimas: “Niekas nededa lopo iš naujo milo ant palaikio 

drabužio, nes jis atplėštų drabužio dalį ir pasidarytų dar didesnė 
skylė" (Mato 9, 16). 

Tai yra labai radikalūs Kristaus pasisakymai už naujumus, į ku- 
riuos savo mąstymuose ligi šiol mes beveik nekreipėme dėmesio. To- 
dėl krikščionija per glaudžiai susitapatino su konservatyviškumo są- 
voka. Nėra abejonės, kad didieji naujų laikų revoliuciniai sąjūdžiai 
mus vetste privers atrasti Evangelijoje ir šituos Kristaus pasakymus. 

Mes čia negalime gilintis į šiuos Kristaus pasakymus ir išskaityti 
jų reikšmę. Jų gyvenimišką komentarą yra padarę komunistiniai są- 
jūdžiai Rytuose ir anarchistiniai sąjūdžiai Vakaruose. Neatrodo, kad 
juos mums reiktų sekti. Tačiau jie mums turėtų būti iššūkis, skatinąs 
ieškoti pozityvios pažangos metodikos krikščioniškajame gyvenime. 

Atrodo, kad pastangų šia kryptimi jau yra. Čia aš turiu prieš 
akis Tėvą Teodorą Steeman, O.F.M., olandą psichologą, kuris kalba 
apie tai, kad mes esame atsiradę naujos vienuolinio gyvenimo sam- 
pratos akivaizdoje. Jis turi pagrindo sakyti, kad žmogus savo religinį 
gyvenimą ugdo eidamas viena iš dviejų skirtingų krypčių. Viena 
kryptis reiškiasi tada, kai žmogus pasidaro tikinčiu arba įstoja į vie- 
nuolyną, vedinas saugumo minties, arba, kaip mes paprastai sakome, 
ieškodamas išganymo. Kita kryptis reiškiasi tada, kai žmogus pradeda 
intensyviai religinį gyvenimą, ieškodamas galimybės atsiversti, išsi- 
reikšti, save išvystyti, arba, kaip paprastai sakome, siekdamas tobu- 
lybės arba pažangos. 

Šios kryptys yra skirtingos viena nuo kitos, tačiau viena kitą 
papildo. Vienuolinė organizacija turi būti įsisąmoninusi, kad ji turi 
reikalo su abiejų religinio gyvenimo krypčių nariais. Vienuolyne yra 
susirinkę žmonės ne tik savo saugumu susirūpinę, bet ir tokie, kuriuos 
vilioja įvairūs toliai, kuriuos vilioja dideli darbai. Vienuolinį gyve- 
nimą tvarkančios konstitucijos jokiu būdu negali apsiriboti Kristaus 
skatinimu siekti tokios tobulybės, kaip Dangiškojo Tėvo. Pažangos 
atvirybės į vienuolinį gyvenimą reikės įsileisti. 


8. VIENUOLIAI IR PASAULIEČIAI 
Pereikime prie penktojo paragrafo. “Visom jėgom siekdamos 


tobulinti pačios save, taip pat težiūri, kad paskui sėkmingiau ir ge- 
tiau pajėgtų darbuotis kitų išganymui ir šventumui, prisimindamos 

Kristaus žodžius: Už juos aš pašvenčiau pats save, kad jie būtų pa- 
šventinti tiesoje“ (Šv. Jono 17, - 19). Ir toliau: “Aš jus išrinkau ir 
paskyriau, kad eitumėte, neštumėte vaisiaus ir jūsų vaisius pasiliktų“ 
(Šv. Jono 15-16). Čia mes vėl atsirandame prie pačios mylimiausios 
arkiv. Jurgio minties, būtent, apaštalinės veiklos ir savo pastangų 
derinimo. “Visomis jėgomis siekdamos tobulinti pačios save, težiūri, 
kad sėkmingiau ir geriau pajėgtų darbuotis kitų išganymui bei šven- 
tumui". Tikriausiai arkiv. Jurgis žinojo tą vienuolinio gyvenimo isto- 
rijos ritmiką, kad nauji vienuoliniai sąjūdžiai, beveik visi, prasideda 
šitokiu būdu. Jie prasideda, jei taip galima sakyti, išėjimu iš vienuo- 
lyno. Bet baigiasi vėl grįžimu į vienuolyną. Paimkime pav. tokį didelį 
vienuolinį sąjūdį kaip Domininkonų. Jis buvo stipri reakcija prieš 
Benediktinų tokį ramų, tylų ir šventą gyvenimą gražiuose vienuolynų 
rūmuose. Pirmieji domininkonai išėjo kaip stipri reakcija prieš tokią 
ramybę. Jie išėjo kaip pamokslininkai į pasaulį. Jie sakė: gana užda- 
rų mąstymų, eikime skelbti tikėjimą žmonėms. Mąstykime, bet ką 
išmąstę, atiduokime žmonėms. Šitą sąjūdį jie galingai įvedė į Vakarų 
krikščioniją ir jai padarė labai daug naudos. Jeigu mes Vakarų krikš- 
čionijos istoriją turime šitokią, o ne kitokią, yra didelis jų nuopelnas. 
Žinoma, jie tai atliko kartu su kitu dideliu sąjūdžiu, su pranciškonų 
sąjūdžiu, kuris taip pat ėjo tokia kryptimi. Pranciškonai net pamokslų 
nenorėjo sakyti. Užteko jų pasirodymo. Visiems yra žinomas pasako- 
jimas apie šv. Pranciškų, kaip jis su vienu broliuku ėjo sakyti pamoks- 
lo. Jie perėjo miesto gatvėmis ir parėjo namo. Broliukas klausė, kur 
pamokslas. Šventasis atsakė, kad pamokslas jau pasakytas tuo pasi- 
vaikščiojimu. Iš tikrųjų, didelius pamokslus galima pasakyti be žodžių. 

Domininkonai sakė žodinius pamokslus. Bet vėliau ir revoliuci- 
niai vienuolynai kažkaip suserga lyg kokia skleroze ir pasidaro ne 
tokie judrūs, ne tokie gyvi. Jie apauga visokiomis formomis. Pats są- 
jūdis nuo tų formų, žinoma, pasidaro pastovesnis. Jis pasidaro galin- 
gas istoriškai visuomeniškas reiškinys, kurio niekas neišraus iš gyve- 
nimo. Jų institucijos pasidaro gerai įsišaknijusios, bet proporcingai 
jos atitrūksta nuo pulsuojančio gyvenimo reikalų. Žinoma, aš čia nie- 
kam nedarau jokio priekaišto. Ir senose vienuolijose atsiranda tiek 
daug apaštalinės dvasios, kad sugeba visą šią sunkią istorinę mašiną 
įjungti į labai gyvus modernius uždavinius. Tokių pavyzdžių gausu 
visose didžiose vienuolijose, kaip jėzuitų, pranciškonų ir domininkonų. 

Tačiau pavojus užsidaryti gresia visiems. Matyt, kad Arkivyskupas tai 
pramatė, jei tiek daug kartų savo toj dvasinėj vienuolinio gyvenimo 
minty mums primena, kad mūsų tobulumo siekimas nepasidarytų tik 
mums patiems. Jis yra ir tam, kad sėkmingiau ir geriau galėtume 
darbuotis kitų išganymui ir šventumui. 

Išeina, kad arkiv. Jurgis nepritartų tai pažiūrai, kuri sako, kad 
šventumas yra galimas tik vienuolyne. Šventumas yra galimas ir šalia 
vienuolyno. Šiandien ši mintis yra labai populiari, ir daug pasauliečių 
ja domisi. Pasauliečių sąjūdis šiais laikais kartais gana nervingai prie- 
kaištauja senoms vienuolinėms pamaldumo formoms. Žinoma, leng- 
viau priekaištauti, negu ką nors statyti, bet su pagrindiniu principu, 
kad šventumas nėra vien vienuolijų privilegija, reikia sutikti. Šventu- 
mui yra pakviesti visi žmonės. Vienuoliai turi garbingą titulą vadintis 
tobulybės luomu. Bažnyčia formaliai tai pripažįsta. Tai reiškia, kad 
vienuolinis gyvenimas, kaip institucija stovi aukščiau šventumo kate- 
gotijoje už pasaulietišką gyvenimą. Todėl niekas negali sakyti, kad 
vedybinis gyvenimas savo prigimtimi būtų šventesnis už vienuolinį 
gyvenimą. Tačiau, jei imsime atskirą žmogų, gali būti, kad vedęs 
žmogus yra šventesnis negu atskiras vienuolis. Bet jeigu vienuolinį 
gyvenimą imame kaip luomą, kaip gyvenimo stilių, negalime sakyti, 
kad vedybinis gyvenimas stovi aukščiau. Nors tokių pažiūrų šiandien 
pasitaiko. Todėl tokiais laikais, kaip mūsų, kada kyla pasauliečių 
įtaka Bažnyčioje, reikia gerai suprasti ir vienuolio ir pasauliečio 
garbę. Nėra reikalo tą hierarchiją prarasti. Reikia sugebėti vienuoli- 
nio gyvenimo garbę ir vertę apginti ir pasauliečių sąjūdžio laikais. 

Todėl mes rūpinsimės, kad krikščioniškas šventumas sklistų už 
mūsų vienuolyno ribų. mes prisidėsime prie žmoniųų tobulėjimo iki 
aukščiausio laipsnio. Iš esmės nėra skirtumo tarp vienuolinio ir pa- 
saulietiško šventumo. Arkiv. Jurgis, tarsi bijodamas, kad mes perma- 
žai kreipsime dėmesio į jo paskatinimą rūpintis kitų žmonių šventu- 
mu, mums primena apaštalo Jono užrašytus Kristaus žodžius, kad ne 
tik už vienuolius, bet ir “už juos“ (t.y. už pasauliečius) aš pašvenčiu 
pats save, kad jie būtų pašventinti tiesoje"? (Jono 17, 19). Mūsų soli- 
darumas su žmonėmis yra gili mūsų tikėjimo pareiga. Kokį vaidmenį 
arkiv. Jurgis skiria mums šitame sąryšyje, pasako kiti čia jo cituojami 
Kristaus žodžiai, pasakyti apaštalams: “Aš jus išsirinkau ir paskyriau 
jus, kad eitumėte, neštumėte vaisiaus ir jūsų vaisius pasiliktų“ (Jono 

15, 16). Šitie žodžiai mums yra ne tik paskatinimas, bet ir pažadas, 
kad apaštalinis-vienuolinis kelias gali būti vaisingas, kad mūsų darbo 
vaisius gali būti didelis. 

Kartais vienuolinį gyvenimą gyvenąs žmogus išgyvena tam tikrą 
tuštumos įspūdį. Jis mano, kad jis yra nevaisingas; jis neturi vaikų; 
jis neturi anūkų. Štai kodėl jo gyvenimas yra kažkaip vienišas. Aukš- 
čiau arkiv. Jurgio cituotos mintys yra Kristaus atsakymas į šį mūsų 
galimą susirūpinimą. Jis sako, kad apaštalinės veiklos vaisius yra. Ir 
tas vaisius yra ilgai tveriantis, jis pasiliks. Mes turime dvasinių vaikų 
ir dvasinių dukterų. Gal būt, mes jų nepažįstame; gal būt, tie dvasi- 
niai vaikai ir tos dvasinės dukterys dar ir negimę yra, bet jie ateis, 
jie užims mūsų vietas, ir mes neturime manyti, kad mes esame ne- 
vaisingos, nevaisingi. 


9. KOMUNISTINIS IR INDIVIDUALISTINIS ŽMOGUS 


6-sis paragrafas turi antraštę — Derinti maldos gyvenimą su 
veikliuoju. Čia vėl matome tą patį sąryšį: vidinio ir išorinio gyveni- 
mo derinimas. Skaitykime tą paragrafą: “Atsidėjusios tat maldai, 
mąstymui, bei kitiems pamaldumo darbams, o kartu rūpindamos pa- 
sitarnauti kitiems ir juos tobulinti, tesuderina šiuos du tikslus taip, kad 
aukštesnio asmeninio šventumo siekimas ir rūpinimasis artimo išga- 
nymu taip susijungtų, kad ne tiktai vienas kito nekliudytų, bet dar 
labiau vienas kitą paremtų". Bažnyčioje kartais atsiranda toks antago- 
nizmas: pasauliečiai mėgsta šnekėti visokių nesąmonių apie vienuo- 
lius, o vienuoliai su tam tikru išdidumu mėgsta kalbėti apie pasau- 
liečius. Ir tokiu būdu šitos dvi gyvenimo šakos viena kitai pasidaro 
lyg priešai. Ir tas negerumas yra gana aukštai siekiąs. Tai nėra vien 
sluoksnių apraiška. Jūs galite rasti labai protingų kunigų, kurie neigs 
vienuolynų reikalingumą arba padarys jiems įvairių priekaištų. Žino- 
ma, kartais tie priekaištai bus ir pagrįsti. Iš kitos pusės, nesunku yra 
sutikti labai dvasingų vienuolių autorių, ypatingai senesnės kartos, 
kurie sakys, kad kiekvienas vienuolio išėjimas “į pasaulį“ ir kiekvie- 
nas susitikimas su pasauliečiais ji padaro žemesniu. Pasak jų, vienuo- 
lis grįžta į vienuolyną visuomet mažiau šventas, negu jis iš jo išėjo. 
Kartais gal taip ir yra. Bet iš tos faktinės padėties negalime daryti 
principo. Stenkimės, kad negrįžtume į vienuolyną mažiau šventi, ne- 

gu iš jo išėjome, bet mes neužsidrauskime sau dėl to rūpinimosi tais 
žmonėmis, kurie anapus vienuolyno, ir neišsijunkime iš apaštalinių 
darbų. Nemanykime, kad mes vieni galime pasiekti savo šventumo. 

Nepersenai man teko girdėti jauno filosofo Jones paskaitą. Jis 
skleidė labai drąsią pažiūrą. Aš nežinau, ar ji filosofiškai yra visai 
teisinga, bet ji yra mums vertinga kaip perspėjimas. Tas kalbėtojas 
išėjo labai stipriai už mintį, kad mes patys vieni sau nesame pakan- 
kami, kad mums be galo daug reiškia susitikti vienas su kitu. Jis sakė: 
“aš nepažįstu savęs, kol aš nesusitinku su kitu asmeniu. Aš esu nepil- 
nas žmogus, kol aš nebendrauju su kitais“. 

Žinoma, nėra reikalo šios minties išplėsti iki kokio komunizmo, 
ar asmens paskandinimo masėje. Vistik žmogus yra didelė pilis, žmo- 
gus yra didelė vienybė savyje. Žmogaus asmuo yra didžiausia vienybė, 
kokia tik yra galima pasaulyje šalia Dievo. Dievas yra vienas. Ir žmo- 
gaus vienumas yra kaip koks deimantas. Jo negalima padalyti; jį 
galima tik suskaldyti, t.y. sunaikinti. Jis yra kažkas nepamainamo. 
Gamtinėje tvarkoje, mūsų matomame pasaulyje, niekur kitur nėra 
tokios vienybės, kaip žmoguje. Žmogus yra didelis centras. Tačiau 
nežiūrint tos didelės vienybės, mes visi puikiai žinome, kaip daug 
reikšmės mes turime vieni kitiems. Nors kartais nejaučiame, kad mes 
turime tos reikšmės. Rodos, mes nieko nepasakėme, nieko nedarėme, 
bet pats mūsų pasirodymas ar ką nors užgavo, ar atliko didelį pamo- 
kinimą. Šv. Pranciškus yra labai teisus, manydamas, kad nebūtinai 
reikia kalbėti; kartais ir be kalbos, tik susitikimas su žmonėmis gimdo 
dvasią. Ir tai atsitinka visiems. Kai mes susitinkame su kitu žmogumi, 
mes daug gauname. Aš manau, kad Tėvo Jones iškelta mintis, kuri 
yra stiprioje prancūzų filosofo Sartre įtakoje, mums yra geras per- 
spėjimas įvertinti susitikimą su artimu. Arkiv. Jurgis šiame paragrafe 
mus kviečia į du derinius: visų pirma, į suderinimą maldos ir išorinių 
darbų; ir, antra, savo šventumo su apaštalavimu kitiems. Nežinia, ar 
pirmieji arkiv. Jurgio draugai ir jo gerbėjos pilnai suprato, į kokį 
aukštą uždavinį arkiv. Jurgis juos kviečia. Mat, tada dar ne visiems 
buvo aišku, kad žmonija stovi dviejų didelių susikryžiavimų tako- 
skyroje: individualizmo ir komunizmo. Šiandien mums ta pasaulinė 
situacija yra aiškesnė. Negana to, ji mums atsidengia kaskart vis di- 
desnėmis perspektyvomis ir vis gilesniais grioviais. Mums iš vienos 
pusės vis labiau aiškėja, koks žmogus yra didelis, kad ir savo išradi- 

muose; iš kitos pusės mums aiškėja, kaip stipriai jis yra priklausomas 
nuo kito žmogaus. 

Šiandien mums jau yra beveik išmušta iš galvos kaikurių senų 
vienuolijų iliuzija sukurti mažą tobulą bendruomenę ir nesirūpinti 
likusiuoju pasauliu. Mūsų laikais, kada žmonijos susižinojimo prie- 
monės per sekundę pasiekia tolimiausius pasaulio kampus ir niekur 
nelieka nieko uždaro, ko televizijos akis negalėtų susekti ir parodyti 
visiems, žmonijos vienybės faktas pasidaro labai akivaizdus. Iš kitos 
pusės, šiandien yra atsiradę žmonijoje naujų atsiribojimų, kurių ne- 
buvo anksčiau. Uždavinys, į kurį kviečia arkiv. Jurgis savo vienuolius, 
nėra lengvai ir paprastai įvykdomas. Šiandien, išsidiferencijavusioje 
visuomenėje, jis yra įvykdomas sunkiau negu anksčiau, nes visokių 
profesinių ir kultūrinių tvorų yra daugiau. Tačiau šiais laikais ir rei- 
kalas tokio šventumo, kuris mokėtų siekti per visas tvoras, yra gy- 
viau jaučiamas. 


10. MEILĖS DORYBĖS IR ĮŽADŲ 
PIRMENYBĖS KLAUSIMAS 


7-tas paragrafas turi antraštę “Puoselėti meilės dorybę“. Skaity- 
kime jį: “Žinotina, jog krikščioniškoji tobulybė yra visų dorybių jun- 
ginys, o jos esmė — pašvenčiamoji malonė ir meilė: įsakymo tikslas 
yra meilė (Tim. I, 5); bet visų pirma turėkite meilę, kuri yra tobulu- 
mo tyšys (Kol. 3, 14). Dievas yra meilė, ir kas pasilieka meilėje, pa- 
silieka Dievuje ir Dievas jame (Jono I - 4, 16). Mylėsi Viešpatį Die- 
vą visa savo širdimi, visa savo siela, visomis savo jėgomis, visomis 
savo mintimis, o artimą kaip pat save (Luko ro, 2). Tai yra didysis 
įstatymas, suformuluotas jau Sen. Įstatyme. 

Mums čia kyla klausimas, kokį ryšį turi meilės dorybės įstatymas 
ir tas didysis meilės principas su mūsų įžadais. Mes turėtume gerai 
išsiaiškinti, kokiame ryšyje stovi mūsų įžadai su meilės dorybe? Šioje 
srityje vienuolinio gyvenimo istorijoje taip pat yra išgyventa nemaža 
pavojų. Yra buvę vienuolių, kurie sakė, kad įžadai stovi aukščiau už 
meilės dorybės įstatymą ir dėl to kas laikosi Kristaus patarimų t.y. 
įžadų, tam nėra reikalo laikytis įstatymų, t.y. meilės įstatymo. Bet tai 
yra klaida. Toks aiškinimas būtų didelis nesusipratimas. Tai būtų ne 
ką mažiau, kaip išsižadėjimas krikščionybės. 

J. Mausbach, šio šimtmečio pradžios moralistas, yra parašęs stu- 
diją, pavadintą: Įsakymai ir įžadai. Jis joje atsako į protestantų prie- 
kaištus, nukreiptus prieš vienuolinį gyvenimą. Jie priekaištavo, kad 
katalikų Bažnyčioje Kristaus patarimai, kurie sudaro vienuolinio gy- 
venimo rėmus, yra nustelbę meilės įstatymą. 

J. Mausbach sako: “Ne išorinis griežtumas, ne didingi talentai 
ir darbai, bet Dievo ir savo artimo meilės laipsnis, išvidinio nusitei- 
kimo dorybei grynumas ir jėga nustato tobulumo laipsnį. Dėl to 
daugelis pasaulyje gali pasiekti net aukštesnio šventumo, negu tie, 
kurie gyvena vienuolynuose. “Alfonsas savo Jėzaus Kristaus meilės 
vadovėlyje labai daug dėmesio kreipia į pareigą mylėti prikryžiuotąjį 
Išganytoją ir sako, kad nei griežtumai, nei malda, nei dažnas priėmi- 
(mas sakramentų, nei davimas išmaldų nesudaro krikščioniškos tobu- 
lybės esmės, bet meilė“ (Catholic Moral Teaching, 272 psl.). Pasisa- 
kęs apie meilės santykį su įvairiomis asketinėmis praktikomis, Maus- 
bachas šitaip nusako Kristaus patarimų santykį su meilės dorybe: 
“Mes negalime paneigti objektyvinės vertės tų moralinių tiesų, kurios 
yra vadinamos patarimais, nors jos nėra vertintinos absoliutiniu mas- 
tu; jų vertė gali priklausyti nuo jų susitikimo su kitomis moralinėmis 
pareigomis; gi absoliutinę vertę jos turi tik tada, kai yra siejamos su 
aukščiausiu tikslu, t.y. meile“ (Ten pat. 274 psl.). 

Taigi, mūsų įžadai yra meilės įstatymo tarnyboje. Kitaip ir negali 
būti. Įžadai yra tam, kad ugdytų meilės dorybę. Ar imsime vieną 
įžadą, ar antrą, ar trečią, mes turime suprasti, kad jie yra tam, kad 
padarytų mus geresniais įrankiais tarnauti Dievui ir artimui. 

Jau pats laikas suprasti ir atkreipti dėmesį į tą sąryšį. Seniau, 
pavyzdžiui, kada nors prieš I-ji pasaulinį karą, galėjo kas nors kal- 
bėti, kad štai klusnumo įžadas yra puikus dėl to, kad jis sudaro pa- 
grindą organizacijai. — Žiūrėkite, kokį produktyvumą vienuolynas 
pasiekia. Jokia kompanija tokios neturi. Vienuolyne viskas veikia taip 
gerai, taip ekonomiškai, kad vien dėl to reikia vertinti klusnumo 
įžadą. Tai yra iš dalies tiesa. Bet jeigu mes su šita pažiūra grįšime į 
pokomunistinę Lietuvą ir ten savo broliams ir seserims pasakysime, 
štai kokį vienuolinį mokslą mes esame išėję ir prašom jungtis prie 
mūsų, žinote, ką jie mums atsakys: “Mes mokame geriau už jus pa- 
klusti ir geriau bijoti savo viršininkų, negu jūs“. Nacizmas su savo 
veikla, žmonių organizacija, ir komunizmas, pavergdamas žmogų ir 

sugebėdamas “vienuolinę" drausmę įvesti ne keliems pasišventusiems 
žmonėms, bet ištisom tautom ir valstybėm, atrado būdą, kaip galima 
tobulai suvaldyti žmones. Mes juos kritikuojam, nes kai kuriose sri- 
tyse komunizmas gero rezultato nepasiekė, kitose — pasiekė. Komu- 
nistai atominę bombą padaro neblogesnę, negu amerikiečiai. Mes čia 
norime pasakyti, kad prie klusnumo įžado nesustotume kaip prie 
tikslo pačiame savyje, bet kad mes tą įžadą išmoktume pajungti ir 
pašvęsti Dievo ir artimo meilei. Klusnumas dėl klusnumo ar dėl eko- 
nominės pažangos nėra pateisinamas dalykas. Vienuolinis klusnumas 
nereiškia nepasitikėjimo atskiru asmeniu, ir neturi jo nužeminti iki 
pastumdomo daikto vertės. Priešingai, protingas, laisvas apsisprendi- 
mas praktikuoti klusnumo įžadą yra aukščiausias individualios valios 
aktas. 

Mes klausome savo vyresniųjų ne dėl ekonominio produktyvu- 
mo, ar politikos, ar kitokių atsitiktinių priežasčių, bet dėl to, kad 
mes geriau sugebėtume mylėti Dievą ir žmogų. Sugebame mylėti vir- 
šininką, nepaisydami to, kad jis yra nusidėjėlis ar kad turi įvairių 
netobulybių. Kartais jo patvarkymai yra daromi nežinia kokiais as- 
meniniais tikslais, bet mes sugebame tame viršininko patvarkyme į- 
žvelgti geresnių ir aukštesnių tikslų, negu jis pats sugeba juos įžvelgti. 
Praktiškos Dievo meilės požiūris turi gristi mūsų klusnumo dorybę. 

Bet eikim toliau. Ar galima ką nors panašaus galvoti ir apie 
skaistybės bei neturto dorybę? Skaistybės dorybę yra labai lengva iš- 
aiškinti kaip vertybę žmogaus, kuris yra saugus taip, kad jį niekas 
nesuvilios. Žiūrint paviršutiniškai, taip yra. Bet tai nebūtų pakanka- 
mas skaistybės dorybės pateisinimas. Mes skaistybės dorybę ugdome 
tam, kad būtume nepriklausomi nuo vilionių, kurios traukia mus vie- 
nus prie kitų. Skaistybės laikymo tikslas yra, kad mūsų meilė būtų 
galingesnė už visas viliones, kad ji būtų nepriklausoma nuo išorinių 
patikimų ar nepatikimų, kad mes savo meilę galėtume dalinti su 
karališkų dosnumu; kad mes ją dalintume ir ten, kur mūsų jausmai 
rodytų, kad ten mūsų meilės turėtų nebūti. 

Panašiai reikia kalbėti ir apie neturto dorybės įjungimą į meilės 
dorybės ciklą. Čia yra gana lengvas priėjimo būdas, nes, kai mes 
atsisakome turto, mes lengvai sugebame tuos dalykus pavesti dispo- 
nuoti kitam žmogui ir panaudoti kokiam geram ar dideliam tikslui. 
Taigi, meilės dorybę mes vienuoliai turime sugebėti pastatyti viršum 

visko, ir ji mus išgelbės iš visų mūsų trūkumų. Ji ir tik ji suteiks 
gyvo kraujo mūsų įžadams. 

Arkiv. Jurgio išryškinta šiame paragrafe meilės pareiga vienuo- 
liniame gyvenime nėra priminimas savaime suprantamo dalyko. Šian- 
dien laikai yra labai pasikeitę; ir apie meilės dorybę mes jau daug 
girdime kalbant. Tačiau jeigu imsime laikus prieš šimtą metų, tai ten 
rasime visai kitokį vaizdą. Vienuolinis gyvenimas tada buvo greičiau 
suprantamas vien kaip auka: kaip atidavimas savęs Dievui, kaip be- 
sąlyginis klusnumas ar kiti panašūs dalykai. Apie meilę vienuoliniame 
gyvenime nebuvo randama reikalo daug kalbėti. Vienuolinis gyveni- 
mas buvo suprantamas daugiau kaip įstatymais normuotas gyveni- 
mas, kurį grindžia vienuoliniai įžadai. Pasitaikydavo ir visiško vie- 
nuolinio gyvenimo išskyrimo iš didžiojo meilės įstatymo sferos. 


II. GAMTINIO IR ANTGAMTINIO 
PRADO UGDYMAS 


Dabar pereikime prie gamtinio ir antgamtinio prado derinimo 
vienuoliniame gyvenime ir tobulybės siekimo kelyje. Šia tema arkiv. 
Jurgis turi keletą paragrafų, kurių pirmas šitaip skamba: 

“Siekdamos tobulybės teugdo antgamtinį pradą taip, kad nebūtų 
paneigiamas ir gamtinis. Būtent, tesistengia būti tiesios širdies, pa- 
dorios, mylėti tiesą bei teisingumą. Telavina savo įgimtus gabumus 
ir teišmoksta save valdyti ir tinkamai elgtis su kitais žmonėmis“. 

Ką reiškia tie du žodžiai, arba tos dvi mintys, kurios yra išreikš- 
tos pasakymais: gamtinis pradas ir antgamtinis pradas? Tai yra skir- 
tumas dažnai daromas teologiniuose svarstymuose. Gamtiniu pradu 
mes suprantame žmoguje tai, kas yra jame kilę iš jo prigimties. 
Gamtinis pradas žmoguje apima ne tik kūno, bet ir dvasios sritį. 
Visas žmogus, paimtas su savo fizinėmis ir dvasinėmis galiomis, pri- 
klauso gamtinei sričiai. Kartais šitas skirtumas yra daromas kitaip. 
Kaikurie asmenys mano, kad gamtinę sritį žmoguje sudaro tik jo 
kūnas, visi jo biologiniai reiškiniai, o antgamtinę sritį sudaro jo 
dvasia, jo siela. Tai nėra teisingas galių suskirstymas. Žmogaus dva- 
sią arba jo sielą mes taipogi laikome natūraliu dalyku. Tai nereiškia, 
kad ji yra iš kūno išsivysčiusi. Tai nereiškia, kad žmogaus dvasia yra 
atsiradusi be Dievo pagalbos. Priešingai. Mes žinome, kad žmogaus 

dvasia yra sukuriama paties Dievo. Ji nėra išvedama kaip nors evo- 
liucijos keliu iš žmogaus kūno. Tačiau kai mes svarstome skirtumą 
antgamtinio ir gamtinio prado žmoguje, tai gamtiniu pradu ar natū- 
raliniu pradu mes suprantame pilną žmogų, su kūnu ir siela. 

Ką tad mes suprantame antgamtiniu pradu? Antgamtiniu pradu 
praktiškai mes vadiname tai, kas yra atėję mums iš atpirkimo, iš 
Kritsaus, iš Dievo apreiškimo. Pav. tai, kas yra vadinama Dievo 
malonė su visomis jos dovanomis, šv. Dvasios dovanos, visa tai, kas 
yra Kristaus suteikta žmonijai, kas Jo yra nupelnyta mums. Antgam- 
tiniu dalyku mes laikome sakramentų teikiamas malones: Dievo sū- 
nystės malonę, mūsų įjungimą į Dievo Karalystę, nuodėmių atleidimą. 
Antgamtiniu dalyku žymia dalimi laikytinas Bažnyčios gyvenimas. 
Tiesa, Bažnyčia veikia žemėje, t.y. natūralioje žmonių srityje; ji vei- 
kia kultūrinėje ir visuomeninėje aplinkumoje, tačiau savo būdinguo- 
ju bruožu ji yra anapus natūralios, gamtinės srities. Ji yra kilusi iš 
antgamtinės. Juk Kristus ir sakė, kad “mano karalystė ne iš šio pa- 
saulio",.. (Jono 18, 3). Nors jo karalystė yra šiame pasaulyje, bet 
ji yra ne iš čia. 

Pasidarę šitokį skirtumą, dabar žiūrėkime, kaip arkiv. Jurgis 
skatina mus derinti mumyse šias dvi sritis. Pradėkime nuo gamtinės 
srities. Pirmiausia, jam atrodo svarbu, kad mes tinkamai elgtumės su 
kitais žmonėmis. Jis mus niekada neatleidžia nuo ryšio su kitais žmo- 
nėmis. Laiku ir nelaiku, jis šią pareigą mums primena. Mūsų santy- 
kiai su kitais žmonėmis pirmoje eilėje yra gamtinis reiškinys, bet jis 
gali būti ir antgamtinis. Iš tikrųjų, praktiškai krikščionių gyvenime 
vargiai ar yra koks mūsų santykis, kuris būtų vien tik gamtinis reiš- 
kinys. Mes esame patys pasidarę ne vien gamtinės būtybės, bet ir 
antgamtinės, nes turime Dievo malonę; mes esame atpirkti, esame 
per krikšto sakramentą tapę Dievo vaikais ir tai asmeniškai įsikūniję, 
išryškinę, savo įžadais. Štai dėl ko mes nesame vien gamtiniai žmonės. 
Dėl to ir mūsų santykiai su kitais asmenimis nėra vien gamtiniai. 
Tačiau ne apie tai čia Arkivyskupas kalba; jis čia turi prieš akis natū- 
ralius mūsų santykius su kitais asmenimis ir į šitą natūralų žŽmogiš- 
kumą kreipia mūsų dėmesį. Jis, atrodo, nori pasakyti, kad mūsų ant- 
gamtinis pašaukimas, antgamtinė Dievo malonė neatleidžia mūsų nuo 
natūralaus gražaus elgesio su žmonėmis. 

Kalbant apaštalo Povilo žodžiais, galima sakyti, kad “šviesos 

vaisiai pasireiškia visokiu gerumu" (Efez. 5, 9). Kad mes teisingai 
supratome arkiv. Jurgio mintį, liudija sekantis jo sakinys: “ Telavina 
savo įgimtus gabumus ir teišmoksta save valdyti". Čia Arkivyskupas 
labai aiškiai deda kirtį ant įgimtų gabumų. Įgimti gabumai yra ne 
tie gabumai, kurie antgamtiniu būdu gali būti mums suteikiami, bet 
tie gabumai, kurie yra mums įgimti. Jeigu jis skatina mus mokytis ir 
lavintis tose srityse, kuriose turime natūralių palinkimų, tai čia pat 
prijungia, kad mes išmoktume save valdyti. Mat, gabumai tai dar ne 
tas pats žmogus, kas jo asmuo. Asmuo turi vadovauti gabumus, o ne 
gabumai turi vadovauti žmogui. Kai vien gabumai pradeda vadovauti 
žmogui, jie jį netrunka iškreipti; jie jį padaro kokios vienos srities 
specialistu, bet gal visiškai nesugyvenamu ar netikinčiu žmogumi. 
Dėl to daug prasmės yra toje aplinkybėje, kad arkiv. Jurgis, iškėlęs 
gabumų reikšmę, tuoj pat primena ir jų valdymo reikalą. 

Toliau jis sako: “Tesistengia seserys būti tiesios širdies, padorios, 
mylėti tiesą bei teisingumą". Čia vėl prieinama prie teisingumo min- 
ties, kurią esam pastebėję pas jį anksčiau, būtent, kada matėme jį 
skatinant mus vengti melo. Čia jis vėl iškelia tą pačią mintį, tik ry- 
šium su derinimu mumyse gamtinių ir antgamtinių pradų. Mes turime 
būti tiesios širdies ir mylėti tiesą bei teisingumą. Labai reikšmingas 
dalykas yra mylėti tiesą ir būti teisingiems visada. Tai, rodos, yra pa- 
prastas dalykas. Mylėti tiesą ir būti teisingu nebūtinai reiškia būti 
antgamtiniu. Tiesa ir teisingumas gali reikštis žmonėse ir be atpirkimo 
malonės; ir mes žinome, kad ir nekrikščioniškose tautose bei prieš- 
krikščioniškais laikais $ra buvę labai daug teisingumo ir tiesos mei- 
lės pavyzdžių. Mes turėtume vengti pagundos manyti, kad turime 
aukštesnę Dievo malonę ir todėl teisingumo dorybė bei tiesos meilė 
mums jau yra ne taip svarbi. Šito pavojaus reikia ypač vengti todėl, 
kad tikėjimo ir Bažnyčios priešai yra kažką tuo reikalu mūsų tarpe 
pastebėję. Jie yra suformulavę savo garsų priekaištą, kad krikščionys, 
ypač katalikai, nori geru tikslu pateisinti blogas priemones. Ir kiek 
daug yra paskelbta šiuo reikalu! Tiesa, dabar šios kalbos yra apti- 
lusios. Todėl, kad išvengtume panašių priekaištų, mes turime gerai 
įsidėmėti, kad teisingumo pareiga, tiesos meilės pareiga mums yra 
lygiai taip šventa ir nemažiau būtina, kaip ir kiekvienam žmogui. Ir 
kad jokiais aukštesniais tikslais, ar antgamtiniais išskaičiavimais mes 
negalime nuo šios pareigos nukrypti. Tiesa yra didelis reikalavimas, 

ir palaimingas reikalavimas. Jeigu mes jo laikysimės, tai mūsų veikla 
nesudarys pagrįstos priežasties jokiam kaltinimui šitoje srityje. 

Praktiškas krikščionių gyvenimas kartais duoda pagrindo, nors 
ir nelabai pateisinamo, juos šia prasme kaltinti. Katalikų Bažnyčia, iš 
tikrųjų, niekada nemokė, kad būtų galima antgmtinių dalykų dėlei 
nepaisyti kai kurių teisingumo reikalavimų. Niekad tokio mokslo Baž- 
nyčioje niekas nėra skelbęs. Tačiau vienas kitas uolus Bažnyčios žmo- 
gus įsismaginęs gal ir pertempia kai kuriuos uždavinius, parodydamas 
persūdyto uolumo ten, kur jo nereikėtų. Taigi šita natūralinių dory- 
bių pareiga yra mums labai svarbi. Nesistebėkime, jeigu arkiv. Jurgis 
savo dvasinėje vadovybėje vienuoliams kalba ne vien apie antgamtinę 
malonę bei jos dorybes, bet ir apie natūralių, gamtinių dalykų tinka- 
mą įjungimą į mūsų gyvenimo sąrangą. Pasak jo, asmenys, siekią 
tobulybės, “teugdo antgamtinį pradą taip, kad nebūtų paneigiamas 
gamtinis". Nepraleiskime be dėmesio šio sakinio konstrukcijos, Jis 
yra labai išmąstytas. Arkivyskupas nesako paprastai, kad štai: kreip- 
kime dėmesį į tuos visus gamtinius dalykus. Ne, jisai sako priešingai: 
Teugdo vienuoliai antgamtinį pradą. Antgamtinis pradas yra svarbiau. 
Jis yra viršum visko. Bet ugdant antgamtinį pradą nereikia iškrypti 
kuriose nors natūralinėse dorybėse. Tai griautų visą žmogaus dorą, 
antgamtinės neišskiriant. Šitaip atrodo, bendrais bruožais paimtas, 
santykis tarp gamtinio ir antgamtinio prado mūsų vienuolijos prin- 
cipuose. 


12. DIEVO MALONĖ UŽDAVINIO FORMOJE 


Skaitykime toliau 9-tą paragrafą, kuris turi antraštę: “Tobulėti 
savo darbuose“. — “Besistengdamos nuolat siekti didesnio savo gy- 
venimo šventumo, tegul atlikinėja savo kasdienines pareigas ir darbus 
kiek galima tobuliau. Dirbdamos kurioje įstaigoje, ar labdaros sri- 
tyje, ar kuriuos kitus darbus Dievo garbei ir artimo gerovei, ne tik 
tenebūna žemesnės už pasaulietes, bet teduoda dar joms pavyzdį. Te- 
gul jūsų šviesa taip šviečia žmonių akivaizdoje, kad jie matytų gerus 
jūsų darbus ir garbintų Tėvą, kuris yra Danguje“ (Mato 5, 16). 
Gamtinių ir antgamtinių dorybių derinimas, kuris principe išreikštas 
8-tame paragrafe, čia aptariamas praktiškiau. Jis čia yra pervedamas 
į konkrečius mūsų darbus. Mes esame skatinami vėl tuo pačiu stiliumi. 

Arkivyskupas nepradeda nuo to, kad mes, štai, viską metę, mestumės 
į savo talentų ugdymą. Pirmasis jo sakinys yra antgamtinio pobūdžio: 
“Nuolat siekti didesnio savo šventumo“. Tai yra viršum visko. Tai 
yra Dievo malonė. Bet tegul atlikinėja kasdienines savo pareigas ir 
darbus, kiek galima, tobuliau“. Čia mes vėl matome to paties pobūdžio 
derinimą: antgamtinis pradas yra pastatomas pirmoje vietoje, gi pra- 
das šalia jo yra kasdieninės pareigos, kasdieniniai mūsų darbai ir 
tobulas jų atlikimas. 

Kai skaitome šią arkiv. Jurgio “vedamąją mintį“, gauname įspū- 
dį, kad čia nėra jo koks nors lengvas rašto darbas, bet kad tai yra 
gilių studijų ir rimto mąstymo padarinys. Lengva yra parašyti koks 
nors labai įspūdingas straipsnis, nuskristi su juo į žvaigždes ir pri- 
skelbti visokių nuostabių dalykų. Geros fantazijos žmogui tai nesun- 
ku. Bet pasiekimas lygsvaros, kuri yra šitame nedideliame, bet savo 
dvasia dideliame kūrinyje, liudija didelį žmogų, plačią dvasią, gilų 
tikėjimą, modernišką šventumą. 

Kai eina reikalas apie dorybių ugdymą, derinant gamtinius ir 
antgamtinius dalykus, kyla klausimas, kaip pagaliau reiškiasi tas ant- 
gamtinis pradas mumyse. Kalbant apie antgamtinį pradą, mes galime 
sutikti autorių, kurie labai įspūdingai tą dalyką aprašo. Galima rasti 
knygų, kurios labai prakilniai nušvies ir įspūdingai kalbės apie Dievo 
malonės galybę, kuri reiškiasi mumyse, kad mes būsime sužavėti. Bet 
čia ir yta pavojus, kuris pasireiškė 17-to šimtmečio vienuoliniame gy- 
venime, kada religinis gyvenimas buvo labai stipriai nusikreipęs į ant- 
gamtinio prado žavesį. Tačiau šis dvasingumas nepakankamai bend- 
radarbiavo sprendžiant konkrečius uždavinius. Gi šitas bendradarbia- 
vimas yra sąlyga, be kurios toliau eiti negalima. Yra savaime supran- 
tama ir net elementaru, kad Dievo malonė, nors pati didžiausia, be 
mūsų įsijungimo neveikia. Mes galime būti paskandinti Dievo ma- 
lonės tvenkinyje ir apipilti ja iš visų pusių, bet jei mes nieko savo 
natūraliomis jėgomis nedarysime, ta Dievo malonė liks neveikli ir 
jokios naudos iš jos nebus. 

Štai dėl ko yra taip svarbu gamtinio ir antgamtinio prado deri- 
nimas. Tai nėra koks pigus modernizmas, tai nėra kokia keistenybė ar 
nauja idėja; tai yra pagrindinė krikščioniškos tobulybės tiesa. Deja, 
ši tiesa yra kartais pamirštama. Tačiau sąmoningas žmogus, siekiąs 
savo tobulumo, negali jos apleisti. Todėl mūsų laikais atsirado au- 

torių, kurie labai didelį dėmesį atkreipė į natūralinio prado bendra- 
darbiavimą su antgamtine Dievo malone. 

Vienas iš tokių yra buvęs Tūbingeno dogminės teologijos profe- 
sorius Karl Adam. Jo viena knyga buvo lietuviškai išversta profeso- 
riaus Kuraičio rūpesčiu. Ji vadinosi “Viskas Kristui? Vokiškai ji turi 
kiek kitokį pavadinimą. Jis tarp kitko svarsto klausimą, kaip praktiš- 
kai atrodo Dievo malonė. Ar būtinai Dievo malonę mes turime su- 
prasti kaip kokią dovaną, tarsi kašę su vaisiais ir saldainiais, kurią mes 
gauname per Kalėdas. Dievo malonė, sako Adam, tiesa, kartais ateina 
kaip kokia dovana. Ji visada yra kaip dovana metafizine prasme, tai 
reiškia, kad ji yra ne mūsų. Bet kokia forma ji yra mūsų kasdieninia- 
me gyvenime pasirodanti. Ji kartais mums ateina ne tiek kaip išorinė 
dovana, kiek uždavinys. Ji nekartą mums ateina kaip sunkus užda- 
vinys, kaip problema, kurios mes negalime savo jėgomis išspręsti. 
Dievo malonė mus pastato į tokią neįprastą situaciją, iš kurios mes 
turime ieškoti išeities ir, jos beieškodami, mes atrandame savyje dau- 
giau, negu manome turį, ir sukuriame kai ką gero. 

Paimkime pavyzdį. Seserims reikia apgyvendinti vasaros stovyk- 
loje roo mergaičių, bet jos neturi kur jų patalpinti. Jos dabar suka 
galvą, kur dėti tas mergaites, kurioms stovykla labai reikalinga. Ir 
štai jos sugalvoja, kad kluoną ar tvartą reikia perdirbti į mergaičių 
miegamuosius kambarius. Ir tai pasiseka. Tai, sakyčiau, yra labai 
gražus Dievo malonės kooperavimo su mūsų pastangomis pavyzdys. 
Taip Adam Dievo malonę ir supranta. Malonė ateina kaip uždavinys, 
kaip nenugalima bėda. Ir štai žmogus tos bėdos neatmeta, bet vienaip 
ar kitaip ieško išeities, įjungia į tą uždavinį visas savo jėgas, dvasios 
ir fizinius išteklius ir iš to pasidaro tobulybė. Tada pasidaro žmogiš- 
kas veikimas ir pilnutinis krikščioniškas gyvenimas. 

Mūsų dienų psichologas T. Steeman, O.F.M., Dievo malonę mūsų 
gyvenime ir neaptaria kitaip, kaip problemų kėlimą. “Dievas ateina 
į gyvenimą ne kaip tas, kuris problemas išriša, bet kaip tas, kuris 
jas žmogui iškelia (52 psl. Consilium, 23 tomas). Tokiu būdu Dievas 
kviečia žmogų į gyvenimą, kuris turi prasmės ir yra reikalingas 
drąsos. 


13. DIEVO DOVANA ŽMOGUI ASMENIŠKAI 


Paimkime kitą autorių, senesnį už Adam, įžymųjį vokiečių mo- 
ralistą Mausbach. Jis yra daug prisidėjęs prie prigimties ir antgamtės 
santykių aiškinimo. Ir jis stengėsi išsiaiškinti, kaip tos dvi sritys — 
antgamtinė ir gamtinė — mumyse veikia. Jis pateikia ramių ir tiks 
lių šitų dalykų aptarimų. Kaip jis vaizduojasi ateinančią pas mus Die- 
vo malonę, jis rašo: “Tarp prigimties ir malonės nėra nei antagoniz- 
mo, nei nesiderinimo, bet yra išvidinis ryšys ir derinys. Dvasinė žmo- 
gaus prigimtis, sukurta pagal Dievo paveikslą — panašumą, tikisi 
malonės ir turi išvidinį imlumą paklusti malonės kvietimui ir pasi- 
gauti jos užsimetančios jėgos. Einant šita antgamtiškumo samprata, 
savaime suprantama, kad malonė pakelia prigimtį, suteikdama jai 
stiprybės, grožio ir vaisingumo. Malonė stato, tam tikta prasme, ant 
prigimties taip, kad tobulybė gali būti pasiekta tik ten, kur yra kas 
nors pajėgus tobulybės pasiekti. Tobulybė yra esamos galimybės įgy- 
vendinimas. Jos dėka pasidaro realu tai, kas prieš tai buvo tik gali- 
ma“ (Cath. Moral Teaching, 314 psl.). 


Iš šių Mausbacho žodžių mes matome, koks nuoseklus yra ryšys 
tarp malonės ir mūsų prigimties. Šie Mausbacho aptarimai pateikia 
teologinį pagrindą arkiv. Jurgio skatinimui, kad mūsų darbai neat- 
siliktų nuo šventumo. 

Dievo malonė pradžioje dažniausiai yra labai švelnus dalykas. 
Ji pasirodo kaip labai nedrąsi mintis, nežymus reiškinys kitų reiškinių 
tarpe, bet jis turi vieną bruožą: jei neatmetamas, jis pradeda augti. 
Beaugdmaas, jis įgauna jėgos. Štai dėl ko yra labai verta domėtis 
tomis geromis mintimis, kurios mums iškyla, kurios dažnai atrodo 
kilusios nelaiku, kada mes esame užsiėmę kitais dalykais. Tai yra 
krikščioniškos tobulybės sėkla. Be jos nėra krikščioniškos tobulybės. 
Tiesa, malonė pati viena nepadaro jokio žmogaus tobulu tol, kol žmo- 
gus visomis savo gamtinėmis jėgomis ir kartais sunkiomis pastango- 
mis su ja nepradeda bendradarbiauti. Štai dėl ko, o ne dėl kokio eko- 
nominio išskaičiavimo ir arkiv. Jurgis ragina, kad mes atlikinėtume 
savo kasdienines pareigas kiek galima tobuliau. Dirbdamos kurioje 
nors įstaigoje ar srityje neturime būti žemesnės už pasauliečius, kurie 
yra uolūs dėl atlyginimo. Būkime aktyvūs savo natūraline prigimtimi. 
Arkiv. Jurgis žino, kad be mūsų didelių pastangų atpirkimo malonės 

lobis neduos rezultatų. Ir tik šitokiu būdu suformavęs mūsų sielą, jis 
tikisi, kad, Evangelijos žodžiais betariant, “šviesa taip šviestų žmonių 
akivaizdoje, kad jie matytų gerus mūsų darbus ir garbintų Tėvą, ku- 
tis yra danguje“ (Mato 5, 16). Taigi, šito paragrafo pabaiga vėl mus 
nuveda aukštyn. Arkivyskupas visą laiką kalbėjo apie gamtinių jėgų 
lavinimą, bet užbaigia jį mintimi, kad ne tam mes tas jėgas turime 
lavinti, jog iš to sau garbės ieškotume, bet kad iš to būtų garbė mūsų 
Tėvui, kuris yra danguje. 

Atkreipdami didelį dėmesį į darnumą tarp žmogaus prigimties ir 
malonės, mes neturime daryti klaidos ir pačią Dievo malonę nužeminti 
iki žmogaus prigimties. Šio pavojaus kaip tik neišvengė praėjusių 
šimtmečių teologija. Ji buvo linkusi ir Dievo malonę laikyti tik Dievo 
kūriniu, nors ir aukštesnės rūšies. Šiandien, tačiau, teologai yra linkę 
eiti greičiau priešingon pusėn ir Dievo malonę suprasti kaip asmeni- 
nę Dievo dovaną asmeniniam žmogui. Jie yra linkę manyti, kad taip, 
kaip Kristus, būdamas Dievo Sūnus, nėra Dievo kūrinys, taip ir jo 
atnešta malonė, kiek ji yra betarpiška Dievo dovana, yra dieviškos 
prigimties dalykas. 

Tėvas P. Fransen, pagrindinis Tridento santarybos teologijos 
žinovas mūsų laikais, savo knygoje “Divine Grace and Man“ labai 
rūpinasi grąžinti Dievo malonei tą pagarbą, kuri buvo iš dalies pra- 
rasta diskusijose tarp katalikų ir protestantų. Jam Dievo malonė yra 
ne kas kita, kaip “intensyvus ir gyvas Dievo buvimas mumyse“ (53 
psl.). Jis pasisako prieš pažiūrą, kad Dievo malonė tilptų tik jo su- 
kurtoje malonėje. “Šitoks nevykęs aiškinimas, žinoma, yra svetimas 
Tridento santarybos tėvams ir dėl to neturi jokios vertės. Jis neturi 
įsakančios galios mūsų tikėjimui“ (132 psl.), rašo tėvas Fransen. 

Šv. Rašto pagrindas šiam mokslui yra labai gausus. Gal pats stip- 
riausias yra šis Kristaus pasakymas apaštalams: “Jei kas mane myli, 
tas laikys mano žodžius; ir mano Tėvas jį mylės; mes pas jį ateisime 
ir pasidarysime buveinę“ (Jono 14, 23). Iš tikrųjų, šiuos žodžius mes 
turėtume imti su visu jų realizmu, kaip asmeniškai mums pasakytus. 
Kad jie nėra pasakyti vien apaštalams, liudija šie Mato žodžiai, ku- 
riais jis užbaigia savo Evangeliją: “Ir, štai, aš esu su jumis visas die- 
nas, iki pasaulio pabaigai“ (Mato 28, 20). 

IĄ. TALENTŲ UGDYMAS VIENUOLINIAME 
GYVENIME 


Dar vienas paragrafas yra skirtas malonės ir prigimties sąveikai. 
Jis kalba apie lavinimąsi kokioje nors specialioje srityje. “Be bendro 
išsilavinimo, reikalaujamo tiesioginės pareigos ar visuomenės, tesi- 
stengia dar įsigyti galimai daugiau žinių ir patyrimo bet kurioj kitoj 
srityje, kaip antai mokslo, meno, amatų, pasidarydamos jų žinovėmis 
ar net jų specialistėmis, kad būtų naudingesnės Bažnyčiai, vienuolijai 
ir artimui". Artimas, kaip matome, niekad neiškrinta iš Arkivyskupo 
akiračio. Šis paragrafas, ne taip, kaip devintasis, jau ir prasideda gry- 
nai natūralinėje plokštumoje, būtent, jis kalba apie mūsų išsilavinimo 
reikalingumą žemiškose profesijose. Pirmiausia čia iškeliama, kad 
lavinimasis turi būti nukreiptas tiesioginėms mūsų pareigoms arba 
visuomeninėms mūsų pareigoms, būtent, toms pareigoms, kurių iš 
mūsų reikalauja visuomenė. Atkreipkime dėmesį į tai, koks arkiv. 
Jurgis yra visuomeniškas. Jis būtų galėjęs pasakyti daug paprasčiau: 
kad mes lavintumės tose srityse, į kurias paskirs mus vyresnieji. Bet 
jis sako, kad mūsų studijų ir kartu vyresniųjų paskyrimo kryptį turi 
nulemti visuomeniniai reikalavimai. 


Žinoma, visuomenę čia reikia suprasti ne tik platesne prasme, 
būtent, mūsų kartos žmonės, bet ir ta artimesnioji visuomenė, kurią 
sudaro vienuolija. Principas čia yra šis: mes turime lavintis tose sri- 
tyse, kurių reikalauja mūsų artimas. Praktiškai, kas ir kaip ir kokius 
mokslus turime eiti, nustato vienuolijos vadovybė. Bet nėra reikalo 
manyti, kad vienuolinis gyvenimas yra būtinai tik objektyvių technikų 
- specialistų organizacija, kur asmeninis žmogiškasis palinkimas ne- 
turi vaidmens, kur visi dirba kaip automatai ir kur iš žmogaus yra 
padaromas kažkoks veikiantis monstras. Organizuotas veikimas yra 
geras, bet dėl jo negalima pražudyti žmogaus. Šalia tų pareigų ir už- 
davinių, kuriuos žmogus turi savo bendruomenėje, jis gali atsidėti 
savo dvasinių palinkimų lavinimui. 


Arkiv. Jurgis sumini kelias lavinimosi sritis: mokslo, meno ar 
amatų, ir skatina šitose srityse pasidaryti ne tik žinovėmis, bet ir spe- 
cialistėmis, t.y. savo srityje aukščiausio tobulumo pasiekusiomis as- 
menybėmis. Ir, iš tikrųjų, reikėtų ta kryptimi eiti. Tiesa, vienuolija 
organizuoja mus bendriems darbams. Ji turi teisę tai daryti. Mes esa- 

me padarę įžadus, klausome tos vadovybės patvarkymų ir dirbame 
jos pavestus darbus. Tačiau būtų negerai, jei vienuolija kuriuo nors 
būdu kenktų asmenybėms, neduodama joms tobulai vystytis. Nebūtų 
gera, jeigu vienuolija, žiūrėdama vien objektyvinių organizacinių tiks- 
lų, nepakankamai atsižvelgtų į atskirų asmenų palinkimus. Žinoma, 
čia irgi reikia būti atsargiems, nes kiekvienas žmogus yra linkęs savo 
palinkimus pervertinti. Jis mano, kad esąs didelis menininkas ar 
mokslininkas. Bet kai vienuolija sutinka, kad jis toje srityje speciali- 
zuotųsi, pav. pradėtų studijuoti muziką, jis, padirbėjęs kiek laiko, 
jau pradeda piešti. Todėl mes patys neturime perdaug pasitikėti savo 
pačių sprendimu ir atmesti objektyvų žvilgsnį iš šalies. Pasauliečius 
nuo šitokio blaškymosi sulaiko ekonominiai motyvai. Vienuoliui tuo 
tarpu ekonominis išskaičiavimas nevadovauja. Todėl jį nuo blašky- 
mosi ir išsieikvojimo turi sulaikyti jo klusnumas vienuolijos vado- 
vybei. 

Tačiau, apskritai imant, žmogus niekad negali būti tik įrankis. 
Tiesa, mes tą žodį kartais naudojame vadindami žmogų įrankiu Die- 
vo rankose. Tačiau šitas įrankis yra visuomet asmuo. Jis visuomet yra 
labai vieninga pilis; ir tos pilies negalima griauti; niekas neturi tos 
teisės. Kas ją ardo, kas ją griauna psichiškai ar kaip visuomeninę 
asmenybę, tas nedirba Dievo darbo. Tai aiškus dalykas. Todėl, jeigu 
vienuolyne yra žmonių, kurie atsideda vienai ar kitai sričiai tinkamose 
ribose, tai reikia tik sveikinti ir į tą dalyką žiūrėti teigiamai, net 
jeigu šiuo laiku iš to dalyko kokios konkrečios naudos ir nebūtų. 
Iš jokių savo darbų negalima visada turėti betarpiško atlyginimo; 
ypatingai iš apaštalavimo srities darbų jo negalima betarpiškai tikė- 
tis. Kartais tas atlyginimas ateina po keletos metų, o kartais jis ateina 
ir po dešimtmečių, net po kelių šimtų metų. Sustokime prie šv. Tomo 
Akviniečio! Kai jis mirė, tai atrodė, kad ir jo mokslas buvo palaido- 
tas. Niekas tada juo nesidomėjo. Net keletą šimtmečių jis buvo nu- 
stelbtas ir užmirštas. Tik po ilgų metų jis pradėjo kilti ir dar nežinia, 
kur tas kilimas sustos. Šiandien jau aiškėja, kad visam II Vatikano 
Bažnyčios susirinkimui dvasiškai vadovavo Liuveno universitetas Bel- 
gijoje, kuris atstovauja vadinamai neo-tomistinei minties krypčiai. 
Vienas Amerikos vyskupas šių žodžių autoriui kartą pusiau juokais 
prasitarė, kad praėjęs visuotinis Bažnyčios susirinkimas nėra II Vati- 
kano susirinkimas, bet pirmasis Liuveno susirinkimas. Tai mums gali 

pailiustruoti, kaip kai kurių asmenų veikla savo padarinių susilaukia 
po kelių šimtmečių. 

Panašiai yra ir su mumis. Jeigu mes, pav., dirbame kokioje spe- 
cialioje srityje, jeigų vadovybė tam pritaria, tai viskas tvarkoj. Ir 
moterų vienuolijose netrūksta įžymių asmenų, besidarbuojančių įvai- 
riose srityse. Amerikoje ir kitur yra pasižymėjusių seserų meno sri- 
tyje ir psichologijos moksluose. Man šia proga ateina į galvą mintis 
apie vieną seselę-filosofę, žydelkaitę Edith Stein, kurią naciai sudegino 
Lenkijoje. Ji buvo Edmundo Husserlio, garsaus filosofo fenomenisto, 
asistentė. Po Husserlio mirties ji sutvarkė ir išleido jo darbus. Sutvar- 
kiusi jo filosofinį palikimą, ji įstojo pas karmelites. Kai naciai užėmė 
Belgiją, ją išvilko iš vienuolyno ir kažkur sudegino be jokio pėdsako. 
Dabar yra leidžiami jos veikalai. Tai buvo didelė dvasia. Ji stengėsi 
fenomenistinį savo mokytojo Husserlio mokslą suderinti su Tomo 
Akviniečio mokslu. E. Stein yra tik vienas iš daugelio pavyzdžių, 
kaip vienuolinis gyvenimas gali ir turi ugdyti žmogaus natūralias 
galias. Žinoma, tai darytina protingose ribose. Mūsų kongregacijos 
steigėjo yra pastatytas principas, kad be kooperavimo su mūsų natū- 
raliomis dvasinėmis galiomis mūsų tobulybė būtų atsistojusi ant 
klaidingo kelio. 


15. KRISTUS — MŪSŲ PIRMAVAIZDIS 


Apie mūsų ryšį su Kristumi arkiv. Jurgis kalba 11, 13, 14 it 24 
paragrafuose. Pradžioje jis skatina mus gerai įsižiūrėti į jo gyvenimą, 
o paskui plačiau cituoja šv. Boneventūros žodžius, kurie ir sudaro 
viso 12 paragrafo turinį. Boneventūra išskaičiuoja visą eilę Kristaus 
dorybių. Tačiau neatrodo, kad į tai būtų buvęs atkreiptas Arkivysku- 
po dėmesys, nes jis, prieš pradėdamas cituoti Boneventūrą, sako: “Te- 
gul rūpinasi ne tik vieną kitą Kristaus dorybę įsigyti, bet daugiau ir 
daugiau jį pažinti, jo dvasia persiimti“. 

Ką reiškia šis arkiv. Jurgio perspėjimas: labiau rūpintis ir pil- 
niau pažinti Kristų, negu vieną ar kitą jo dorybę? 

Atrodo, kad atsakymą į šį klausimą mes galime rasti A. Macei- 
nos knygoje “Dievo Avinėlis". Maceina ten pagrindžia, kodėl nepa- 
kanka sekti Kristaus dorybėmis, bet reikia ieškoti pilnesnio ir orga- 
niškesnio žmogaus santykiavimo su Kristumi pagrindo. 

Studijuodamas Kristaus supratimą Rytų Bažnyčioje, Maceina 
randa vieną graiko teologo parašytą knygą, kuri moko, kas žmogų 
jungia su Kristumi. Tai yra N. Kabasilo knyga “Gyvenimas Kristuje“. 
Šios knygos autorius yra gimęs 1320 metais. Šią knygą Maceina su- 
gretina su garsia Vakarų krikščionijos knyga, kuri vadinasi “Kristaus 
sekimas“ ir yra priskiriama Tomui Kempiečiui. Ji buvo parašyta šimt- 
mečiu vėliau už graikiškąją. 

Kristaus sekimo idėjos, pasak Maceiną, Rytų krikščionys neturi. 
Kokiu tad Kristumi turime sekti: tuo, kuris išvaiko pirklius iš šven- 
tyklos, ar tuo, kuris nesipriešindamas pasiduoda žydams Alyvų kal- 
ne? Tuo, kuris nepasmerkia svetimoteriaujančios moters, ar tuo, kuris 
pragaro teismu graso fariziejams ir rašto žinovams? Gili antinomija 
žymi visą žemiškąjį Kristaus gyvenimą. Mes negalime šios antinomi- 
jos išspręsti, nes tai reikštų perprasti ne tik žmoniškumo, bet ir die- 
viškumo gelmes. Todėl vargu ar galime šiuo antinominiu gyvenimu 
sekti, padarydami atskirus jo įvykius bei elgesius savo elgesio mastu. 

Kaip tad Kristų išgyvena Rytų Bažnyčios žmogus? Pasak Macei- 
nos, jis į Kristų žiūri ne kaip į pavyzdį, bet kaip į pirmavaizdį. Kame 
glūdi šių terminų skirtumas? Maceina paaiškina, kad “pavyzdys gy- 
vena šalia mūsų, pirmavaizdis gyvena mumyse, giliausiame mūsų bū- 
ties pagrinde (131 psl.). “Kristus stovi mumyse kaip mūsų būties ne- 
šėjas: mes esame sukurti per jį ir jam. Mes juo laikomės ne tik mo- 
raliai, bet ir ontologiškai" (132 psl). 

Rusų teologai yra įsisąmoninę mintį, kad pradžioje buvo sukur- 
tas žmogus, kaip dievažmogis (163 psl.). Sekdamas rusų teologu Bul- 
gakovu, Maceina rašo, “Žmogus yra sukurtas pagal Dievo paveikslą; 
betgi tai kaip tik reiškia, kad jis sukurtas pagal Kristaus paveikslą ir 
kad Kristus yra šio paveikslo apreiškimas bei įvykdymas“ (177 psl). 

Šių ištraukų pagalba mums paaiškėja, ką reiškia Kristus kaip 
pirmažmogis. Pasak Maceinos, po Kristaus jau žinome, kaip atrodo 
žmogus, sukurtas pagal Dievo paveikslą (167 psl.). 

Todėl cituodamas Kabasilo knygą jis sako, kad Kristus buvo pir- 
mavaizdžiu mus kuriant (174 psl.). “Štai kodėl Rytų Bažnyčios teo- 
logai ir sako, kad Kristus spreiškė me tik Dievą, bet ir žmogų, nes jis 
apreiškė Dievo paveikslą žmoguje“ (168 psl.). 

Todėl “žmogaus santykiai su Kristumi kyla ne tik iš atpirkimo, 
bet ir iš kūrimo" (173 psl.). Tai konstatavęs, Maceina grįžta prie 

vakarietiškos teologinės terminijos ir sako: “Sekti Kristumi yra ne 
pamėgdžioti ką svetimo, kas yra šalia mūsų, bet iškelti save patį iš 
ontologinių gelmių į egzistencinį paviršių“. 

Atsitiktinai, o gal daugiau negu atsitiktinai, arkiv. Jurgio pa- 
rinktuose šv. Bonaventūros žodžiuose, kuriais jis mums pristato Kris- 
tų, jis ten taip pat yra apibūdinamas, kaip mūsų pirmavaizdis. Šv. 
Bonaventūra sako: “Vykdydama bet kurią dorybę ar gerą darbą, vi- 
sada prisimink šviesiausią pirmavaizdį bei tobuliausią šventumo pa- 
vyzdį — Dievo Sūnaus, mūsų Viešpaties Jėzaus Kristaus gyvenimą ir 
veiklą" (11 nr.). Ir toliau šv. Bonaventūra sako: “Prisimink ir dau- 
giau jo veiksmų, laikydama jį pirmevaizdžiu ar kalboje ar darbe“ 
(11 nr.). 

Nors čia šv. Bonaventūra nurodo visą eilę atskirų Kristaus po- 
elgių, kuriais mes turėtume sekti, tačiau pažymėtina, kad jis atkreipia 
dėmesį į tai, jog Kristus yra mūsų pirmavaizdis. Iš dr. Maceinos iš- 
traukų mes turėjome progos pažinti, koks turtingas yra šis pirma- 
vaizdžio terminas. Gal kai kas sakys, ar šv. Bonaventūra, vartodamas 
šį terminą, supranta jį ta pačia prasme, kaip Maceina. Yra pagrindo 
manyti, kad taip yra. Tame pačiame paragrafe, kiek anksčiau, skaito- 
me, kaip šv. Bonaventūra supranta Kristaus ir mūsų santykį. Jis rašo: 
“Kadangi iš prigimties esame sutverti panašūs į Jį, pagal Jo paveiks- 
lą, tad, stengdamiesi sekti Jo dorybėmis, privalome, kiek galėdami, 
atstatyti mumyse Jo paveikslą, kurį sudarkėme savo nuodėmėmis“. 
Šiuose žodžiuose mes turime tokį mūsų santykio su Kristumi nusaky- 
mą, kuris ryškesnėmis spalvomis yra nusakytas Maceinos. 

Gal kas sakys, kad nėra ko perdaug telktis prie šio pirmavaiz- 
džio termino, kad užtenka domėtis atskiromis Kristaus dorybėmis, 
panašiai, kaip toliau daro šv. Bonaventūra. Tačiau arkiv. Matulaitis 
mus perspėja nuo šito kelio supratimo, kuriuo iš tikrųjų nuėjo ne 
vienas Vakarų krikščionijos dvasinio gyvenimo mokytojų. Jis sako: 
“Tegul rūpinasi ne vieną ar kitą Kristaus dorybę įsigyti, bet daugiau 
ir daugiau jį pažinti..." (11 nr.). Ši kritiška Arkivyskupo pastaba 
leidžia mums spėti, kad jis Bonaventūros pavyzdį panaudojo ne tiek 
dėl jo dorybių išskaičiavimo, kiek dėl jo vartojamos pirmavaizdžio 
idėjos. 

Koks yra pagrindas minties, kad mes turime pirmiau rūpintis 
Kristumi, kaip savo pirmavaizdžiu, negu jo dorybių sekimu? Pagrin- 

das yra tas, kad, vien sekant Kristaus dorybėmis, neišsiaiškinus pa- 
grindinio savo santykio su juo, — kyla visa eilė klausimų ir susidaro 
daug kartų juntama nepatogi situacija. — Kodėl aš turiu sekti Kris- 
tumi labiau negu savo prigimtimi? Kodėl aš turiu statyti savo kojas 
į jo pėdas, o ne į savo? Kodėl man reikia gyventi svetimos kultūros, 
o ne savo laiko papročiais? Kodėl aš negaliu pirmoje eilėje rūpintis 
savo laiko ir savo tautos reikalais ir papročiais? Neatsakius į šiuos 
klausimus, ar bent neprašalinus jų siaurumo, yra pavojus, kad krikš- 
čioniškasis gyvenimas gali tapti ne tikru kūrybiniu gyvenimu, o pseu- 
doklasiniu kitų pamėgdžiojimu. 

Atsakymą visoms abejonėms duoda apaštalas Povilas savo garsiu 
pasakymu: “gyvenu jau nebe aš, bet gyvena manyje Kristus“. Povi- 
las taip egzistenciškai persiėmė savo pirmavaizdžiu Kristumi, kad drį- 
so sakyti, jog jame gyvena Kristus. Tai nereiškia, kad Povilas savo 
veiksmais ir kovomis pamėgdžiojo Kristaus veiksmus. Jo gyvenimo 
stilius yra visiškai nepanašus į Kristaus. Ir jo psichologinis veidas 
yra nepanašus į Kristaus. Tačiau tas jam nekliudė sakyti, kad jame 
gyvena Kristus. Ką Kristus, būdamas žemėje, paliko esmingiausio, 
- tai ir buvo ne kas kita, kaip Dievo sūnaus garbės suteikimas kiekvie- 
'nam žmogui, kuris sugeba to norėti ir tai suprasti. [- 


"Todėl mes ir turime teisės sakyti esą šis tas Kristaus, arba, pasi- 
naudojant apaštalo Povilo žodžiais, sakyti, kad mumyse gyvena Kris- 
tus. Turint šitokį pagrindą, sekimas Kristumi reiškia ne paviršutinį 
pamėgdžiojimą, bet gyvenimą savo paties gyvenimo pačia origina- 
liausia jo prasme. Vėliau, 24 nr. arkiv. Jurgis kalba apie visko at- 
naujinimą Kristuje. Ir šis šūkis pilnu savo reikšmingumu pasirodo 
mums tik tada, kai mes suprantame, kad Kristus yra visos kūrinijos 
pirmavaizdis. Daugeliui žmonių idėja — Visa atnaujinti Kristuje — 
atrodo svetima. Ir jeigu mes patyrinėtume, kodėl ji jiems atrodo sve- 
tima, mes rastume, kad šis šūkis jiems atrodo kaip pasaulio iškrypi- 
mas. Pasaulis savo prigimtimi yra toks, koks jis yra, pilnas įvairių 
galimybių ir žavių uždavinių. Ir dabar štai ateina kas nors ir sako, kad 
pasaulį reikia atnuajinti Kristaus dvasioje. "Tai reikštų, kad reikia jį 
perdirbti, padaryti iš jo ne tai, kuo jis natūraliai yra ir į ką jis natū- 
raliai linksta. Todėl į visko atnaujinimą Kristuje kaikas gali žiūrėti 
kaip į uždavinį, atėjusį iš šalies ir nesiderinantį su visatos prigimtimi. 

Atsakymą į šią problemą mes turime tik tada, jeigu į Kristų mes 

žiūrime kaip į tą idėją, kuria einant, visata buvo sukurta. Todėl at- 
naujinimas visko Kristaus- dvasioje reiškia ne ką kita, kaip veikimą 
iš tų pačių šaltinių, iš kurių visa kūrinija yra gavusi savo pradžią. 
Dėl tos priežasties visko atnaujinimas Kristuje negali būti konflikte 
su natūraliomis žmogaus galiomis. Jis neiškreipia, bet veda į tą ga- 
lutinį jų išpildymą, koks yra numatytas Dievo planuose. 


16. JAUSTI SU BAŽNYČIA 


Būdingiausias arkiv. Jurgio pamaldumo bruožas yra jo meilė 
Bažnyčiai. Jo dienoraštyje tuo reikalu randame gražiausių pasisaky- 
mų. Ne kartą jie pasižymi jaudinančių asmeniniu išgyvenimu. Štai 
pora pavyzdžių. “Šv. Katalikų Bažnyčia, tikroji Kristaus karalystė 
žemėje, karščiausiai mano pamiltoji! Jei tave užmirščiau, tegul būna 
mano dešinioji pamiršta, tegul mano liežuvis pridžiūsta prie mano 
gomurio, jei aš tavęs neatminčiau, jei aš tavęs nelaikyčiau, mano 
mieliausioji Motina, visų didžiausia savo linksmybe“ (26 psl.). Kiek 
vėliau jis rašo: “Duok, Jėzau, narsumą ir stiprybę, kad dėl tavo vardo 
išaukštinimo, Tavo Bažnyčios gerovės, prieš jokias kliūtis ir keblumus 
nenusilenkčiau, rankų nenuleisčiau; kad drąsiai visur eičiau, visur 
įlįsčiau, kur tik būtų galima Tau dirbti ir kentėti“ (Dienoraštis, 45 
psl.). 

Ta pačia nuotaika alsuoja Vedamosios minties paragrafai, skirti 
uoliam tarnavimui Bažnyčiai. 15 nr. skatina atkreipti dėmesį į priešų 
daromą žalą Bažnyčiai. 16 nr., vystydamas kovingos veiklos už Baž- 
nyčią mintį, skatina ištverti sunkiausiose sąlygose. Negana to, 18 nr. 
net skatina eiti ten, kur Bažnyčios sąlygos yra sunkesnės, ir gerumu 
nugalėti blogį. 22 nr. ragina veikti glaudžiau su Bažnyčios hierarchija, 
o 23 nr. skatina apskritai gyventi Bažnyčios gyvenimu, kartu su ja 
jaučiant. Ir kaip užbaiga tos visos bažnytinės veiklos yra 55 nr., pa- 
kartojąs reikalą būti vienos minties su Bažnyčia, kartu su ja jaučiant 
(sentire cum ecclesia). 

Turint prieš akis šiuos gausius paskatinimus dirbti Bažnyčiai ir 
kartu su ja jausti, mums kyla klausimas, kokius reikalus, kokius or- 
ganus ar institucijas arkiv. Jurgis čia supranta Bažnyčios vardu. Kad 
šis klausimas nėra be pagrindo, liudija vienas lietuvio reformato, eku- 
meniškai nusiteikusio, pasisakymas jo laiške šių žodžių autoriui. Jis 

rašo: “Žodis Bažnyčia dažnai vartojamas plačia abstrakčia sąvoka, 
kai tikrumoje reikėtų aiškiai pasakyti, kurią Bažnyčios dalį turime 
galvoje. Sakome Bažnyčia, o tikrumoje turime galvoje arba popiežių, 
arba vyskupus, arba dvasiškiją, arba Kristų, arba Dievo tautą, t.t.“. 


Iš tikrųjų, kai turime mūsų Vedamojoje mintyje stipriai išreikštą 
pareigą jausti kartu su Bažnyčia, turime išsiaiškinti, kaip toli siekia 
Bažnyčios ribos. Arkivyskupas Jurgis gal būt nujautė šį reikalą, nes 
jis turi du paragrafus, kurių viename jis aptaria mūsų pareigą teikti 
visokią paslaugą Bažnyčios hierarchijai, o kitame — būtent 23, kalba 
apie reikalą būti gaivinamoms Bažnyčios dvasios — kartu su ja 
džiaugtis ir liūdėti ir viską daryti, kad ji klestėtų. 


Nėra problemos dėl mūsų klusnumo Bažnyčios hierarchijai; ta 
čiau kyla klausimas, ar mes pakankamai gyvai reaguojame į tuos 
Bažnyčios reikalus, kuriuos hierarchija nesuskumba aptarti savo įsta- 
tymais, įsakymais ar patvarkymais. Matyt arkiv. Jurgis suprato šitą 
rūpestį, kad šalia mūsų kooperavimo su hierarchija priminė pareigą 
jausti sa Bažnyčia ir savo iniciatyva imtis uždavinių, kurių gyvenimas 
pareikalauja. Tokio reikalo pavyzdys gali būti jau mūsų minėta mer- 
gaičių stovykla. Seserys ją suorganizavo ne dėl to, kad koks Bažnyčios 
kanonas būtų įsakęs joms tai daryti; ne dėl to, kad vietos ordinaras, 
tą reikalą pajutęs, pavedė seserims tai padaryti; jos stovyklą įsteigė 
dėl to, kad pačios matė esamą būklę naujų ateivių tarpe ir, išmąsčiu- 
sios ją Bažnyčios dvasioje, ėmėsi pastangų tą uždavinį vykdyti. Ir šis 
darbas yra tikra prasme bažnytinis, nors ir buvo padarytas be hierar- 
chijos pavedimo ir be atsirėmimo į kokį formalų Bažnyčios įsakymą. 


Arkivyskupas Mečislovas Reinys daugiau kaip prieš 30 metų 
mėgo kalbėti apie šūkį: jausti su Bažnyčia. Jis jį aiškindavo maždaug 
čia mūsų pateikta prasme. Pasak jo, tenkintis vien Bažnyčios įstaty- 
mais ar formaliais hierarchijos įsakymais bei pavedimais ir nieko ne- 
daryti ten, kur iškyla gyvas reikalas, pasiteisinant tuo, kad tai nėra 
įsakyta ar nėra formaliai numatyta Bažnyčios įstatymuose, būtų jau- 
timo su Bažnyčia trūkumas. Šis šūkis iš mūsų reikalauja daugiau 
iniciatyvos. 

Reikalas suvokti konkrečius gyvenimo uždavinius sava iniciatyva 
Bažnyčios dvasioje, naujos šviesos ir naujo tikrumo įgavo II Vatikano 
Susirinkimo nutarimuose. Bent dviem atvejais šis reikalas sustiprintas. 

Visų pirma Bažnyčios aptarimu kaip Dievo tautos, ir antra — altoriaus 
bendruomenės išryškinimu kaip tikros Bažnyčios. 

Samprata, kad Bažnyčia yra Dievo tauta, yra labai laiku išryš- 
kinta vyriausiojo Bažnyčios organo. Mat, be šio autoritetingo pareiš- 
kimo, t.y. Bažnyčios Susirinkimo, sunku būdavo pasauliečius ir net 
vienuolius įtikinti, kad jie yra Bažnyčia. Vis buvo linkstama Bažnyčią 
suvokti vien hierarchijos prasme. Žinoma, mes nesakysime, kad nerei- 
kia hierarchijos at Šv. Sosto patvarkymų. Priešingai, mes kartu su 
kard. Newmanu dėkojame Dievui už neklaidingo Bažnyčios autoriteto 
įsteigimą; už tą, kaip jis sako, “viršum visokio kilnumo esančią nuo- 
tykingąją jėgą, įkurtą žemėje“ (Apologia pro vita sua 225 psl.). Ta- 
čiau šalia to, kaip tik ir dėl to, mes nemanome, kad būtų galima 
padėti lygybės ženklą tarp Bažnyčios ir hierarchijos. Hierarchija yra 
tik valdantis ir mokantis tos Bažnyčios organas, kurią II Vatikano 
Susirinkimas pavadino Dievo Tauta. 


Kitas II Vatikano Susirinkimo išryškintas momentas, skatinąs 
mus daugiau dėmesio skirti jautimui su Bažnyčia, yra Altoriaus bend- 
tuomenės išryškinimas. Dogminė konstitucija apie Bažnyčią sako: 
“Kristaus Bažnyčia tikrai yra kiekvienoje teisčtoje tikinčiųjų bendruo- 
menėje, kuri, būdama vienybėje su savo klebonu, tikrai gali save va- 
dinti Naujojo Testamento Bažnyčia. Juk savo vietovėje ji yra Nau- 
joji Tauta, Dievo pašaukta šv. Dvasioje ir dideliame pilnume“ (26 
nr.). Šie konstitucijos žodžiai verti dėmesio. Jie pasako, kad atskira 
krikščionių grupė, susitelkusi teisėtai apie altorių, yra ne Bažnyčios 
dalis, bet tiesiog Bažnyčia. Tai reiškia, kad ji yra tas centras, į kurį 
yra nukreiptos išganančios Kristaus akys. Šio branduolio vertę Bažny- 
čioje negalima nustatyti remiantis vien socialiniais, politiniais ar kul- 
tūriniais požiūriais. Šiais atžvilgiais ji gali būti tik ribotas dydis žmo- 
nijoje, tačiau Kristaus akyse ji yra Bažnyčia, verta atperkančio Kris- 
taus Kraujo. 

Štai dėl ko šiandien, kai mes kalbame apie reikalą jausti su Baž- 
nyčia, šis uždavinys yra pasidaręs daug konkretesnis negu arkiv. Jur- 
gio laikais. Gali būti Bažnyčioje reikalų ir uždavinių, kurių nepajus 
vyskupų konferencijos ar ordinaro bei klebono akis, bet kuriuos 1a- 
bai gyvai gali pajusti kaikurie krikščionys. Ir jeigu šie uždaviniai 
yra teisėti Bažnyčios uždaviniai, vienuolija ne tik gali, bet ir turi 
pareigą imtis jų vykdymo. 

17. VIENUOLIJOS PRIEMONIŲ PASIRINKIMO 
LAISVĖ 


Dabar susitelkime prie Dievo vaikų laisvės, prie tos temos, kuri 
yra gana stipriai atstovaujama mūsų Vedamojoje mintyje. Pradėkime 
nuo 32 paragrafo. Dievo vaikų laisvės klausimas yra labai įdomi ir 
reikšminga tema. Arkivyskupas prie šitos minties vis vėl ir vėl grįžta. 
Ką jinai iš tikrųjų reiškia? Kaip ją suderinti su klusnumo dorybe? 
šituos klausimus mes ir bandysime pasiaiškinti. Kad mūsų aiškinimas 
nebūtų atitrūkęs nuo jo, paskaitykime vieną arkiv. Jurgio paragrafą. 
Pradėkime nuo 32. 

“Tegu vienuolija, ištyrusi, kas esamomis aplinkybėmis labiau 
tinka didesnei Dievo garbei, neatmeta jokios priemonės, antgamtinės 
ar gamtinės, tinkamos tobulinti save ir išganyti kitus“. Šitas paragra- 
fas tebėra toje pačioje sferoje, kurią mes svarstėme gamtinės ir ant- 
gamtinės srities derinimą. Čia jis įgauna naujos krypties. Jis įeina į 
laisvės problematiką. Dėl to čia ir sakoma: Vienuolija tegul “neat- 
meta jokios priemonės, antgamtinės ar gamtinės, tinkamos tobulinti 
save ir kitus“. Nė viena iš tų dviejų sričių nėra praleidžiama. Bet 
kodėl Arkivyskupas neišskaičiuoja tų priemonių? Vietoj to, jis sako: 
tegul kongregacija neatmeta jokios priemonės, kuri būtų naudinga. 
Vadinasi, jis palieka pačiai kongregacijai laisvę apsispręsti, kada ko- 
kios priemonės bus reikalingos, ir jomis drąsiai naudotis. 

Šis priemonių laisvės klausimas yra būdingas ir pirminės krikš- 
čionijos diskusijoms. Atsiminkime tą didelį ginčą, kuris buvo iškilęs 
tarp apaštalo Petro ir apaštalo Povilo. Apaštalas Petras buvo linkęs 
daugiau gerbti Senojo Testamento tradiciją ir jos laikytis. Tuo tarpa 
apaštalas Povilas išėjo visiškai su revoliucinėmis idėjomis. Jis labai 
aiškiai atsirėmė tos minties, kad po Dievo Sūnaus įsikūnijimo Senojo 
Testamento santvarka neturi mums jokios varžančios reikšmės. Ir štai 
susidarė didelis konfliktas, kuris, galima sakyti, yra nebaigtas iki šios 
dienos. Ant to konflikto didele dalimi rymo visos žydų tautos nusi- 
gręžimas nuo krikščionybės. Jeigu būtų buvęs pasirinktas anas ke- 
lias, gal būtų žydai ne taip visuotinai atkritę nuo Jėzaus, kiek jie 
atkrito. Bet, žinoma, tai yra spėliojimas. Tačiau žydų tautos klausi- 
mą kai kas įžvelgia įvairiose problemose iki šiai dienai. 

Prancūzas filosofas Gaston Fessard S.J. 1960 m. yra parašęs isto- 
tijos filosofijos studiją, pavadintą “De L'actualitė Historigue“", kurio- 

je jis daugumą didžiųjų žmonijos konfliktų nori suvesti ant bendro 
vatdiklio, kuriuo, jo manymu, yra žydo ir krikščionio dialektika. Tą 
dialektiką jis įžvelgia komunizmo ir nacizmo konflikte, kurių vienas 
eina tiesiai tarptautiškumo kryptimi, o kitas su žmonijos vieningumo 
— visuotinumo faktu nesiskaito. 

Greičiausiai Fessard perdeda, norėdamas didžiąsias problemas 
suvesti į šią schemą, tačiau kai kurios jų čia šiek tiek tinka. Paimki- 
me dabar aktualią rasių problemą, kylančią JAV. Ji gerokai pri- 
mena Petro ir Povilo konfliktą. Visi principiškai sutinka, kad rasė 
žmogaus nežemina, tačiau vieni yra linkę eiti betarpiškai rasių mai- 
šymo keliu, kiti yra linkę laikytis labiau tradicinio tautų ir rasių san- 
tykiavimo būdo. Tačiau kokiu keliu bebūtų pasirenkama eiti, reikia 
sutikti su Fessard, kad pats apsisprendimas neša paskui save toli sie- 
kiančių istorinių pasėkų. Nėra tas pat, kas kokiu keliu ryžtasi kokią 
visuomeninę problemą spręsti. 

Jeigu mes dabar grįžtume prie vienuolinių priemonių pasirinki- 
mo klausimo, arkivyskupo Jurgio mums suteikiama laisvė šioje sri- 
tyje pasirodo labiau bauginanti, negu paguodžianti. Nuo to, kokių 
priemonių keliu kongregacija pasirenka eiti, priklauso ne tik jos be- 
tarpiška dabartis, bet gal būt ir tolima ateitis. Taigi, priemonių pasi- 
tinkimo klausimas yra reikšmingas. Ne vien tikslai nulemia mūsų 
kelią, bet ir priemonės. Nebuvo skirtumo tarp apaštalo Petro ir Po- 
vilo pagrindinių tikslų atžvilgiu. Abu jie mylėjo tą patį Kristų ir 
buvo Jam ištikimi, bet vienas norėjo greitesniu keliu pereiti į pasau- 
linę krikščionybę, antras — lėtesniu. Po diskusijų buvo prieita suta- 
rimo, ir gana kompromisinio sutarimo. Tačiau principas nebuvo pa- 
žeistas. Apaštalas Petras principe sutiko, kad senieji žydų tautos įsta- 
tymai krikščionijai negalioja; apaštalas Povilas nusileido, kad, kur 
reikės dėl brolių labo, dėl jų nesugebėjimo spręsti, prisitaikyti prie 
žydų tautos papročių ir jų laikytis. 

Arkivyskupas Jurgis čia mus pastato ap. Povilui būdingoje lais- 
vėje, sakydamas, kad mes esame laisvi pasirinkti priemones. Mes, kaip 
kongregacija, esame laisvi net ir antgamtinių priemonių pasirinkimo 
klausime. Ką mes suprantame antgamtinėm priemonėm? Mes supran- 
tame, kad kongregacija gali labiau krypti į vieną dieviškų malonių 
sritį, negu į kitą. Bažnyčioje nuo seno yra skiriami du tobulybių ke- 
liai: vienas labiau kontempliacinis — maldingasis, o kitas visuomeni- 

nis — veiklusis kelias. Tie keliai yra pasireiškę jau paties Kristaus 
gyvenimo laikais, kada Jėzus lankėsi Betanijoje. Dvi seserys, Marija 
ir Morta — viena ruošė Kristui pietus, o kita, atsisėdusi prie jo, klau- 
sėsi jo mokslo. Tada Kristus padarė šitų dviejų kelių vertinimą. Jis 
pasakė, kad Marija pasirinko geresnę dalį. Tačiau jis nepasakė, kad 
Morta liautųsi ruošus pietus ir eitų klausytis jo mokslo. Reiškia, abu- 
du keliai yra geri. Tiktai kontempliacinis kelias yra aukštesnis. Ta- 
čiau tas aukštumas yra daugiau teoretinis, negu praktinis, nes juk 
gali būti tokia situacija, kad žmogus dirbdamas, pav., kaip Morta 
ruošdama pietus, gali pasiekti aukštesnio tobulumo, negu Marija, 
klausydama Viešpaties žodžio. (Pal. Mausbach, Cath. Moral Teaching 
277-8). Bet būtų pertoli mums čia gilintis į šių kelių vertinimą. Mums 
svarbu pastebėti, kad kongregacija yra laisva savo kelių pasirinkime. 


18. KLUSNUMAS TIK LAISVĖS SARANGOJ 


Dabar eikime į 33 paragrafą, kuris kalba apie Dievo vaikų lais- 
vę. “Čia vienuolija privalo turėti tinkamo lankstumo, kad, vartojant 
kalbamąsias priemones, būtų atsižvelgiama į atskirus narių gabumus 
bei palinkimus, panaudojant juos taip, kad būtų galima palengvinti 
išganyti save įvairiose laiko ir vietos aplinkybėse. Tebūna vienuolijoje 
jaučiama šventoji Dievo vaikų laisvė“. Toliau Arkivyskupas cituoja 
šv. Povilo laišką Korintiečiams: “Visa yra jūsų, jūs gi Kristaus, o 
Kristus Dievo“. Vienas iš klausimų, kurie kilo tarp dviejų krikščio- 
nių grupių krikščionybės pradžioje, būtent, krikščionių, kilusių iš žy- 
dų, ir krikščionių, kilusių iš pagonių, buvo tas, kad žydų įstatymas 
draudė valgyti kai kuriuos valgius. Kai kurių gyvulių mėsa ir kai 
kurios jų kūno dalys buvo laikomos nevalgomos. Žydų tradicija į 
tą dalyką žiūrėjo kaip į labai pagrindinį tautos kultūros nuostatą. Tuo 
tarpu pagonių tautos šitų dalykų nepaisė. Krikščionija, išėjusi į pa- 
saulį ir pradėjusi savo kelią tarp tautų, perėmė ne žydišką, bet pago- 
nišką pažiūrą. Ji sakė, kad nėra reikalo šitų draudimų paisyti. Arkiv. 
Jurgio cituotas sakinys, iš laiško Korintiečiams, yra iš tų diskusijų 
pabaigos: “visa yra jūsų, jūs gi Kristaus, o Kristus Dievo". 

Dabar pasvarstykime pasakymą: “Tebūnie vienuolijoje jaučia- 
ma šventoji Dievo vaikų laisvė“. Šventoji Dievo vaikų laisvė yra daž- 
nas išsireiškimas arkiv. Matulaičio dokumente. Mūsų dienų autoriai 

taip pat dažnai jį vartoja. Šio išsireiškimo kilmė siekia apaštalą Po- 
vilą. Savo laiške Romėnams (8, 21 eil.) jis kalba apie tai, kad Dievo 
vaikų laisvės ilgisi ne tik žmogus, bet ir visa kūrinija. Jis sako, “kad 
ir pats sutvėrimas bus išlaisvintas iš sugedimo vergijos į Dievo vaikų 
laisvę". Metafizinį laisvės pagrindą mes randame savo dogmatinėse 
studijose. Ten mes įsitikiname, kad žmogus, be laisvo apsisprendimo, 
Dievui nėra pilnas žmogus. Taigi filosofiniai žmogaus laisvės pa- 
grindai yra labai tvirti ir labai gilūs. 

Peter Fransen S.J. prikiša religiniams vadovėliams, kad jie per- 
mažai dėmesio kreipia į laisvės problemą. “Kai tuo tarpu Dievo ma- 
lonės paskelbimas yra Dievo vaikų laisvės paskelbimas. ..* (Divine 
Grace and Man, 151 psl.). Bet šis priekaištas negalioja arkiv. Matu- 
laičiui. Jis šio šimtmečio pradžioje yra suvokęs tokią vienuolinio gy- 
venimo sąrangą, kurioje laisvė vaidina atitinkamą vaidmenį. Laisvės 
principo gerbimas iškelia daug painių klausimų, kurie nekiltų su 
žmogaus laisve nesiskaitant. Tačiau nesant žmogiškos laisvės ir su ja 
susijusių diskusijų, krikščioniškasis gyvenimas labai nukenčia. Dėl to 
žmogaus laisvės niekas negali užgrobti. 

Kaip Arkivyskupas supranta vienuolio laisvę? Jis čia ją svarsto 
kasdieninių mūsų reikalų rėmuose. Jis tame pačiame paragrafe sako: 
“Kad būtų atsižvelgiama į atskirų narių gabumus bei palinkimus, 
panaudojant juos taip, kad būtų galima palengvinti išganyti save 
įvairiose vietos ir laiko aplinkybėse“. Svarbios yra tos laiko ir vietos 
aplinkybės, bet svarbiau yra pati žmogaus dvasinė konstrukcija. Ir 
vienuolija į tai turi atsižvelgti. Tiesa, vienuolija, visa savo samprata, 
yra tampriai organizuota visuomenė. Vienuolija nėra koks individua- 
listų sambūris ar senovinių atsiskyrėlių laikinis susirinkimas, kurie 
gyvena kiekvienas sau, visai nepriklausomai, ir kiekvienas savaip el- 
giasi. Tai nebus vienuolija. Vienuolijos gyvenimas yra vadinamas 
regulos gyvenimu. Tai yra bendros tvarkos gyvenimas. Dėl to vie- 
nuolija yra tiksliai sutvarkyta visuomenė. Ji yra bendruomenė, ku- 
roje laikomasi nuostatų, siekiančių gana toli į kasdieninį atskiro 
žmogaus gyvenimą. Šitokia santvarka turi savyje pavojų perdaug 
žmogų pajungti ir slepia savyje tam tikro pavergimo pavojų. Ir kad 
nuo šito pavojaus mus apsaugotų, arkiv. Jurgis nenorėtų žiūrėti kaip 
į mechaninį žmogaus sulyginimą. Dėl to jis siūlo, kad, pareigas skirs- 
tant, būtų atsižvelgta į prigimties linkimus. 


Arkiv. Jurgis 41 paragrafe sako, kad reikia laikyti “įsakymus, 
namų papročius, laikantis ne vien raidės, bet ir dvasios, nes “raidė 
užmuša, o dvasia gaivina“ (2 Kor. 2, 6). Kartodamas ap. Povilo žo- 
džius apie tai, kad raidė užmuša, arkiv. Matulaitis neabejotinai pasi- 
sako už laisvą žmogų vienuolinėje sąrangoje. Patardamas namų pa- 
pročių ir vienuolijos įsakymų laikytis ne raidiškai, jis aiškiai atsistoja 
už nesumechanintą žmogų. i 

Apskritai, pasisakant už laisvę, reikia ir atsargumo. Kartais, ne- 
paisydami įtsatymo raidės, mes galime prašaut pro šalį. Jeigu, pav., 
kuriuose namuose galioja koks menkas patvarkymas, o man ateina į 
galvą, kad jo nesilaikysiu, tai gali pasidaryti daugiau blogo, negu 
gero. Kartais reikia laikytis ir raidės. Kai mes esam būrys žmonių, 
susijungusių bendram darbui, tai ir maži norėjimai, padaryti savaip, 
kitus įžeidžia. 

Čia mes turime galvoje ne ką kita, kaip mandagumo taisykles. 
Kai mes gyvename diena iš dienos kartu, tai menki nukrypimai nuo 
priimtos tvarkos kito asmens gali būti išgyventi kaip užgavimai ir 
įžeidimai, kurie ilgam laikui palieka kartumo. Nors daugeliu atvejų 
mandagumo taisyklės yra tik “negyva raidė“, bet jos laikantis galima 
išvengti didesnių bendro gyvenimo sunkumų. 

Atkreipkime dėmesį dar į vieną atvejį, kai yra verta laikytis rai- 
dės. Vienuolyne pasitaiko vyresniųjų, kurie labai geri kokios nors 
srities specialistai. Darbus paskirstę jie pamato, kad tie darbai gerai 
neina. Tada jie, viską metę, patys šoka visų kitų darbus dirbti. Jie 
negali ištverti, kad kiti taip gerai nedirba. Jų nervai neperneša kitų 
netobulumų, ir jie eina patys dirbti. Tai yra blogas viršininkas ar 
viršininkė. Jis turi susitaikyti su mintimi, kad daugelis darbų nebus 
taip gerai padaryti, kaip jis norėtų. Tačiau tegul jie būna padaromi 
tų žmonių, kuriems tai dera padaryti. Kai kada reikia raidės laikytis 
ir viršininkams. 

Nors arkiv. Jurgis mums labai drąsiai primena 41 paragrafe, 
kad "raidė užmuša, o dvasia gaivina“, bet žmonių santykiuose tie tei- 
siniai formulavimai, kada jie protingai priimami, yra bendruomeninio 
gyvenimo palaima. Ir kai žmonės kurį laiką susiorganizavę dirba, 
kad ir nelabai tobulai, padaromi darbai, kurių reikia. O kai ta orga- 
nizacija yra išlaikoma pastoviai, tai per ilgesnį laiką pasidaro ir ver- 
tingi darbai. 

19. DIEVO VAIKŲ LAISVĖ 


Arkiv. Jurgio Matulaičio dėmesys vienuolinio gyvenimo laisvei 
yra didesnis, negu paprastas. Jis prie Dievo vaikų laisvės temos su- 
stoja net trijuose paragrafuose. Tai reiškia, kad jis į šį klausimą vie- 
nuoliniame gyvenime žiūri rimtai. 

2x-me — ilgame paragrafe jis kalba apie vienuolio laisvę pasi- 
rinkti būdus santykiauti su Dievu. Jam rūpi, “kad čia būtų išlaikyta, 
kiek tai yra galima, tikroji Dievo vaikų laisvė: šv. Dvasios įkvėpimu 
labiau linkusioms melstis ir mąstyti, teiktina įmanomai daugiau pro- 
gų šiems dalykams atlikti, o toms, kurios mėgsta betkurią veiklą, leis- 
tina išmintingai darbuotis atitinkamoje srityje“. Taigi, net santykia- 
vimo su Dievu būduose žmogus turi būti laisvas, kiek tai nepažei- 
džia kitų žmonių laisvės. d 

33-me paragrafe arkiv. Jurgis aptaria Dievo vaikų laisvę ryšium 
su atskiro kongregacijos nario gabumais. Šį paragrafą mes jau ap- 
žvelgėme anksčiau. M 

40-me paragrafe arkiv. Jurgis kalba apie Dievo vaikų laisvės 
tyšį su klusnumo dorybe. Tarp šių dviejų dorybių arkiv. Jurgis tarsi 
nemato konflikto. Jis sako: “Juo daugiau vienuolijoje jaučiama Die- 
vo vaikų laisvės, tuo labiau tesistengia savo noru pasiduoti dvasios 
vadovo ir vyresniųjų valiai“. 

Kaip galima praktiškai suderinti Dievo vaikų laisvę su didėjan- 
čiu klusnumu? — Tai yra klausimas, kuris ne kartą iškyla prieš vie- 
nuolio akis. Beieškodami atsakymo į šį klausimą, pažiūrėkime, ką 
apie tai rašo dorovės mokslo profesorius Mausbachas. Jis turi gražų 
pavyzdį apie klusnumo reikšmę laisvei. 

Jis rašo: “Krikščioniškoji laisvė glūdi ne dieviškojo įstatymo 
pareigos atmetime; meilė padaro stebuklą, įstatymą paversdama ne 
sunkinančiu, bet stiprinančiu ir paremiančiu dalyku“. 

Pailiustruodamas šią mintį, Mausbachas paduoda šv. Augustino 
pavyzdį. Augustinas rašo: “Paukščiai nešioja savo sparnų naštą, — o 
ką mes sakome? Jie nešioja ją, bet ir jos yra nešiojami. Jie nešioja 
sparnus ant žemės, o sparnai juos nešioja ore. Jeigu jūs, užjausdami 
paukštį, ypač vasarą, sakytumėte: sparnai yra našta šiam vargšui kū- 
rinėliui. Ir jeigu jūs norėtumėte jam šią naštą pašalinti, jis pasiliktų 
ant žemės, nors jūs tartumėtės tai padarę jo gerovei. Todėl jūs priva- 

lote irgi nešioti taikos pūkus ir meilės sparnus" (cit. iš Cath. Moral 
Teaching, 183 psl). 

Šv. Augustino pavyzdys mums padeda, kai mes norime suderinti 
Dievo vaikų laisvę su klusnumo įžadu ir dorybe. Jis mums parodo, kad 
šie du, vienas kitam priešingi, dalykai gali būti suderinti didesniam 
žmogaus tobulumui. Kaip matome, Augustino pavyzdyje suderinimas 
yra padaromas laisvės, o ne naštos naudai. Ne laisvė yra tam, kad mes 
nešiotume sparnus, bet sparnai yra tam, kad mes būtume laisvi. 

Tačiau šių priešingybių suderinimas praktiškai nėra toks papras- 
tas dalykas. Ir pats Mausbachas mano, kad šis suderinimas yra grei- 
čiau stebuklingas, negu natūralus reiškinys, nes jis sako, kad “Meilė 
padaro stebuklą", kurio dėka įstatymas žmogaus neapsunkina. Taigi į 
laisvės problemą vienuoliniame gyvenime nežiūrėkime kaip į natū- 
raliai pasidarantį dalyką, kuris nėra reikalingas Dievo malonės ir 
mūsų pastangų. Nėra taip paprasta, kad entuziastingas Dievo mylė- 
tojas neišvirstų dideliu sauvaliautoju ir kad klusnus įstatymo vykdy- 
tojas neprarastų savo įkvėpimų ir savo dieviško entuziazmo. Iš tik- 
rųjų, turint tai prieš akis, galima sakyti, kad kiekvienas padorus vie- 
nuolis, kuris randa šių priešingybių suderinimą, yra savo rūšies ste- 
buklas. 

Gal kas sakys, kad nėra ko perdaug rūpintis, kad vienuolis būtų 
laisvas, užtenka to, kad jis būtų klusnus, vykdydamas Dievo valią, 
kuri pasireiškia per vyresniuosius. Tačiau šitoks klausimo supratimas 
yra pavojingesnis Bažnyčiai, visuomenei ir vienuolijai, negu pirmu 
žvilgsniu atrodo. Jo pavojingumą liudija bent trys dalykai, į kuriuos 
mes čia notime atkreipti dėmesį: x. Fr. Kafkos kūryba, 2. totalistinės 
valstybės ir 3. vienuolinių pašaukimų mažėjimas. 

1. Čekijoje gimęs žydas rašytojas Fr. Kafka, gyvenęs tarp dviejų 
pasaulinių karų, tiesiog beviltiškai išgyveno faktą, kad žmogaus san- 
tykiai su Dievu yra persunkti prievartos dvasios. Tis visą Dievo-žmonių 
santykių sąrangą mato susivedus į bausmės stovyklą. Šią sąrangą jis 
vaizduoja novelėje “Bausmės stovykla“. Gi savo romane “ Teismas“ 
krikščionių Bažnyčią jis suvokia kaip kalėjimą, kuris turi tik huma- 
nišką kapelioną. (Plačiau apie tai žiūr. mano straipsnyje “Bausmė ir 
teismas Kafkos kūryboje“, Drawgas 1968 m. rugsėjo 28 d.). 

Mes negalime prileisti prie to, kad krikščionija, išlaisvinanti 
žmogų iš nuodėmės, būtų suvokiama kaip bausmės ar drausmės bend- 

ruomenė. Visi modernieji moralistai šiandien yra susirūpinę tuo klau- 
simu. Jeigu krikščionybė nėra realiai žmogų išlaisvinusi, ji nėra ver- 
ta asmeninės intervencijos žemėje. Kafka šį priekaištą drebia mums 
į akis visa savo kūryba. 

2. Kad šis klausimas nėra tik liberalų rašytojų sukurtas nerealaus 
gyvenimo vaizdas, tai paliudijo politinės Vakarų civilizacijos formos, 
stipriai pasukusios prievartine linkme. Čia mes turime galvoje ypač 
nacizmą ir komunizmą. Žmogus ir vienoje ir kitoje sistemoje buvo 
suvokiamas absoliutaus klusnumo rėmuose, ir laisvės jam buvo palie- 
kama tik tiek, kiek rėmai sutiko leisti. Ir šitaip suvaržytas žmogus 2. 
buvo pastatytas atlikti tokiems uždaviniams, kurie ne tik nesiderina 
su normalia sąžine, bet sukelia visuotinį žmonijos pasibaisėjimą. Gai- 
la buvo žiūrėti į šios sistemos vykdytojus, kai jie teisinosi, jog tai 
darė esamos tvarkos liepiami. Tačiau teismas šio jų pasiteisinimo ne- 
palaikė galiojančiu. Tragiška klusnaus žmogaus situacija tęsis ir to- 
liau, jei Žmogus nedės daugiau pastangų išsilaisvinti. Jį išlaisvinti 
gali tik tobulo krikščioniško gyvenimo samprata, kurioje laisvė ir 
klusnumas ras savo atitinkamą vietą. 

Bažnyčia turi teisę kritikuoti šitokias santvarkas, sako J. B. Metz, 

Muensterio teol. fakulteto dekanas, savo paskaitoje 1968 m. pavasarį 
Čikagoje. Tačiau neigiamos kritikos negana. Bažnyčia savo instituci- 
jose turi eiti pozityvios kūrybos keliu. Metz pabrėžia, kad Bažnyčia 
savo institucijose “turi apginti individo šventumą, kad jis nepasida- 
rytų vien objektas mokslų sandėlyje, kurio ateitis apsprendžiama 
kompiuterio pagalba“. 
3 3. Vienuolinių pašaukimų mažėjimą žymia dalimi reikia skirti 
“perdaug standriam vienuoliniam gyvenimui, kuriame nėra daug vietos 
laisvai iniciatyvai. Nėra abejonės, kad anapus vienuolyno sienų yra 
šimtai jaunų žmonių, kurie norėtų ką nors didingo daryti Dievo gar- 
bei ir žmonių gerovei ir tam reikalui nevengtų toliau ar mažiau sie- 
kiančio išsižadėjimo, tačiau vienuolynai nesugeba jų entuziazmui ati- 
tinkamai vadovauti. 

Vienuolinis gyvenimas turi būti tobulas ta prasme, kad jis, kaip 
visuomeninė organizacija, būtų tobulas, t.y. išlyginęs asmens ir bend- 
ruomenės teises. Jis turi būti pavyzdingas visuomeninis organizmas, 
iš kurio galėtų semtis įkvėpimo kitos organizacijos. 

Grynai legalistiškai žiūrint, šis požiūrių skirtumas gal būt ne- 

atrodo didelis. Tačiau iš esmės čia yra skirtumas kaip tarp žemės ir 
dangaus. Bendruomenė, kuri turi šitokį požiūrį, yra tikrai laisvų Die- 
vo vaikų bendruomenė; o ten, kur šitas požiūris yra prarastas, bend- 
ruomenė nejučiomis įgyja nelaisvės bruožų. 


20. BENDRUOMENIŠKUMAS SIEKIA NUO 
ŽEMĖS LIGI DANGAUS 


Sustokime dabar prie tų mūsų Vedamosios Minties punktų, kurie 
kalba apie bendrą gyvenimą 45 paragrafu pradedant. Ten mes skai- 
tome, kad “visada teviešpatauja vienuolijoje seseriška meilė ir tai- 
kus sugyvenimas. Bendras gyvenimas, paremtas tikra meile, padės 
seserims nugalėti savimylą ir įsigyti vis daugiau artimo meilės, o 
kartu tai padės palaikyti tinkamus santykius su visuomene. Teesie čia 
gyvas pavyzdys pirmieji krikščionys, kurie gyveno vieningu jausmu, 
kurių buvo viena širdis ir viena siela“. 

Įsižiūrėkime į minčių sąryšį, kuris yra šiame paragrafe. Pirmiau- 
sia čia iškelta seseriškoji meilė ir taikus sugyvenimas. Toliau tikra 
meilė čia yra nurodyta kaip priemonė nugalėti savimylai. Dar toliau 
bendras gyvenimas yra pastatytas kaip priemonė, kad mes galėtume 
turėti tinkamus santykius su visuomene. Tinkami santykiai su visuo- 
mene, savo ruožtu, yra apaštalavimo priemonė. Į bendrą gyvenimą 
mums todėl tenka žiūrėti kaip į mokyklą. Pradžioje mūsų autorius į 
ji taip ir žiūri. Tačiau bendras gyvenimas yra daugiau negu mokykla. 

Į bendrąjį gyvenimą mes galime žiūrėti dviem labai skirtingais 
požiūriais. Pasitaiko autorių ar žmonių, kurie mums sako, kad nėra 
didesnės atgailos vienuolyne, kaip bendras gyvenimas. Ir jie gali būti 
teisūs. Bet iš kitos pusės mes galime tiesiog pasakyti, kad nėra di- 
desnės palaimos žmonių gyvenime, kaip bendras gyvenimas. Iš tik- 
rųjų jis žmogų padaro laimingu, imant grynai natūralia prasme. 
Žmogus pats vienas negali būti laimingas. Mūsų laimei reikia bendro 
gyvenimo kurioje nors formoje. Reikia kokio draugo ar draugės, ir 
dažnesnio ar retesnio santykiavimo su jais. Pats vienas Žmogus yra 
tiesiog neįmanomas. Tai sako net ir ta aplinkybė, kad mes patys ne- 
atsirandame be kitų žmonių pagalbos; mes gimstame šeimoje, mes 
joje užaugam. Mes negalime patys vieni tikėjimo įsigyti. Tai irgi 
verta mąstymo tiesa. 


56 


Tikėjimas pas mus neateina kitaip, kaip tik žmonių liudijimo 
keliu. Ir kiek tas žmonių liudijimas aplink mus buvo geras tikėjimo 
atžvilgiu, nuo to labai daug priklauso mūsų tikėjimas. Ir priešingai, 
daugelio žmonių tikėjimas dėl to yra toks silpnas, kad to tikėjimo 
liudijimo jų aplinkoje trūko; kad jis buvo labai neefektingas arba jis 
buvo liudijamas vien žodžiais, bet ne darbais; ar net buvo kokia ryški 
disharmonija tarp žodžių ir darbų. Pasikalbėkite su kiekvienu “be- 
dieviu", ir jis jums tuojau papasakos kokią istoriją su parapijos klebo- 
nu: kada jis ką nors iš saviškių laidojo ar kokia kita proga įvyko ne- 
susipratimas su klebonu, ir jis dabar negali atleisti ne tik klebonui, 
bet ir nevertina religijos. Galima sakyti, kad išvada čia yra nelogiška, 
žiūrint į tą dalyką giliai. Bet, iš kitos pusės, šitas reiškinys mums 
atidengia labai toli siekiančią bendruomeniškumo reikšrnę. 

Į bendruomeniškumą, kaip matome, galima žiūrėti įvairiais at- 
žvilgiais. Tiesa, kad bendruomeninis gyvenimas yra mums didelis kry- 
žius. Kai kas sako, kad tai yra didžiausias kryžius. Bet bendruomenės 
gyvenimas yra mums ir didžiausia palaima. Be jos mes negalime lai- 
mingo gyvenimo net įsivaizduoti. Gali, žinoma, būti ir visokių atsi- 
skyrimų ar atsiskyrėlių, bet, natūraliai imant, nėra žmogui laimės be 
bendruomeninio gyvenimo. Ir tai galioja ne vien natūralinėje tvar- 
koje. Jeigu mes su šia problema pereitume į dangų, mes matytume, 
kad dangaus laimės pagrindą sudaro ne kas kitas, kaip mūsų betar- 
piškas Dievo regėjimas. Kas tai yra? Tai yra tam tikras asmenų san- 
tykis, tai yra tam tiktas bendruomeniškumas. Tos pat rūšies yra mūsų 
santykiavimas su šventaisiais danguje. Taip dangaus laimę supranta 
ap. Jonas savo Apreiškime. Apie tai plačiau žr. mano knygoje: “Žmo- 
nijos likimas šv. Jono Apreiškimo knygoje“. Ten tarp kitko sakoma: 
“Kalbėdamas apie dangų, jis [Jonas] neima jo kaip kokio fantastinio 
dalyko, bet žiūri į jį kaip į žemėje pradėtų santykių tobulybę. .. Pas- 
kutinieji šv. Jono Apreiškimo perskyrimai kalba ne tik apie dangų, 
bet ir apie dangiškų santykių pradžias žemiškajame žmonių gyvenime“ 
(382 psl.). Taigi visos pagrindinės žmogaus laimės situacijos rymo 
ant bendruomeniškumo. Todėl į bendruomeniškumo problemas turi- 
me žiūrėti labai rimtai. 

Tenka apgailestauti, kad Kristaus pasakymas: būkite tobuli, kaip 
jūsų dangiškasis Tėvas yra tobulas, kuris dažnai yra kartojamas, yra 
neimamas kartu su tomis aplinkybėmis, kuriose jis buvo pasakytas. 

Atskirai paimtas „jis atrodo kaip tikra negalimybė, kaip kažkoks per- 
dėjimas, kurio tikroji prasmė mums niekada nėra prieinama. Tuo tarpu 
Evangelijos pasakojime tie žodžiai nėra toki iš dangaus nukritę, kaip 
mūsų citatose. Jie yra tąsa ir išvada Kristaus kalbos apie tarpusavių 
žmonių santykių reikšmę. Kristus ten kalba apie reikalą mylėti savo 
priešus (Mato 5, 43-48). Ir iškėlęs šį, tokį neįmanomai sunkų reika- 
lavimą, padaro iš jo išvadą: “Tai įrodys, kad jūs esate jūsų dangiško- 
jo Tėvo vaikai". Nuo šio pasakymo jau yra visiškai netoli pasakymas: 
“būkite tobuli, kaip jūsų dangiškasis Tėvas yra tobulas". O kam šis 
perėjimas dar būtų per daug tolimas, tam čia pat yra prijungtas Kris- 
taus paaiškinimas, paimtas iš mūsų matomos gamtos reiškinių: “Jo 
saulė šviečia geriems ir blogiems ir jo lietus lyja teisingiems ir ne- 
teisingiems". Todėl, jeigu jūs sugebėsite mylėti savo priešus, argi jūs 
nebūsite priartėję tam dieviškajam optimizmui, kuris leidžia visiems 
naudotis gamtos dovanomis? 

Gyvendami ir veikdami vienuolijoje, mes, tiesa, neturime reikalo 
su tikrais priešais. Mes turime reikalo tik su mums įsipykusiais asme- 
nimis, su tokiais, kurie įvairiomis smulkmenomis mus yra suerzinę, 
arba nuolat erzina. Bet šitos mažos priežastys yra psichologiškai to- 
kios sunkios, kad joms nugalėti dažnai reikia ne mažesnės meilės, ne- 
gu priešų meilė. Kaip tik dėl šitos priežasties į bendruomeninį gyve- 
nimą mes turime žiūrėti kaip į mūsų tiesioginį kelią į dangų. Dan- 
gaus laimė mums neateina kokiu magišku būdu. Ji ateina kaip mūsų 
realios ir kasdieninės artimo meilės galutinis išsipildymas ir aukš- 
čiausias apvainikavimas. 

Yra visokių bendruomeniškumo formų. Bendruomeninio gyve- 
nimo ritmika yra įvairi. Kartais tas bendruomeniškumas yra intensy- 
vesnis, kartais jis yra mažiau intensyvus. Šiuo atžvilgiu galima paste- 
bėti didžiausią įvairumą net vienuolijų formose. Vienos vienuolijos 
žmonės gyvena atskirai vienas nuo kito, bet jie susirenka dvasiniam 
pasikalbėjimui ir bendram valgymui. Kiti vėl eina priešingu keliu: 
gyvena kartu, valgo kartu ir būna erdviškai labai susiglaudę, bet vie- 
nas su kitu visiškai nesikalba, sakykime kaip trapistai. Pirmas pavyz- 
dys būtų kartūzų. Šios abi formos yra kiek perdaug kraštutinės. Nė- 
ra reikalo tų priemonių pertempti. Kas čia svarbu, tai pats bendruo- 
meninis gyvenimo principas, kad mes turime vienas su kitu bendrauti. 

Jei mes ieškosime bendruomeninio gyvenimo atramų, tai rasime, 

kad jos siekia labai giliai. Šis gyvenimas rymo ant artimo meilės. 
Kadangi žmonėms meilės ne kartą pritrūksta, jie yra reikalingi Die- 
vo paramos. Jeigu žiūrėsime į bendruomeninį gyvenimą kaip į apaš- 
talavimo priemonę, matysime, kad mūsų apaštalavimas yra neįmano- 
mas tol, kol mes esame kokiam asmeniui “persona non grata“ t.y. 
nepriimtinas asmuo. Apaštalui reikia asmeninio kontakto. Kai jis yra, 
kai žmogus mus laiko patikimu asmeniu, tada mes galime jam ką 
nots pasakyti, galime jam Dievą paliudyti. Jeigu taip nelaimingai 
atsitinka, kad toks santykis su žmogum veikiančiu priešinga kryptim, 
jis gali žmoguje, to paties bendruomeniškumo veikimo dėka, Dievą iš 
jo širdies išplėšti ir jo tikėjimą sunaikinti. Taigi bendruomeniškumo 
reikšmė yra kolosalinė savo pagrindais, savo padariniais ir savo įta- 
kos didumu, kuriuo ji užgožia mūsų gyvenimą. Turint tai prieš akis, 
gali pasidaryti labiau suprantamas šis mūsų vienuolijos kūrėjo pa- 
reiškimas: “Tevykdo bendrą gyvenimą kaip visų dvasios gėrybių 
teikėją". Atrodo, kad pasakymas yra perdėtas. 

Nejaugi bendruomeninis gyvenimas yra visų dvasios gėrybių tei- 

tai galime suprasti, kas čia norėta pasakyti. 


21. BENDRUOMENIŠKUMAS — APAŠTALAVIMO 
PRIEMONĖ 


Toliau Arkivyskupas sako: “Gelbėti viena kitą nelaimėje, saugo- 
ti savo gerą vardą, tiksliai atlikinėti savo pareigas, juo labiau plėsti 
tikėjimo šventąjį mokslą, o labiausia, visu rūpestingumu išlaikyti savo 
pašaukimą ir sutelktomis jėgomis bei pastangomis tarnauti sielų pa- 
žangai"“. Čia bendruomeniškumo mintis išreikšta jau konkrečiau. Ji 
čia pristatoma kaip dvasios gėrybių teikėja. Arkiv. Jurgis visų pirma 
sako: “gelbėti viena kitą nelaimėje“. Vienuolinį gyvenimą gyvenan- 
čios turi prie šio pasakymo rimtai susimąstyti. Šis gyvenimas, galima 
sakyti, yra įkurtas tam, kad ugdytų tarpusavę meilę; kad čia mes vie- 
nas su kitu susidraugautume. Tačiau ne retai taip paradoksiškai iš- 
eina, kad mes tos aukštumos nepasiekiame, ir vienuoliai vieni kitiems 
pasidaro net svetimesni, negu pasauliečiai. Tai yra gana dažnas reiš- 
kinys. Yra net visokių piktų priežodžių apie tai sudaryta. Kodėl taip 
yra? Kas čia darosi, kodėl taip atsitinka? Ar mes esame toki blogi, 

ar čia veikia kokios kitos nežinomos mums jėgos? Kas bebūtų, bet 
šitą klausimą reikia mėgint pastatyti į tinkamą vietą. Reikia, kad 
mūsų vienas kitam pagalba nelaimėje iš tikro būtų reali; kad mes 
vienas kitą praktiškai mylėtume. 

Kodėl atsitinka, kad mes vienas kito nemylime? — Aukštasis 
mūsų įsipareigojimas pasidaro praktiškai persunkus ir mes slaptai jo 
išsižadame. Galima, žinoma, ieškoti įvairių kitų šio reiškinio priežas- 
čių. Kaip jau esame anksčiau minėję, vienuolinis gyvenimas nėra kokia 
nors “mutual adoration society“. Čia mes ne komplimentus vienas 
kitam sakome. Mes vienas kitą perspėjame, vienas kitą pataisome. Ir 
kai mes to taisymo imamės be atitinkamos meilės, ar tikėjimo, ar do- 
rinio pasirengimo jį išgirsti, tada čia mes turime visas sąlygas vienas 
nuo kito nusikreipti amžinai. Taip ne kartą ir įvyksta. Vienuolinis 
gyvenimas jokiu būdu nėra lengvos formos gyvenimas. Vienuolinis 
gyvenimas nėra kokia žmonijos gyvenimo paraštė, tam tikras pakraš- 
tys šalia šeimos gyvenimo. Ne, tai yra gyvenimas “par excellence“, 
gyvenimas su labai stipriai išvystytom visom jos pusėm. Ir kai tos 
visos gyvenimo pusės yra vystomos, tai ne kartą pasijuntame prieš 
labai sunkius asmeninius uždavinius. Nenuostabu, kad nevisada mums 
pasiseka tuos uždavinius lengvai įgyvendinti. Tačiau gera yra žinoti, 
kokius uždavinius mes turime prieš akis. 

Kalbame apie pagalbą vienas kitam nelaimėje. Atsitinka, kad 
mes apsiprantame vienas su kitu, ir vienas kitu nesidomime kaip sa- 
vaime suprantamu neįdomiu dalyku. Ar kas nors serga, ar kam nors 
kokia krizė įvyko, ar kas nors nepasisekė, žmogus kenčia. Ar mes 
daug dėmesio atkreipiame vienuoliniame gyvenime vienas kitam? 
Dažniausiai labai mažai, arba visai nieko. Tiesa, mes turime tikslą iš- 
mokti gyventi taip, kad tos užuojautos iš kitų nereikalautume; bet 
tai neatleidžia mus nuo pareigos turėti tos užuojautos vienas kitam. 

Arkivyskupas toliau sako: “saugoti savo gerą vardą". — Kiek 
mums rūpi vienas kito geras vardas? Tai irgi yra bendruomeninis 
uždavinys. Čia pat Arkivyskupas prideda: “juo labiau plėsti tikėjimo 
šventąjį mokslą“. Jis kažkaip greitai peršoka į kitą sritį, atrodo, esan- 
čią kaip ir be sąryšio su geru vardu. Kodėl jis čia peršoka į "švento- 
jo mokslo plėtimą“? Aš manau dėl to, kad jis giliai jaučia sąryšį, jog 
bendruomeninis gyvenimas yra mūsų apaštalinio gyvenimo priemonė. 

Yra leidžiamas, berods, Belgijoj, tarptautinis pastoracijos žur- 

nalas. Į jį rašoma visomis kalbomis. Prieš keletą metų teko pavartyti 
pas vieną kunigą kelis to žurnalo numerius. Ten buvo labai rimtų 
straipsnių įvairiais klausimais. Vienas, tarp kitko, buvo liečiąs mūsų 
temą. Ten buvo svarstomas klausimas: kokia yra pati didžioji t.y.“ 
pati veiksmingoji apaštalavimo priemonė? Ten buvo suminėtos įvai- 
rios apaštalavimo priemonės: pamokslininkavimas, knygos, geras pa- 
vyzdys ir t.t. Visos kitos priemonės, pasak to straipsnio autoriaus, yra 
menkos, palyginus su viena priemone, kuri iš tikrųjų apaštalauja ir 
ugdo Bažnyčią. Tai yra krikščioniškai veikianti bendruomenė, saky- 
kim, parapija, — ten apaštalavimas vyksta savaime. Jeigu visoj tau- | 
toj gerai vyksta krikščioniškų vertybių pasikeitimas, kur žmonės ne- | 
leidžia vieni kitiems perdaug vargti ir tuojau ekonomines naštas pa- 
sidalina, jas išlygindami; ten kur šitoks bendruomeniškas gyvenimas 
vyksta, joks netikintis žmogus neatsilaiko; jis anksčiau ar vėliau, 
tampa krikščioniu arba kataliku. Net liturgistai, kurie yra linkę labai 
vertinti liturgines priemones, ir jie prieina nuomonės, kad pati di- 
džioji apaštalavimo priemonė yra bendruomenė. Kur bendruomenė | 
veikia krikščioniškai, ten ne tiek svarbu ar pamokslai yra ar nėra. 
Pamokslai yra reikalingi, — aš nesakau nieko prieš juos, bet bend- | | 
ruomenė yra labiau pagrindinis veiksnys, kuris atverčia žmones. Štai 
dėl ko ir mes, vienuoliai, į savo bendruomenę turime žiūrėti ne kaip “ 
į kokį antraeilį dalyką, bet kaip į labai reikšmingą apaštalavimo 
faktorių. 

Dėl to arkiv. Jurgis nuo pareigos saugoti gerą bendruomenės 
narių vardą peršoka prie apaštalavimo, nes gero vardo bendruomenė 
apaštalauja pati savaime. Šalia kitų priežasčių, tai yra nauja priežas- 
tis, dėl kurios mes turime išlaikyti savo bendruomeninį pašaukimą. 
Arkiv. Jurgis pasakęs, kad mums reikia “labiausiai rūpintis išlaikyti 
savo pašaukimą“, vėl grįžta prie apaštalavimo minties, sakydamas: 
“ir, sutelktomis jėgomis bei pastangomis tarnauti sielų pažangai“. 
Bendruomenė, kaip tokia, tarnauja sielų pažangai. Seselė, kuri padaro 
įžadus, yra akivaizdus pavyzdys visiems, kaip paklusti bendruomenės 
reikalams. Dabar mes galime pamatyti, koks yra įvairių vertybių są- 
ryšis su bendruomeniškumu. Seselės įžadai yra visuomeniškai vertin- 
gas dalykas. Jeigu yra kur žmogus, kuris sugeba paklusti visuomenės 
reikalams per savo vyresniuosius arba per tam tikrus visuomeninius 
veiksnius, tai to dalyko negalima mažai vertinti bet kurios vertybės 

požiūriu, Seselė gali būti neišėjusi per visą savo gyvenimą į jokį su- 
sirinkimą ir jokiam žmogui pamokslo nepasakiusi, bet pačiu savo 
gyvenimo stiliumi ji yra reikšmingas apaštalinis veiksnys. 

Toliau pas Arkivyskupą mes skaitome: “Ten, kur sunki Bažny- 
čios būklė reikalauja, seserys, pritariant vadovybei, teesie pasirengu- 
sios darbuotis sielų išganymui net pavieniui. Tačiau, kad tokiais at- 
vejais nenukentėtų jų vienuoliškas pašaukimas bei gyvenimas, tegul 
galimai labiau laikosi savo vienuolijos nuostatų, vartodamos visas 
tinkamas priemones stiprinti savo dvasią bei dažnai duodamos vyres- 
niosioms savo darbų apyskaitą“. 

Kur tikėjimas yra persekiojamas, seserys dabar veikia pagal šitą 
nuostatą. Daugely atvejų jos kitaip negali reikštis kaip tik pavieniai. 

Dabar Bažnyčioje kyla naujas vienuolinis sąjūdis, vadinamas — 
“pasauliniai institutai“. Tai yra nauja vienuolinio gyvenimo kryptis. 
Ji truputį kitaip supranta bendruomeninį gyvenimą. Tų institutų na- 
tiai gyvena ne vienuolyne. Jie dirba kur nors fabrike, arba ligoninėje, 
arba banke, arba kur nors ūkio srity, ir visą laiką gyvena su bendra- 
darbiais. Jie neturi jokios uniformos. Tam tikru laiku vienam mėne- 
siui ar keletai mėnesių šitie asmenys susirenka į tam tikrus namus 
tarpusavio bendradarbiavimui. Ten jie atlieka rekolekcijas, išdisku- 
tuoja savo darbo sritis ir pasipasakoja vieni kitiems, kaip jiems sekasi 
savo bendradarbiavimu liudyti tikėjimą. Tokia yra ši nauja vienuoli- 
nė kryptis. Ji yra tam tikra reakcija prieš, sakyčiau, perdidelį vienuo- 
lišką uždarumą, kuris nevisada buvo pati tinkamiausia priemonė sau- 
gotis nuo vienuolinio gyvenimo blogybių. Šitie pasauliniai institutai 
turi savo žavumo, bet jie turi ir savo pavojų. Ir gal nereikėtų jais 
susižavėti nekritiškai. Bet, jeigu kas mėgintų organizuotis šita kryp- 
timi, žinoma, reikėtų į tą dalyką žiūrėti palankiai ir jam padėti. Lie- 
tuviškoje visuomenėje tokio sąjūdžio, berods, dar nėra. Jis labiau, 
rodos, paplitęs Italijoje ir Prancūzijoje. Amerikoje irgi yra kai kas 
daroma šioje srityje. 

Arkivyskupas tokią gyvenimo formą numato, nes pastebi, kad 
tokiu atveju, jeigu tektų gyventi atskirai ir dirbti atskirai, reikia labai 
rūpintis turėti ryšį su vienuolijos vadovybe. 


22. VYRESNIOJI — ŽAIDYNIŲ TEISĖJA 


Pereiname prie 46-to paragrafo, kuris turi antraštę: “Meilė — 
tarpusavio santykių pagrindas“. Arkiv. Jurgis rašo: “Dievo ir mūsų 
Viešpaties Jėzaus Kristaus, Bažnyčios ir vienuolijos meilė, eidama iš 
paties Dievo bei apimdama visus žmones, ypač gi pačią vienuoliją, — 
teesie meilės ryšys ir ypatingos vienybės pagrindas tarpusavio santy;/ 
kiams: tarp savęs ir su savo vyresniosiomis. Čia visos teprisimena 
Kristaus žodžius: “Iš to visi pažins, kad jūs mano mokiniai, jeigu 
turėsite meilę vienas kito“ (Jn. 13, 35), nes nėra skirtumo tarp žydo 
ir graiko, juk tas pats yra Viešpats, turtingas visiems, kurie jo šau- 
kiasi (Rom. 10, 12). Čia nebėra nei žydo nei graiko; nebėra nei vergo 
nei laisvojo; nebėra nei vyriškio, nei moteriškės, nes jūs visi esate vie- 
nas Kristuje Jėzuje“? (Gal. 3, 26-28). 

Čia Arkivyskupas atkreipia mūsų dėmesį į mūsų santykius su 
vyresniosiomis. Tą pačią mintį jis vėliau atskirai pabrėžia. Tame pa- 
čiame paragrafe skaitome: “Tarpusavio meilę bei vienybę tepalaiko 
šiuo būdu: a. sveikai lenktyniaudamos, teikiant viena kitai pagalbos, 
ypač vyresniosioms“. 

Kodėl čia arkivyskupas yra taip susidomėjęs vyresniosiomis? Ar 
joms reikia tokios pagalbos? Žiūrint iš šalies atrodo, kad vyresniųjų 
pati užimama vieta sudaro joms tam tikrą lengvumą vienuoliniame 
gyvenime ir joms paramos iš šalies nereikia. Tačiau, kai įsižiūrime į 
tuos reikalus iš arčiau, vis dėlto galioja tiesa, kad vyresniosioms ten- 
ka didesni uždaviniai, kurių jos vienos atlikti negali. Žinoma, kyla 
klausimas ar vyresniosios pakankamai gerai savo pareigą supranta. 
Bet kad vyresniosios yra reikalingos mūsų paramos, tai su tuo mes 
turime sutikti. Be tos paramos joms bus sunku padaryti ką gero, kad 
ir mes tą gerą jaustume. Nepaisant nepalankių nuotaikų vėjų, vis 
dėlto reikia vyresniosioms padėti. Kartais užtenka paprasto solidaru- 
mo su jomis ir lojalumo jų patvarkymams. Kartais joms reikia daugiau 
pagalbos. Mūsų visų naštos kažkaip joms atsiliepia. Kartais tai ne- 
įvyksta fiziškai, bet daugiau metafizišku būdu jos krenta ant vyres- 
niųjų. Ir dėl to jos reikalingos mūsų pagalbos bendradarbiavimu ir 
malda, ir to mes joms neatsakykime. 

Tarp kitko Arkivyskupas čia turi savotišką išsireiškimą: “sveikai 
lenktyniaudamos". Įdomu, kaip reikėtų žiūrėti į tarpusavio lenktynia- 

vimą vienuolyne. Kyla klausimas, ar tai nėra truputį pavojingas da- 
lykas? Lenktyniavimas savaime nėra blogas dalykas. Tik visa bėda yra 
ta, kad jis lengvai gali išvirsti į kokią nemeilišką apraišką. 

Lenktyniavimas visuomeniniame gyvenime yra teisėtas ir teigia- 
mas principas. Kur varžybų taisyklės yra gerai sustatytos ir laikomos, 
ten jis neiškrypsta iš vėžių. Sakykime, lenktyniavimas ūkiškame gy- 
venime arba konkurencija, kol ji nėra į vieną arba kitą pusę iškrypusi, 
yra geras metodas. Lenktyniavimas politiniame gyvenime, kada parti- 
jos lojaliai varžosi tarp savęs, jeigu jos nepasidaro kaip nors perdaug 
skaudžios, arba perdaug artimos viena kitai, irgi yra gera žmogiška 
apraiška. 

Kaip į tą dalyką būtų galima žiūrėti vienuolyne? Kiek lenkty- 
niavimas čia yra teigiamas reiškinys? Kad lenktyniavimas iš viso būtų 
galimas, reikia turėti žaidimo dvasią. Matome, kad sportas Amerikoje 
yra labai išplitęs, ir mes kartais sakome, kad jis perdaug vietos yra 
užėmęs gyvenime. Tačiau galima žiūrėti ir iš kitos pusės. Sportas žai- 
dėjus ir iš dalies visuomenę, kuri seka rungtynes, moko taisyklingų 
varžybų dvasios. Varžybų dvasia mus moko reikšmingų visuomeninių 
dorybių. Varžybos mus moko lenktyniauti, nesunaikinant vieni kitų. 
Varžybos mus moko, sakyčiau, pralaimėti. 

Reikia, kad kas nors pralaimėtų, kitaip nebus žaidimo; todėl 
mes turime turėti daugiau pagarbos pralaimėjusiems. Išdidus žmogus 
nemoka pralaimėti. Ten, kur yra labai nervingi visuomeniniai santy- 
kiai, kur jie yra pertempti, ypatingai politiškai neišlygintuose kraš- 
tuose, ten pralaimėjimo sąvoka yra nepakenčiama. Ten pralaimėjimas 
yra tolygus žmogaus sunaikinimui. Taip yra visuose totalistiniuose 
kraštuose. Kas pralaimėjo, tas jau yra sulikviduotas žmogus. Ten nė- 
ra pagarbos pralaimėjusiam asmeniui. O žaidimas šitą dalyką iškelia. 
Žinoma, mes visų pirma gerbiame laimėtoją, bet čia, kažkaip netie- 
sioginiai, susidaro tvirta vieta ir pralaimėjusiam. Nes be jo nebūtų 
žaidimo. Jis yra tik pralaimėjęs, bet nesunaikintas. Ir ar mums vie- 
nuoliams kartais nereikėtų mokytis kai ko iš sportininkų rungtynių? 

Todėl ir į vyresniųjų vaidmenį mes galėtume žiūrėti kaip į teisėjo 
vaidmenį žaidime, arba kaip į žaidimo grupės organizatoriaus vaid- 
menį. Žaidimo žvilgsnis į mūsų varžybas palengvintų mums suvirš- 
kinti mūsų gyvenime pasitaikančius pralaimėjimus. Mes tada į juos 
nežiūrėtume taip tragiškai. Mes pajustume, kad vienuoliniame gyve- 

nime, tarsi žaidime, reikia ir pralaimėjusių. Ir tie pralaimėjusieji do- 
riškai dažnai stovi aukščiau už laimėjusius. 

Šv. Tomas Akvinietis, kalbėdamas apie tvirtybės dorybę, sako, 
kad tas, kuris priešinasi užpuolimui, tvirtybės dorybės turi daugiau 
už tą, kuris užpuola. Nes užpuolėjas tai atlieka vienu kartu, o užpul- 
tasis yra priverstas savo tvirtybę išlaikyti ilgą laiką ir tokiu būdu 
tvirtybė pasidaro jo nuolatinis įprotis, kitaip sakant — dorybė. Pa- 
našiai tenka žiūrėti ir vienuolyne, kai mes ne kartą atsiduriame ne 
laimėjusio, bet pralaimėjusio būklėje. 

Arkivyskupas toliau rašo: “nereikšdamos skirtingo reikalavimo 
valgyme ir, kiek galima, nesirinkdamos svarbesnės vietos valgykloje 
ir pan.“. Čia yra kasdieniški ir suprantami dalykai. 

Einant arkiv. Jurgio mintimis, nereikėtų į vietą valgykloje žiūrėti 
kaip į ką nors reikšmingo. Mūsų tarpusavio santykis turi būti svar- 
besnis dalykas ir mūsų meilė seselei, sėdinčiai betkurioje vietoje, turi 
būti didesnė, negu mūsų meilė tai vietai, kurioje mes sėdime. 

Toliau sakoma: nevartodamos tarp savęs jokių titulų, menančių 
eitąsias pareigas, darbus ar nuopelnus. Einamų pareigų, be abejo, rei- 
kia paisyti. Ir kas kokias pareigas dabar eina, reikia jas pripažinti. 
Tačiau svarbu neprisirišti perdug prie tų dalykų, kuriais mes esame 
anksčiau pasižymėję. Kas buvo — praėjo; domėkis tuo, kas yra. 

“Noriai atlikdamos paprasčiausius patarnavimus viena kitai ar 
svetimiesiems"'. Atkreipkime dėmesį į tai, kad šiame Arkivyskupo 
pasakyme vis dėlto, pirmoj vietoj pasakyta: “viena kitai“. Svetimie- 
siems mes paprastai greičiau patarnaujame, bet ne kartą labai sunku 
yra patarnauti viena kitai, būtent, tam žmogui, su kuriuo esi turėjęs 
visokių sąskaitų. 


23. REKREACIJOS PROBLEMA 


Toliau Arkivyskupas rašo: “kukliai, tinkamai apsieidamos rekre- 
acijose ar bendruose pasikalbėjimuose“. Sakyčiau, kad rekreacijos pro- 
blemą vienuoliniame gyvenime reikia pradėti svarstyti iš pagrindų. 
Rekreacijos problema yra svarbus dalykas. Atrodo, kad mes ligi išol 
neturime jokio gero sumanymo, kaip šį klausimą spręsti. Rekreaciją 
galima suorganizuoti kaip kokį parengimą, bet ne būtinai tai bus 
atvanga. Iš rekreacijos kartais žmogus išeina visai nepailsėjęs, ir po 

jos yra reikalingas atvangos. Žinoma, turbūt, niekada mes šios pro- 
blemos tobulai neišspręsime. Visuomet bus rekreacijų, po kurių rei- 
kės atvangos, bet mes bent turime sutikti su mintimi, kad rekreacija 
yra veiksminga vienuolinio gyvenimo sritis. Mes neturime į rekrea- 
ciją žiūrėti kaip į dalyką, kuris savaime pasidaro ir kuriuo visiškai 
nereikia rūpintis. 

Rekreacijos suorganizavimas pirmoj eilėj yra vyresniųjų uždavi- 
nys at tų, kuriems tai yra pavesta. Bet ir mes, visi kiti, nežiūrėkime į 
tą uždavinį kaip mums neprieinamą. Jei kas išrastų ką gero šioje sri- 
tyj, padarytų šventą darbą, daug mūsų nervų pataisytų, ne vieną ligą 
išgydytų bei daug nesusipratimų pašalintų. Kiekvienas turime jausti 
pareigą prisidėti prie rekreacijos nuotaikos kūrimo. Gali, žinoma, at- 
eiti į rekreacijos kambarį, pamurksoti, ir tarsi sakyti — tegul kas nors 
dabar mane pralinksmina. To negana. Mes visi turime jausti pareigą 
prisidėti prie rekreacijos dvasios kūrimo. Ir tai yra rimta vienuolinė 
pareiga. 

Dabar pasaulis yra išradęs visokių priemonių žmogui pralinks- 
minti, bet klausimas, ar jos visada gerai veikia. Sakykim, prasėdėti 
rekreacijos valandą prie televizijos. Nieko blogo nuo to neatsitinka. 
Kartais net to kaip tik reikia. Bet kad tai būtų bendruomeninė rekrea- 
cija, negalima sakyti. Pavargę žmonės taip pailsi, pasižiūri kokios pro- 
gramos ir eina prie savo darbų. Tačiau reikėtų ieškoti ko nors naujo 
šioje srityje. 

Visuomenė dabar pradeda jausti tam tikrą televizijos pavojų. 
Ne tai, kad ji būtų blogas dalykas. Ar jos programos bus vienokios 
ar kitokios, ar jos taisysis ar blogės, tai iš dalies priklauso ir nuo 
mūsų. Mums patiems reikia daugiau išradingumo šioje srityje. Nega- 
lima visos pasilinksminimo kūrimo iniciatyvos palikti kitiems. 

Kalbant apie neigiamą televizijos įtaką, kaip tik reikia pastebėti 
štai ką. Ji sumažino mūsų iniciatyvą prisidėti prie žmonių palinksmi- 
nimo. Jeigu seniau susirinkdavo žmonės, tai jie labiau jautė pareigą 
arba natūralų linkimą vienas kitą palinksminti, bent vienas su kitu 
kalbėti, vienas kitam ką nors pasakyt, ar bent vienas į kitą pasižiūrėti. 
O dabar mes viens į kitą visai nežiūrime, mes visi žiūrime į T.V. ir 
daugiau nieko nematome. 

Mąstant apie rekreaciją, atrodo, reikia į tą klausimą pažvelgti 
plačiau. Tas klausimas ligi šiol nebuvo gerai statomas. Į rekreaciją, 

vienokią ar kitokią, buvo žiūrima kaip daugiau ar mažiau leistiną 
iškrypimą iš vienuolinio gyvenimo rimties. Tačiau tai yra klaida. 
Seselė yra padariusi neturto, klusnumo ir skaistybės įžadus, bet ji nė- 
ra padariusi liūdnumo įžado. Tokio įžado ir būti negali. Žmogus gali 
turėti sunkias pareigas, bet jis neturi pareigos būti liūdnas. Linksmu- 
mas, pasitenkinimas, nugalint įvairius gyvenimo sunkumus, yra es- 
minis žmogaus psichikos bruožas ir jo iš žmogaus negalima atimti. 

Ne tik vienuolinis gyvenimas yra užkrėstas visai nereikalingo 
liūdesio, bet ir visa Vakarų kultūra nuo Naujųjų amžių pradžios yra 
pažymėta šiuo bruožu. Dėl to verta pasvarstyti, ar neturi šiek tiek pa- 
grindo didelis naujų amžių krikščioniškos dorovės kritikas Nietsche, 
sakydamas, kad jis tikėtų krikščionybe, jei krikščionis atrodytų labiau 
atpirktas. Jis tuo norėjo pasakyti, kad krikščionis atrodo perdaug 
liūdnas. 

Vakarų kultūros žmogaus perdėtu rimtumu yra susidomėję filo- 
sofai. Leideno universiteto profesorius J. Huizinga 1944 m. yra išlei- 
dęs knygą, pavadintą “Homo ludens“, t.y. “Žaidžiantis žmogus“, ku- 
rioje jis studijuoja žaidimo bruožo krizę Vakarų kultūroje. Angliška 
jos laida išėjo 1949 m. Huizinga rašo, kad “prigimtis iš mūsų reika- 
lauja sugebėti ne tik gerai dirbti, bet ir gerai praleisti laisvalaikį. Lais- 
valaikis graikų filosofui Aristoteliui reiškė visatos principą. Laisva- 
laikis jam yra aukštesnis už darbą ir jis yra net darbo tikslas“ (161 
psl.). Tačiau “devynioliktasis šimtmetis prarado daugelį žaidimo 
bruožų, tokių būdingų ankstesniais amžiais" (195 psl.), pastebi prof. 
Huizinga. 

Maždaug tuo pačiu laiku žaidimo problemos ėmėsi vokietis filo- 
sofas Juozas Pieper. Jo knyga vadinasi: Laisvalaikis, kaip kultūros 
atrama. (Leisure, the Basis of Culture). Jis rašo, kad dykavimas tai dar |, 
ne tas pat, kas laisvalaikis ar rekreacija. Pasak Pieper, “Laisvalaikis | 
yra galimas tik tada, kai žmogus yra vienybėje pats su savimi, kai jis 
yra nurimęs pats savyje. Kai tuo tarpu 'acedia' (tai yra viduramžinis 
lotyniškas žodis išreikšti ydai, kuriai mes moderniose kalbose nei var- 
do neturime. Jis reiškia tam tikrą neramų aštrumą, sumišusį su kartu- 
mu. V.B.) yra atsisakymas nurimti pačiame savyje. Dykavimas ir ne- 
turėjimas laisvalaikio vienas kitam atitinka. Laisvalaikis yra priešin- 
gybė jiem abiem“ (51 psl.). 


67 


24. ŠVENTADIENIO PROBLEMA 


Pieper neįprastu būdu kelia šventadienio klausimą: “Mes ke- 
liame klausimą, kas yra anapus darbo dienos paasulio ir kas net stato 
jai klaustuko ženklą“ (96 psl.). Anapus darbo dienos yra ne kas kita, 
kaip šventa diena. Ir ji klausimo ženklan stato darbo dieną. Ignio 
Giordani, komentuodamas Pieperio mintis Vatikano laikraštyje “L'Os- 
servatore Romano“, iškelia užsigulėjusius klausimus: apie šventės 
prasmę ir apie kontempliacinio gyvenimo prasmę (1953 m. vasario 
6 d., prancūziška laida). 

Iš tikrųjų, mes gyvename šventės krizę. Mes jau nebemokame 
švęsti. Šventė ne retai mums yra sunkiausia savaitės diena. Tą krizę 
labai įdomiai liudija faktas, kad moderni visuomenė net iš darbo die- 
nos yra pasidariusi sau šventę. Atsiminkime tik, ką reiškia “Labor 
Day“ šventė. Tai yra prieštaravimas savyje, bet mes jo jau nepastebime. 

Turint prieš akis, kaip stovi šventės klausimas mūsų visuomenėje, 
ar neatrodo, kad vienuolija turi taip pat peržiūrėti savo nusistatymus 
šventės ir darbo atžvilgiu? Kai pasaulis pradeda pavargti nuo per- 
daug įtempto darbo, ar nebūtų vienuolijos uždavinys mokyti žmones 
švęsti, turėti atvangą, sugebėti praleisti laisvalaikį? 

Tačiau, kad vienuolija sugebėtų laisvalaikio apaštalavimą atlikti, 
ji pati turi pirmiau jo išmokti. Problema glūdi, kaip matėme, tame, 
ar mes sugebame prisidėti prie kasdieninės rekreacijos kūrimo. Tikrai 
mes rekreacijos dvasios neturime, jei, kam pasakius Labas rytas, mes 
nesiteikiame į tai atsakyti. Arba jeigu mes, suėję į rekreacijos kambarį, 
laukiame, kad kas mus prakalbintų, o mes patys esame paskendę savo 
“Splendid isolation“. 

Kad atvangos problemomis katalikiškai visuomenei reikia rimtai 
susirūpinti, iškalbingai liudija II Vatikano susirinkimo dekretas apie 
santykiavimo priemones. Jis skatina katalikišką visuomenę eiti net į 
filmų gamybą ir į televizijos stočių organizavimą. Tarp kitko jis iš- 
kelia reikalą krikščioniškai visuomenei susigrąžinti dramą, kuri vidur- 
amžiais buvo dar krikščioniškos visuomenės nuosavybė. Dekretas sa- 
ko: Turi būti dedama pastangų pasirūpinti, kad kilnus senas dramos 
menas, kuris yra dabar visur pasklidęs, visuomenės santykiavimo prie- 
monių dėka, tarnautų kultūriniam ir moraliniam žiūrovų gerinimui. 

To gerinimo nebus galima greitai susilaukti pasilinksminimo sri- 

tyje, jei vienuolijos, kurios yra dvasinio gyvenimo centrai, bus nusi- 
kreipusios tik į darbą ir nesirūpins rimtu atvangos problemų nagrinė- 
jimu ir ieškojimu tinkamo sprendimo. 

„Atvangos problemomis mąstantieji žmonės šiandien vis plačiau 
domisi. Štai žurnalas “Modern Age“, skirtas daugiau politinių moks- 
lų pagrindų studijoms, turi John Wild straipsnį, pavadintą: “Naujas 
pašaukimas laisvalaikiui“. (1962 m. vasara, vol. 6, nr. 3). Jis kelia 
klausimą, ar mes iš viso galime atgaivinti prarastą laisvalaikio garbę 
(312 psl.). Kai kas sako, kad laisvalaikio problema yra ne šios žemės 
problema, “tai yra dangaus tema". — “Mums sako, kad tai yra kon- 
templiacijos, meilės ir amžinosios Dievo garbės sritis“ (312 psl.). J. 
Wild, tai pastebėjęs, sako, kad mes esame praradę pagrindines ir tei- 
giamąsias laisvalaikio sampratos ypatybes ir pasilikę tik prie neigia- 
mųjų. Laisvalaikis mums yra tik tam, kad galėtume geriau dirbti. 
Tačiau pati darbo automacija žmoniją privers labiau susidomėti klau- 
simu, ką daryti su vis labiau atliekamu nuo darbo laiku. Šiandieninė 
masinė rekreacija pasižymi dviem bruožais: “eskeipizmu"" ir žaviomis 
keistenybėmis. Įvairūs spektakliai mums padeda pabėgti kur nors nuo 
savęs, o aktoriai mus žavi savo keistenybėmis. Tuo tarpu tikrieji žmo- 
gų iš esmės linksminantieji dalykai yra: laisvė ir tiesa, kaip mūsų 
pačių asmeniškai išgyvenamas procesas. Kad dramoje mus žavi ne kas 
kitas, kaip mūsų pačių išgyvenamas tiesos atradimas, pastebėjo jau 
Aristotelis. 

Šie Wild svarstymai liudija, kaip rekreacijos problema kyla ry- 
šium su visuomeniniais mokslais. Kaip matome, ji nejučiomis priveda 
prie šventės, kontempliacijos ir net dangaus. Kalbant apie rekreacijos 
problemą, vienuolijoje kyla klausimas, ar sunkumai ir kentėjimai yra 
esminiai vienuolinio gyvenimo bruožai. Ar vienuoliniam gyvenimui 
negalioja pasakymas: “mano našta lengva ir mano jungas saldus“? 


25. PERSPĖJIMAI VISUOMENĖJE 


Grįžkim dar prie bendro gyvenimo temos, kuri mums yra tokia 
reikšminga, nes ant jos didele dalimi rymo mūsų laimė, o iš kitos 
pusės ji mums sudaro nemaža sunkumų. Klausimas, kurį dar reikia 
pasvarstyti, yra tas, kuris kyla ryšium su labai didele problema. Per- 
spėjimai gali būti pažeisti artimo meilės praktika. Jie gali pasidaryti 

nereikalingu žinių nešiojimu ir vieni kitų negarbingu apkalbinėjimu. 
Kaip į tuos dalykus reikia žiūrėti? Mūsų arkiv. Jurgis tas abi proble- 
mas turi. Iš vienos pusės jis mus skatina, kad pasakytume vieni kitų 
klaidas vyresniesiems; bet iš antros pusės jis mus skatina laikyti pa- 
slaptį ir turėti nuovoką, kada ir ką reikia kalbėti. Pažiūrėkime į 48 
paragrafą. 2 - 

“Pastebėjusios betkurias kitų ydas, tepraneša savo vyresniosioms, 
tačiau ne iš ketšto ar įžeidimo, bet vadovaudamosios išmintingumu, 
meile ir nuolankumu, o taip pat noru, kad ir kitos praneštų jų ydas. 
Žodžiu, tegu prižiūri vienos kitas, kad neiškryptų iš tiesaus kelio: 
Jeigu teisingasis iškryps iš savo teisingumo ir padarys nedorybę — 
numirs, nes to jo neįspėjai jo nuodėmėje. Ir nebebus minima jo tei- 
sybė, kurią buvo vykdęs, tada aš pareikalausiu jo kraujo iš tavo ran- 
kų. Tačiau jeigu tu įspėsi teisingąjį, kad jis nenusidėtų, ir jeigu nenu- 
sidės, jis gyvente gyvens, nes tu jį įspėjai ir kartu išgelbėjai savo 
paties sielą" (Ezek. 3, 20-21). — “Mano broliai, jei kutis klysta nuo 
tiesos ir kas nors jį sugrąžintų, tas turi žinoti, kad kas sugrąžina nu- 
sidėjėlį nuo jo kelio klaidos, tas išgelbės jo sielą nuo mirties ir ap- 
dengs daugybę nuodėmių“ (Jok. 5, 19-20). 

Ką tai reiškia pasakymas: “apdengs daugybę nuodėmių“? Ar 
perspėjėjo ar perspėjamojo? Atrodo, kad perspėjėjo. Taigi, kaip ma- 
tome, Arkivyskupas į perspėjimą žiūri kaip į didelę pareigą. Tačiau 
mes puikiai žinome iš savo praktikos, kokia tai yra skaudi sritis, kada 
mes turime vienas kitą perspėti ar pranešti vyresniesiems. Tai yra di- 
delė vienuolinė problema. Šita problema yra ir moralinės teologijos 
problema apskritai. Ir moralistai prie jos yra sustoję ir nemažai ją 
studijavę. Iš vienos pusės jiems yra aišku, kad žmogus, kuris prane- 
šinėja kam nors kitų silpnybes, nėra garbingas žmogus. Natūraliai į 
tokį žmogų visi žiūri kaip į nepatikimą. Pranešinėjimo vyresniesiems 
arba įskundimo problemą labai išryškino totalistinės valstybės, ypač 
komunizmas. Ten pranešinėjimas valdžiai kitų nusikaltimų yra ugdo- 
mas kaip aukšta dorybė ir didelė pareiga. Kiekvienam aišku, kad čia 
mes turime reikalo su grubiu dorinės tvarkos pažeidimu. 

Kaip tad suderinti šituos dalykus? Kaip būti garbingu žmogumi 
bei patikimu draugu ir elgtis taip, kaip čia Arkivyskupas mums pata- 
tia. Didesnės gilumos į šią problemą įneša šv. Augustinas savo didžia- 
jame veikale “De Civitate Dei". Jis ten svarsto klausimą, kodėl teisin- 

giems žmonėms tenka pasaulyje daug kentėti. Kodėl kai įvyksta poli- 
tiniai sukrėtimai, revoliucijos, kai žūsta kultūros (jis tokiuose laikuose 
gyveno),—kodėl turi nukęsti nekalti žmonės? Kodėl Dievas nenubau- 
džia vien tuos, kuriuos reikia nubausti? Kodėl štai atsitiko, kaip buvo 
jo laikais, kad užėję Gotai sunaikino ne tik visą Italiją, bet ir šiauri- 
nę Afriką ir viską nusiaubė? Jis, norėdamas rasti atsakymą, iškelia 
vieną iš priežasčių, dėl kurių tai atsitinka, būtent, kad ir teisingieji 
yra kalti. O jų kaltė yra ta, kad jie matė blogybes, jas toleravo, jų 
neperspėjo, leido joms plėstis. Štai, už ką jie yra baudžiami. Šv. Au- 
gustino mintis padeda mums suprasti ir mūsų laikų politinius sukrė- 
timus. Mums aiškėja, kad komunizmo ugdomas perspėjimas, einantis 
iki toli siekiančio šnipinėjimo, yra nedoras dalykas. Tačiau moderniš- 
kas Vakarų liberalizmas, kuris labai energingai reikalauja teisės, kad 
niekas nesikištų į mano reikalus, ir kuris sako, kad man nerūpi, ką 
daro mano brolis, taip pat yra neapginamas dalykas. Individualistinė 
šviesuomenė labai kaltino Bažnyčią už perdidelį kišimąsi į atskirų 
žmonių reikalus. Šiuos kaltinimus iš dalies parėmė ir protestantizmas. 
Tokioje nuotaikoje vystėsi naujųjų amžių gyvenimas, iki rėkiančiu 
balsu komunizmas sušuko: sustokit. Kad per toli nueita individualiz- 
mo keliu, nepaisant artimo, pajuto ne vien komunistai. Net poetas 
Rilkė, šiaip jau didelis individualistas, viename savo eilėraštyje klau- 
sė: ar, jei kur kas verkia paasulyje, ar ir aš ten neverkiu? Jei kur kas 
juokiasi pasaulyje, ar ir aš nesijuokiu kartu? — Rilkė pajuto gilų so- 
lidarumą, kuris mus visus žmones jungia. Taigi, visiškas nepaisymas 
to, ką kas daro, nėra pateisinamas dalykas. Jei kur yra nusikalstama, 
tai nereiškia, kad tai manęs visiškai neliečia. 

Jei mes kalbame apie perspėjimo pareigą apskritai moralinės 
teologijos lygyje, tai tenka pasakyti, kad mokytojai šią pareigą yra 
apsiriboję taip, kad ji žmogui-pasauliečiui didelių painiavų nesudaro. 
Žmogus turi tikrą pareigą perspėti kitą. Jei jis privataus perspėjimo 
neklauso, tai, kaip šv. Rašte pasakyta, reikia pakviesti du draugus ir 
jų akivaizdoje perspėti. Jeigu ir tai negelbės, pranešti Bažnyčiai. Jei- 
gu jis nepaklauso Bažnyčios, tegul jis pasilieka kaip svetimas Bažny- 
čiai. Čia perspėjimo procedūra yra išreikšta visame plotyje. Tačiau 
nereikia jos perdėti. Moralistai ją apriboja tuo būdu, kad šitokia pa- 
reiga perspėti yra tik tuo atveju, kada yra sunkus ir viešas nusikalti- 
mas. Tiktai tada mes turime pareigą panašiai reaguoti. Į slaptus nu- 

sikaltimus, nors ir sunkius, kuriuos žinau tiktai aš arba dar vienas 
kitas, šitokiu būdu reaguoti negalima. Iškeliant į dienos šviesą slaptus 
nusikaltimus dažnai užkertama kelias pasitaisymui. 

Moralinės teologijos mokytojai sako, kad mūsų gyvenimas pasi- 
darytų nepakenčiamas, jeigu kiekvienas žmogus, pamatęs kokį nors 
nepatinkamą dalyką kitame žmoguje, tuojau pradėtų vykdyti perspė- 
jimo programą. Tada mūsų gyvenimas iš tikrųjų išvirstų teroru. Jei- 
gu mes pamatome, kad kas nors yra ne taip susišukavęs, ar kokią 
kitą netvarką, ar silpnybę ir tuojau jaustume pareigą atkreipti į tai 
jo ar kitų dėmesį, tai būtų gyvenimo apnuodijimas, o ne jo taisymas. 
Mes turime pareigą visų pirma patys iš tų dalykų taisytis, net jeigu 
pasitaiko vadinama mažoji nuodėmė, bet tikra nuodėmė, pvz., koks 
nors pažeidimas ar turto, ar asmens, bet riboto dydžio dalyke, tai 
bendrosios dorovės plotmėje negalima kalbėti apie pareigą perspėti. 


26. PERSPĖJIMAI, BET NE APKALBA 
VIENUOLIJOJE 


Kaip perspėjimo reikalas stovi vienuoliniame gyvenime? Ir vie- 
nuoliniame gyvenime turi galioti bendras moralinis principas. Tik ten, 
kur yra sunkioji nuodėmė arba kur yra aiškus sunkiosios nuodėmės 
pavojus, reikia kalbėtis su atitinkamu asmeniu ir jį perspėti. O jeigu 
perspėjimas negelbsti, reikia pranešti vyresniesiems. Čia nėra kitos 
išeities. Tačiau yra žmonių, kurie visur mato nuodėmes, visur įžvelgia 
įtartinus dalykus. Šiuo atžvilgiu reikia kiekvienam save pasitikrinti. 
Tačiau, būkime realūs, nes žinome, kad ir vienuoliniame gyvenime 
pasitaiko sunkių nusikaltimų. Gal jie ne išsyk pasidaro, bet vienu ar 
kitu keliu įšliaužia į mūsų gyvenimą ir, žiūrėk, pradeda vesti aiškiai 
negeru keliu. Paskui arba kaip nors sulaužo, arba bent iš vienuolyno 
išveda. Tokiu atveju perspėjimo pareiga mums yra. 

Perspėjimo pareigą mes turime vykdyti, bet, kaip Arkivyskupas 
sako, “vadovaudamos išmintingumu, meile ir nuolankumu, o taip pat 
su noru, kad kitos praneštų jų ydas“. Gero perspėjimo davimas nėra 
lengva pareiga. Bet perspėjimo priėmimas yra daug sunkesnis užda- 
vinys. Sugebėti priimti kito žmogaus perspėjimą, dažnai reikia būti 
genijum arba šventuoju. (Apie perspėjimą žiūr. mano knygoje “Žmo- 
nijos likimas šv. Jono Apreiškimo knygoje“ 4-6, 44-47, 172-173 psl.). 


72 


Jeigu yra tikras reikalas perspėti, tai reiškia, kad aš jau esu pa- 
krypęs tuo keliu, kad jau yra įsibrovusi sunkioji nuodėmė arba jos 
pavojus yra realus, ir štai aš dabar gaunu perspėjimą. Kad aš sugebė- 
čiau perspėjimą priimti ir juo pasinaudoti, reikia milžiniškos dvasinės 
jėgos. Perspėjimo priėmimas yra tiesiog neįmanomas be didelės Die- 
vo malonės. Bet ji dažniausiai ateina kartu su perspėjimu, todėl gali- 
ma iš jo daug gero tikėtis. 

Perspėjimo teologija yra įdomi teologija. Galima sakyti, kad visa 
šv. Jono Apreiškimo knyga yra šitai problemai paskirta. Ji prasideda, 
kaip žinome, perspėjančiais laiškais septynioms Azijos Bažnyčioms. 
Tie perspėjimai toliau pereina į įvairias kosmines nelaimes. Šv. Jono 
Apreiškimo knygoje perspėjimo problema yra pastatyta labai giliame 
lygyje. Bet į tai negalime leistis. Mums yra svarbu, kad konkrečiame 
gyvenime mes mokėtume kur reikia perspėti ir kur reikia tylėti. Čia 
yra didžioji paslaptis. Kartais nevykęs perspėjimas arba nereikalingas 
perspėjimas tik sugadina reikalus ir žmogus užsikerta neutraliame ar 
mažame dalyke, ko jis nebūtų padaręs be perspėjimo. Užsikirtimas, 
pasireiškęs nepriėmimu perspėjimo, jam duoda klaidingą šalutinę 
kryptį. Ir taip žmogus nueina blogu keliu. Todėl su perspėjimo prak- 
tika mes turime elgtis kaip su labai aštriu dviašmeniu kardu, kuris 
kartais reikalingas operacijai, kartais net būtinas, bet kuris gali su- 
kelti daug skausmo, žaizdų ir net atnešti mirtį. 


Mūsų autorius sako, kad perspėjimas turi būti duodamas meiliai 
ir nuolankiai. Perspėjantis žmogus turi būti įsisąmoninęs prieš kokią 
sunkenybę stovi žmogus, kuriam mes duosime perspėjimą. Jis turi 
suprasti, kaip sunku jam tai priimti. Todėl čia joks atsargumas nėra 
perdidelis. Joks meilumas ir taktiškumas čia nėra peršvelnus. Kad 
mes geriau suprastume perspėjimo priėmimo sunkumą, Arkivyskupas 
mums primena, kad mes patys turime norėti, kad mūsų ydos būtų 
praneštos. Tai yra didelio tobulumo reikalavimas, kuris nėra lengvai 
pasiekiamas. Bet vienuolinis gyvenimas, ypatingai bendruomeninis 
gyvenimas, vargiai ar turėtų prasmės, jei mes neturėtume perspėjimo. 
Jeigu mes iš principo paneigtume perspėjimo reikalą, vienuolinis to- 
bulėjimas būtų mažai realus. Tačiau mes turime jį vartoti atsargiai. 
Mes turime labai gerai žinoti jo pavojingumą. 

Mūsų perspėjimas kyla iš susierzinimo. Susierzinimas irgi neiš- 
vengiamas dalykas. Nuo susierzinimo viskas prasideda. Mes susierzi- 

name kokių reiškiniu, nes kol mes nebuvome susierzinę, kol mes ne- 
buvome pasipiktinę kokiu dalyku, nebuvo prasmės perspėjimui. Ta- 
čiau ne kiekvienas mūsų pasipiktinimas turi vesti į perspėjimą. Susi- 
erzinimui atsitikus, reikia mėginti jį visą iškeisti į meilę. Geriausiai 
palaukti atitinkamo laiko, nusiraminti, ir, tik visiškai nurimus, pasi- 
tarti su kitu asmeniu, kaip čia geriau tiktų tame atvejy pasielgti. To- 
limesnė procedūra yra nustatyta Šv. Rašte, kurią mes apžvelgėme pra- 
ėjusiame skyriuje. Geresnės negalime išgalvoti. Geriausia yra perspėji- 
mas pavesti kitam asmeniui, iš kurio perspėjamas asmuo noriau jį 
priimtų. Ir tik po to, jei tas nepavyksta, pranešti vyresniesiems. 

Naudinga yra atkreipti dėmesį į tą citatą, kurią turi Arkivyskupas 
iš pranašo Ezekielio. Ta citata čia yra panaudota, matyt, tam, kad 
išryškintų pozityvų perspėjimo pobūdį. Pranašas sako: “Jeigu teisin- 
gasis žmogus. .** Pastebėkime, kad perspėjimas yra reikalingas tei- 
singam žmogui, ir jeigu tas teisingasis iškryps iš kelio, bus didelis 
nuostolis; jo teisybė žus; ji nebus minima; ji nebus užskaityta. Ta- 
čiau nuostolis bus ne jam vienam, nes Viešpats sako Ezekieliui: “ Jo 
kraujo aš pareikalausiu iš tavo rankų", kitaip sakant, kaltas bus ir tas, 
kuris galėjo perspėti ir to nepadarė. Žinoma, čia tiesioginiai Viešpats 
uždeda pareigą pranašui Ezekieliui, kad jis būtų perspėjantis veiksnys 
savo visuomenėje ir todėl jis turi pareigą pasakyti jai, kas yra negera. 
"Tam tikra prasme jis galioja ir mums visiems. “Tačiau, jeigu tu įspėji 
teisingąjį, kad jis nenusidėtų, ir jeigu nenusideda, jis gyvente gyvens, 
nes tu jį įspėjai“. Šitame sakinyje glūdi nuostabus visuomeniškumas. 
O toliau Viešpats priduria: “ir kartu išgelbėjai savo paties sielą“. Jis 
nesako, kad tu išgelbėjai jo sielą, nes tai jau savaime suprantama, 
bet sakoma, kad tu išgelbėjai ir savo sielą. Štai kokiais nuotsabiai 
tampriais audiniais mes esame sujungti vienas su kitu. Todėl matant 
žmogų klystantį ar nusikalstantį ir sakant — tesižinai, “čia ne mano 
kiaulės, ne mano pupos“, yra iš pagrindų nekrikščioniška laikysena. 
Ir to žmogaus siela bus pareikalauta iš mūsų tuo atveju, jeigu jis 
pražūtų. 

Arkivyskupas toliau paduoda apaštalo Jokūbo citatą, kuri tą patį 
reikalavimą iškelia pozityviau. Matyt, kad Arkivyskupas perspėjimo 
problemą ėmė giliai į širdį. Jis buvo mandagus ir kultūringas žmogus, 
jis žinojo, kokį skaudų dalyką jis čia iškelia. Bet nepaisant to, per- 
spėjimas turi būti. Apaštalas Jokūbas sako: “Mano broliai, jei kuris 

nuklysta nuo tiesos ir kas nors jį sugrąžintų, tas turi žinoti, kad, kas 
sugrąžina nusidėjėlį nuo jo kelio klaidos, tas išgelbės jo sielą nuo 
mirties ir apdengs daugybę nuodėmių" (jok. 5, 19-20). 

Ir čia kalbama ne tik apie nuodėmes to, kuris perspėjimu buvo 
išgelbėtas, bet ir apie nuodėmes to, kuris perspėjo. Taigi, į perspėji- 
mą žiūrėkime kaip į rimtą mūsų tobulėjimo proceso funkciją. Kad ji 
įmanomai reikštųsi, reikia daug ko. Reikia didelio takto, didelės mei- 
lės ir nereikia, sakyčiau, per dažno šio ginklo vartojimo. 

Kad to nereikia, tai mus pamoko 49 paragrafas: “Tegul moka 
išmintingai laikyti paslaptį ir nuovoką turėti, kaip tarp savęs, taip ir 
su kitais, nepriklausančiais vienuolijai"“. Čia yra pasakyta, kad seserims 
reikia mokėti laikyti paslaptį. Vienuolyne tai labai svarbu. Ir vienuo- 
lyne tai net svarbiau, negu kitur. Kur žmonės susitinka rečiau, tai 
jie nors ir laisvai paplepa vieni su kitais, bet pasišnekėję išsiskirsto ir 
tuo viskas pasibaigia. Bet, jeigu vienuolyne nepaisytume, ką mes vie- 
ni kitiems kalbame, tai savo gyvenime sukurtume daug pastovios ne- 
santaikos židinių. Vienuolyne reikia labai atsiminti tą moralinį dėsnį, 
kuris tam tikta prasme yra priešingas perspėjimo pareigai, būtent: 
apkalbėjimo nuodėmę. Kas yra apkalba? Apkalba yra ne tai, kad mes 
kokį neteisingą dalyką papasakojame apie žmogų. Tai jau yra melo 
arba šmeižto nuodėmė. Kada mes pasakome apie žmogų, kad jis kokį 
dalyką padarė, ko jis nėra padaręs, tai yra elementariausias nusižen- 
gimas teisingumui ir visokiam padorumui. Ne apie tai čia kalbama. 
Bet čia kalbama apie tokius kalbėjimus, kurie yra teisingi. Aš žinau, 
kad toks žmogus yra nusikaltęs, bet ar aš turiu pareigą šitą jo nusi- 
kaltimą kam nors kitam papasakoti? Aišku, kad ne. Mes visi žinome 
tą katekizmo dėsnį, kad žmogus neturi teisės kito žmogaus jam vienam 
žinomus dalykus paskelbti viešai ir tokiu būdu žmogų sukompromi- 
tuoti. Gal būt, kad jis tuo tarpu jau yra pradėjęs rehabilituotis ir įsi- 
gijęs gerą vardą visuomenėje. Nevaldydami liežuvio, mes vėl iš naujo 
jo gyvenimą sumaišome. Tai yra nuodėmė. Pareiga perspėti neduoda 
mums teisės daryti apkalbos nuodėmių. Mes negalime plepėti apie 
vienas kitą labai laisvai. 

Žiūrėkite, kaip mes šitame dalyke esame apstatyti ir varžomi di- 
delių principų ir kokie pavojingi praėjimai mums pasilieka bendruo- 
meniniame gyvenime. Todėl į juos reikia kreipti daug dėmesio. Bend- 
rajame gyvenime jokia smulkmena nėra smulkmena. Taip, kaip sese- 

lės Teresės draugės rožančiaus barškėjimas vedė ją iš kantrybės, taip 
daugeliu smulkmenų vedame vienas kitą iš kantrybės. Maži dalykai 
bendrame gyvenime gali pasidaryti labai dideli, todėl mes turime la- 
bai atsižvelgti vienas į kitą. 

Grįžtant prie perspėjimų, naudingą pamokymą apie juos duoda 
šv. Ignacas Lojola. Atsakydamas į klausimus scholastikui Antanui de 
Brandao 1551 m., jis rašo: “Jo (t.y. perspėjimo) pasisekimas labai 
daug priklauso nuo perspėjančiojo autoriteto ir nuo jo pripažintos 
meilės. Jeigu bent vieno iš šių dalykų trūksta, nėra ko tikėtis, kad 
perspėjimas atneštų pagerėjimo. Dėl to perspėjimus duoti nėra kiek- 
vieno reikalas. Ir kiekvieną kartą norint tai daryti, pirmiausia reikia 
atkreipti dėmesį į tai, kokios bus iš to pasėkos“. (O. Karrer - H. Rahn- 
ner, Ignatius Loyola, Geistliche Briefe, 1942 m. 180 psl.). 

Reikšmingiausi žodžiai šiame pamokyme yra šie: “pripažintos 
meilės“. Negana to, kad duodantis perspėjimą asmuo mylėtų perspė- 
jamąjį. Reikia, kad perspėjamasis tikėtų, jog perspėjantysis jį myli. 
O perspėjimų praktikoje kaip tik dažnai to trūksta. Todėl perspėji- 
mui duoti reikia rūpestingai ieškoti tokio žmogaus, kurį perspėjamasis 
tikrai myli ir laiko patikimu savo draugu. 


27. VISUOMENINĖ KULTŪRA 


Dabar pereikime prie visuomeninių reikalų. Visuomeniniams rei- 
kalams Arkivyskupas yra paskyręs keletą paragrafų. 50 paragrafas 
sako: “Siekiant didesnės įtakos kitiems, reikalinga gerai pažinti vi- 
suomeninio gyvenimo reikalai. Tuo tikslu įmanomai dažniau, maždaug 
kas savaitę, daryti posėdžius, kuriuose būtų svarstomi ne tiktai viduji- 
nės drausmės klausimai, bet taip pat Bažnyčios ir visuomenės pagei- 
davimai, švietimo ir labdaros veikimo būdai kitų įstaigose, kad juos 
būtų gailma panaudoti pas save, taip pat geriausios bei tinkamiausios 
priemonės savo uždaviniams atlikti ir kiti tolygūs dalykai“. 

Vargiai ar yra kita vienuolija Bažnyčioje, kuri turėtų tokį aiškų 
ir platų visuomeninį vadovavimą. Šis 50-tasis paragrafas yra toks vi- 
suomeniškas, kad jis tiktų betkuriai plataus masto visuomeninei or- 
ganizacijai. Net po II Vatikano susirinkimo vargiai ar rasime tokį 
praktišką vienuolinio idealo formulavimą, kuris būtų toks visuome- 
niškas, kaip mūsų Vedamoji mintis. Kryptis, kurią Arkivyskupas 

mums duoda, pastato mūsų vienuoliją labai didelėje visuomeninėje 
atvirybėje. Mes neturime užsidaryti vienuolijoje, bet turime žinoti, 
kas darosi Bažnyčioje ir visuomenėje, kokie švietimo ar labdaros dar- 
bai yra dirbami. Net kas savaitę mes turime domėtis, ko reikia Bažny- 
čiai ir visuomenei švietimo ir labdaros srityse. Reikia domėtis, kur ši- 
tie darbai yra dirbami ir kaip jie yra daromi. 

Kartais susidaro įspūdis, kad visuomeninis gyvenimas yra toks 
objektas, apie kurį galima kalbėti visada, jeigu neturi apie ką kal- 
bėti. Čia viskas atrodo teisėta, ir čia nėra jokių ribų. Iš tiesų, nėra 
lengva apriboti, kas yra visuomeninis objektas. Nelengva yra pasa- 
kyti, kas yra visuomeninė tema ir kas nėra. Jeigu mes pradėtume nuo 
aptarties, tai čia pastebėtume didelį susimaišymą. Mes lietuviškai sa- 
kome visuomeniniai reikalai. Angliškai tai bus “sociology"', nuo žo- 
džio “social"'. Žodis “sociologie" prancūziškai, ir apskritai Europoje, 
suprantama visiškai kitaip negu Amerikoje. Amerikoje, kai mes pasa- 
kome "social", tai suprantame, kad čia mes turime reikalą su kokiu 
nors pasilinksminimu. Tai reiškia, kad čia reikės priimti svečius ar 
panašiai. Tuo tarpu, kai mes turime tos pačios prasmės žodį prancūzų 
kalboje, “sociologie"', tai kiekvienas šitą žodį išgirdęs žino, kad čia 
eina reikalas apie šelpimą neturtingų, apie ekonominę pagalbą, globą 
ir t.t. Matome, kokie nevienodi supratimai. Vienur tai reiškia lengvo 
bendravimo mintį, kad žmonės gražiai santykiautų tarpusavy. O ki- 
tur tai specifinė šelpimo problema. 

Iš tikrųjų visuomeninė sritis apima daug daugiau. Ji eina nuo to, 
kas angliškai vadinama “social'', iki to, kas prancūziškai vadinama 
“sociologie"'. Ir tame tarpe yra visos darbo ir atlyginimo, pragyveni- 
mo ir sugyvenimo problemos. Čia mes patenkame į didelę temų ir 
objektų platybę. Kalbant apie šią sritį reikia rūpintis, kad išvengtume 
nesusipratimų, vartodami tuos pačius žodžius, kurie daug ką reiškia. 
Lietuviškai visuomeninė sritis — yra gana gerai nusistovėjęs terminas 
ir apima visą turinį. Mes konfliktų tos sąvokos supratime neturime. 

Reikėtų atkreipti dėmesį į tai, kad socialinių arba visuomeninių 
dalykų nereikia imti labai lengvų ir savaime suprantamų. Visuome- 
ninės kultūros yra labai sudėtingos ir auga lėtai. Tai yra šimtametis, 
net tūkstantmetis augalas. Tos pažiūros, kurios visuomenę formuoja, 
ir tos, kurios naujai kyla, ir tos kurios nyksta, eina kaip labai ilgos 
bangos. 

Kur tas bangavimas galėjo eiti ramiai ir laisvai, nepadarė dide- 
lių žaizdų tautoms. Tos visuomenės yra daug pasiekusios. Bet tos 
tautos arba visuomenės, kur principai nors buvo geri, bet kur laisvo 
operavimo tomis visuomeninėmis vertybėmis nebuvo galima turėti, 
yra dar tik šitų visuomeninių mokslų pradžios mokykloje. 


Kai kurios visuomenės, nors yra stovėjusios aukštai, ilgainiui yra 
nupuolusios. Visuomeninė kultūra stiprėja, lyginasi ir auga beban- 
guodama. Mes lietuviai neturime didelės tradicijos šioje srityje. Mes 
esame greičiau pradedančiųjų kategorijoje. Išskyrus šeimos kultūrą, 
kuri mūsuose yra pažymėtino aukščio. Jeigu mes imsime prancūzų 
kultūrą, tai visuomeninį stilių būtų galima laikyti greičiau smukimo 
krypties. Bent iki II-jo pasaulinio karo visuomeninis gyvenimas buvo 
būdingas ne noru derintis, bet noru atsiriboti. Žinoma, ne visą tautos 
kultūrą mes čia turime galvoje, bet tik tai, kas vadinama visuome- 
niniu bangavimu. 


Kas daryti su angliška visuomenine kultūra, kuri šiandien yra 
didelėje krizėje, mes nežinome. Bet, bent iki paskutinių laikų, visuo- 
meninių santykių išlyginimas jų nuolatinėje tarpusavio kovoj it nuo- 
latiniame bangavime yra pasiekęs gana aukšto lygio. Tai liudija ne 
tik jų ekonominis išsilyginimas, bet ir jų katalikų sociologų raštai. 
Kai jie paskaito šv. Sosto išleistus socialinio darbininkų aprūpinimo 
principus, tai jie sako, kad mes dabar ieškome jau ko nors daugiau. 
Tie principai yra geri, bet yra labiau pritaikyti Europos kontinentui, 
kai tuo tarpu anglai sako, kad jie šitą tarpsnį jau yra perėję. 


J. M. Todd 1960 m. yra išleidęs kolektyvinį veikalą "Work", 
kuriame įvairūs anglai yra patalpinę savo studijas darbo problemą 
liečiančiais klausimais. Apie tai, kad socialinė sritis yra banguojanti 
ir kaip sunku vieno krašto nusistatymus pritaikyti kitur, galime pa- 
matyti iš šio pasisakymo: “Anglijos ekonomijos raida buvo visada 
empirinės prigimties. Čia yra visuomet buvę daug krikščionių, kurie 
stengėsi ją taisyti. Todėl visos pastangos ją pritaikyti kokiai chartai, 
ypač ateinančiai iš Vatikano, parašytai formalia kalba enciklikos for- 
moje, skirtai visai Bažnyčiai, neatrodo, kad čia turėtų didelį pasiseki- 
mą. Tai yra dėl to, kad arba pataisymai jau buvo apgalvoti ir pritai- 
kyti prieš daug metų, arba kad jie čia yra nenaudingi" (130 psl). 
Šie Todd žodžiai gali mums pailiustruoti, kad ekonominiai reikalai, 

kurie įeina socialinėn sritin, yra kuriami pačioje visuomenėje, prisi- 
laikant Bažnyčios principų. 

Šia citata nenorima pasakyti, kad Pijaus XI enciklika “Ouadra- 
gesimo anno“ nėra vertinga. Priešingai, ji, iškeldama vadinamą sub- 
sidijinį principą, yra labai vertinga. Taip pat čia nenorima pasakyti, 
kad Popiežiaus nurodymai nėra verti mūsų studijų. Čia tik norima 
pasakyti, kad vien tų dokumentų studijavimo negana, kad reikia 
visuomeninių vietinių pastangų, ugdančių vietos visuomeninį gy- 
venimą. 

Sekant Arkivyskupo patarimu domėtis Bažnyčios ir visuomenės 
aktualiais reikalais, turėtume atkreipti daugiau dėmesio į jau čia ką 
tik minėtą subsidijinį principą, kuris šiandien sudaro katalikiško vi- 
suomeniškumo garbę ir problemą. 

Tai yra dėsnis, kurį sunku vienu sakiniu aptarti. Jam pradinį ap- 
tarimą davė Pijus XI, toliau jį ryškino Pijus XII, dar toliau jį pa- 
stūmėjo Jonas XXIII. Paprasčiausias jo aptarimas būtų šis: kad 
krikščioniška visuomenė turi tvarkytis taip, jog platesnės apimties 
visuomeninis organizmas nesiimtų tų uždavinių, kuriuos gali atlikti 
siauresnės apimties visuomeninis organizmas. Pavyzdžiui, apskritis 
neturi imtis tų uždavinių, kuriuos gali atlikti valsčius, valstybė neturi 
imtis tų uždavinių, kuriuos gali atlikti apskritis, o tarptautiniu mastu 
nereikia vykdyti tų uždavinių, kuriuos gali atlikti valstybė. Šio prin- 
cipo tikslas yra iš pagrindų prašalinti iš visuomeninių santykių paver- 
gimo metodą. Ką pats žmogus gali atlikti ar ką šeima gali gerai at- 
likti, į tuos reikalus nėra ko kištis platesnės apimties organizacijoms. 
Kai kas šį principą aptaria kaip visuomenės organizavimą iš apačios. 

Daug pasėkų turėtų visai mūsų visuomeninei organizacijai šio 
principo pritaikymas. (Plačiau su juo susipažinti galima mano straips- 
nyje “Tėvynės Sargas" 1964 m. 25 nr. “Jono XXIII politinių principų 
analizės bandymas“ 1-12 psl.). Šis principas galioja ne tik pasaulie- 
tiškoms organizacijoms, bet ir bažnytinei sąrangai. Tai yra aiškiai 
pareiškęs Pijus XII. Norint pažinti problemas, kurias šio principo 
taikymas iškelia Bažnyčios gyvenime, galėtų patarnauti mano straips- 
nis, tame pačiame žurnale 1967 m. 28 nr. pavadintas “Valstybinės 
vyskupų konferencijos, naujas valdantis organizmas Bažnyčioje“. 
Kiekvienam, turinčiam pareigų Bažnyčios ar vienuolijos organizaci- 
joje, pravartu nepraleisti iš akių tų problemų, kurios kyla ryšium su 

šiuo principu. Tai yra arkiv. Matulaičio patarimas. Jis sako, kad vi- 
suomeninę sritį reikia gerai pažinti. Ją reikia nuolat sekti, nuolat būti 
su ja kontakte, žiūrėti kas visuomenėje darosi. 


28. IŠTVERMĖS PROBLEMA 


Sustokime dabar prie tvirtybės dorybės arba, tiksliau sakant, prie 
ištvermės reikalo. Tvirtybės dorybė yra didelė dorybė. Ji yra didelė 
ne savo aukšta pozicija, kurią ji užima natūralių dorybių moksle. Kaip 
žinoma, tvirtybės dorybė yra viena iš vadinamų keturių kardinalinių 
dorybių. (kardinalinės dorybės, kurios dorybių hierarchijoje, tiesa, 
stovi žemiau negu antgamtinės dorybės /tikėjimas, viltis ir meilė/, 
bet kurios visų natūralių dorybių tarpe turi aukščiausią vietą). Jos yra: 
išmintis, teisingumas, tvirtybė ir saikingumas. Tvirtybės dorybė, teo- 
riškai žiūrint, stovi labai aukštai. Bet ir praktiškai mūsų vienuolinia- 
me gyvenime tvirtybės dorybės klausimas yra labai aktualus. Galima 
sakyti, kad daug kas priklauso nuo to, ar mes ištesėsime savo pašau- 
kime iki galo, ar būsime pakankamai tvirti. Tai yra kiekvieno klau- 
simas. Net jei šis klausimas mums nekyla, mes neturime būti labai 
tikri, kad jis mums kada nors neiškils. 

Ačiū Dievui, kad pašaukimo abejonės mums nekyla, kad mes 
esame ramūs ir tvirti. Gyvenimas eina ramia vaga ir mes manome, 
kad liksime ištikimi savo įžadams iki galui. Tačiau ką gali žinoti, 
kokias krizes mums ruošia rytojaus diena. Gera yra apsišarvoti ir pa- 
siruošti visokiems sunkumams, kad ištikimybės bandymo metu mes 
pakankamai turėtume tvirtybės šitą bandymą atlaikyti. Todėl reikia 
kalbėti apie tvirtybę sunkumuose. Mes žinome, kad yra žmonių, ku- 
rie labai gražiai vienuolinį gyvenimą pradeda, puikiai nugali daugy- 
bę sunkumų, bet vieno sunkumo nenugali, pradeda painiotis ir kar- 
tais prieina iki to, kad reikia net atsisveikinti su vienuolija. 

Žinoma, mes nežiūrime tragiškai į tokį atvejį, kada seselė ar vie- 
nuolis, pabuvęs naujokyne ar prieš amžinuosius įžadus apsisprendžia 
eiti kitu gyvenimo keliu. Vienuolinis pašaukimas yra aukštas tobuly- 
bės kelias. Jis yra tobulesnis pašaukimas už gyvenimą moterystėje. 
Apie tai nėra abejonės. Bet atskiru atveju, atskiram žmogui, kaiku- 
riose aplinkybėse gali būt ne šitas kelias skirtas. J. Mausbach, svars- 
tydamas klausimą, kokia prasme vienuolinis pašaukimas yra aukštes- 

nis už pasaulietišką pašaukimą, remdamasis Suarezu, sako: “Kas yra 
geriau žiūrint abstrakčiai, ne visada yra geriau kiekvienu atveju. To- 
dėl reikia atsižvelgti ne tik į "patarimą", bet ir į atskiro žmogaus pa- 
šaukimą" (Moral teaching, 277 psl.). Žmogus gali būti Dievo šau- 
kiamas kur kitur. Dėl to, jei kas savo laiku išeina, nėra ko dėl to 
kelti didelio klausimo. Priešingai, galima net džiaugtis, kad tai yra 
žmogus, kuris rimtai tyrinėjo savo pašaukimą. Žmogus, kuris neturi 
didelio idealizmo ir Dievo meilės, vienuolinio gyvenimo nebandys. 
Jeigu kas kurį laiką praleido vienuolyne, tai, be abejo, iš to daug 
laimėjo. Ką jis čia išmoko, bus jam naudinga gyvenime, jis skleis 
toliau tas idėjas, kurias vienuolyne pasisavino. 

Ne taip gerai yra, kai krizės atsiranda vėliau. Sunku tada tikėtis, 
kad žmogus galėtų ką nors vertingo padaryti pasaulietiškame stiliuje. 
Klausimas, ar į tokį pasikeitimą galima žiūrėti kaip į laimingą. Grei- 
čiau čia yra būdinga ištvermės trūkumo problema. Šitokių atvejų 
pasitaikymas mums visiems turi būti perspėjimas, kad mes nesijaus- 
tume savo pašaukime perdaug saugūs. Dėkokime Dievui už pašauki- 
mo malonę. Dėkokime jam už kiekvieną dieną, praleistą vienuolyne, 
ir prašykime jo tvirtybės dorybės, kad ištesėtume iki galo. Ištesėjimas 
iki galo yra Dievo malonė. Nelaikykime ištesėjimą iki galo savaime 
supratnamu dalyku. Tvirtybės dorybės rūpestis niekam nėra pro šalį. 

Arkivyskupas šitam reikalui čia yra paskyręs vieną paragrafą. 
Ir kitais atvejais jis apie šitą dalyką kalba. 21 paragrafo II dalyje 
jis sako: 

“Būti tvirtoms sunkumuose. Reikia pasižymėti taip pat tvirtumu 
betkuriems sunkumams nugalėti, anot šv. Rašto žodžių: “Aš visa ga- 
liu tame, kuris mane stiprina“ (Pilyp. 4, 12). “Dievas mano šviesa 
ir pagalba, ko aš bijosiu?“ (Ps. 26, x). “Su mano Dievu peržengsiu 
mūrą“ (Ps. 17, 30). 

Toliau jis cituoja laiško romėnams būdingąjį apaštalo Povilo 
tvirtybės pareiškimą: “Tai kas gi atskirs mus nuo Kristaus meilės? 
Ar vargas, ar suspaudimas, ar badas, ar plikumas, ar pavojus, ar 
persekiojimas, ar kalavijas?... Aš esu tikras, kad nei mirtis, nei gy- 
venimas, nei angelai, nei kunigaikštystės, nei galybės, nei dabartiniai 
nei būsimieji dalykai, nei stiprybės, nei gausumas, nei gilumas, nei 
joks kitas sutvėrimas negalės atskirti mūsų nuo Dievo meilės, kuri 
yra Viešpatyje Jėzuje Kristuje" (Rom. 8, 35, 38-39). Tai yra apaštalo 

Povilo tvirtybės išpažinimas. Tai yra drąsus pasisakymas. Ne kiekvie- 
nas gali taip sakyti. Apaštalas Povilas, kaip sakė, taip ir padarė. Jis 
buvo ištikimas savo misijai iki galo, ir mums gražu šiandien prie jo 
sustoti. 

Apaštalas Povilas yra geras ištvermės ir tvirtybės mokytojas. Jis 
yra Žmogus, kuris sugebėjo regėti viską kitaip. Kuo remiasi jo tvirty- 
bė, kad mes galėtume pasimokyti, į ką mes turime orientuotis, norė 
dami pasiruošti prieš pavojus, kurie gali mus gyvenime ištikti? Kas 
yra ta atrama, kuri jį stiprina, kuri jį įgalina pasakyti tokius drąsius 
žodžius, sakyčiau, perdrąsius. Kaip jis galėjo taip šnekėti? Tai yra 
ne kas kita, kaip Kristaus meilė. Ir ta Kristaus meilė, jeigu ji yra, 
tai nei badas, nei pavojai, nei plikumas, nei persekiojimai, nei kardai, 
nei mirtis, nei gyvenimas, t.y. naujos gyvenimo vilionės, nei angelai, 
t.y. naujos idėjos, žmogų neatskirs nuo Kristaus. 


29. ANGELIŠKOS PAGUNDOS 


Pažvelkime iš arčiau į tas priežastis, kurias apaštalas Povilas iš- 
skaičiuoja kaip kliūtis tvirtybės dorybei. Visų pirma, ką tai reiškia 
angelai? Tai yra visokios kitos didelės ir puikios idėjos. Tos puikios 
idėjos kartais yra labai pavojingos tvirtybės dorybei. L. Tolstojus, 
rusų rašytojas, labai gražiai tai yra išryškinęs, pasinaudodamas san- 
tykiais Petrapilyje prieš I pasaulinį karą. Štai yra žmogus, kuris turi 
gerą politinį sumanymą ir gerą kultūrinę idėją ir atrodo, kad tas 
sumanymas ko gero bus įgyvendintas. Bet jei tu nori tą sumanymą 
sugriauti, ką tu turi daryti? Tu jokiu būdu neturi sakyt, kad tas su- 
manymas yra blogas. Tai sakydamas, tu pasidarysi visiems nepriimti- 
nas ir prarasi savo populiarumą. Bet tu iškelk žymiai geresnį suma- 
nymą ir jį nušviesk kiek galint iškalbingiau ir sužavėk juo visus. Vi- 
siems bus aišku, kad tavo sumanymas yra geresnis, bet jis turi vieną 
trūkumą, būtent: jis yra neįvykdomas. Ir kai tu jį paskelbsi, juo vi- 
sus sužavėsi, jie aną realų sumanymą užmirš, ir tu būsi jį sugriovęs. 

Tai yra tų angelų pagunda. Šitokie angelai nekartą veikia ir mus. 
Išeina kas su sumanymu ir pradeda mums kuždėti į ausį įvairiais 
būdais. Sumanymas puikus, negali nieko prieš jį sakyti; geresnis už 
visus mūsų iki šiol dirbamus darbus, bet visa bėda, kad iš jo nieko 
gero, realiai imant, negali tikėtis. Tačiau mes susižavėję tuo dangišku 

reginiu, jį pasekam, savo pareigas, savo įsipareigojimus užmirštam, 
ir štai mūsų ištikimybė yra sugriauta. Dėl (to, turbūt, čia apaštalas 
ir yra įdėjęs tuos "angelus". — “Nei kunigaikštystės, nei galybės. ..* 
šie pavadinimai, einant anų metų terminija, reiškia įvairias angelų 
rūšis, Todėl ir jiems galioja tai, ką pasakėme apie angelus. 

“Nei dabartiniai, nei būsimieji dalykai, nei stiprybė..." — Ką 
Povilas čia turi prieš stiprybę? Tiesa, stiprybė, arba tvirtybės dorybė 
yra viena iš kardinalinių dorybių. Tačiau jeigu mes viską remtume 
ja, be Kristaus meilės ir be tos Kristaus silpnybės, tai ta stiprybė 
pasidarytų labai trapi. Ji lūžta. Greičiausiai visi pažįstame žmonių, 
kurie savo jaunystėje buvo labai tvirti. Buvo žavingai tvirti. Jų tvir- 
tybė spindėjo kaip brangakmenis iš visų pusių. Jų principų tvirtu- 
mas ir moralinių nusiteikimų griežtumas buvo kaip kristalas. Tačiau, 
nežiūrint to, toks žmogus krito ir krito su trenksmu; ir šiandien iš jo 
nieko nėra. Taigi tvirtybė, paimta vien savyje, be Kristaus meilės, 
be Kristaus nusižeminimo, be jo kantrybės, be saikingumo dorybės 
ir be mūsų prisipažinimo prie kalčių, mūsų neišgelbės. Pagrindinė 
atrama, į kurią apaštalas Povilas yra nusikreipęs, į kurią jis visą viltį 
deda, yra Kristaus meilė. Į ją ir mes įsikibkime ir pasitikėkime, tada 
ir mus jokios jėgos neišmuš. Nepasitikėkime vien metodine tvirtybės 
priemone. Žmogus nusistato tam tikrą metodinę tvarką ir jos laikosi. 
"Tai yra gerai. Tvarka yra reikalinga. Prieš ką mes čia norime pasi- 
sakyti, tai prieš pasitikėjimą metodinėmis priemonėmis be Dievo 
meilės. 

Toliau skaitome: “Nei aukštumas. ..* čia gali būti suprantami 
koki kiti idealai, kurie gali kliudyti tvirtybės dorybei. Idealų galima 
rasti labai aukštų. — “Nei gilumas. .." Labai gilūs išanalizavimai kai 
kurių dalykų irgi mus gali kartais nuvilioti nuo mūsų kelio. Kartais 
pagunda mums sako: čia vienuolyne vyksta gyvenimas tokių papras- 
tų žmonių; bet jeigu tu nori ką nors tikrai gilaus ir žavaus, aukšto 
lygio kultūrinio gyvenimo, tai pamėgink eiti kitu keliu. Visus tuos 
gilumos pasiūlymus reikia vertinti pagal Kristaus meilę. 


»„ 


“Joks kitas sutvėrimas negalės atskirti mus nuo Dievo meilės, 
kuri yra mūsų Viešpatyje Jėzuje Kristuje“. Matome, kaip apaštalas 
Povilas tiesiog įsikirtęs į Jėzaus meilę, į jo asmenį. Jeigu mes būtu- 
me kokie netikintys arba jeigu mes nesuprastume, kas yra Kristus, tai 
sakytume, kad jis vergiškai jo laikosi. Bet kai mes suprantame dievo- 

žmogišką Kristaus prigimtį, tai mes žinome, kokia yra tvirtybės at- 
ranka ir ką ji reiškia. (Žiūr. apie tai skyriuje: Kristus mūsų pirma- 
vaizdis). 

Kai apaštalas Povilas išskaičiuoja tiek visokių pavojų, grąsinan- 
čių žmogų atskirti nuo Kristaus, jis, greičiausiai, juos paima ne iš 
teorijos. Jis gyvai jaučia tas visas viliones, kurios gundo kiekvieną 
didelį žmogų. Tie visokie "angelai", visoki dvasingumai, visokie tvir- 
tumai; tie visokie dideli dalykai šalia tų žemųjų grėsmių, kaip badas, 
pavojus, plikumas, persekiojimas graso mums realiai Mes, turėdami 
prieš akis tuos visus pavojus, labai įsikibkime į Jėzaus meilę. Būkime 
ištikimi pirmajai meilei. Apaštalo Jono Apreiškimų knygoje yra 1a- 
bai gražus vienas perspėjimas, vertas mūsų dėmesio. Kaip žinome, 
ta knyga prasideda perspėjimais septynioms Bažnyčioms. Efezo Baž- 
nyčiai Jėzus rašo: “Tu užmiršai savo pirmąją meilę“ (2, 4). Ar mums 
nereikia to priekaišto sau padaryti? Ar mes tebeturime tą pirmąją 
meilę, kuri mus atvedė vienuolynan? Tą tyrą, skaisčią, energingą, 
pasišventusi visokiam gerumui! Prie tos meilės mes turime grįžti. 
Ji yra mūsų tvirtybės pagrindas. 


30. APSIMARINIMO KLAUSIMAS 


Atkreipkime atitinkamą dėmesį į priemones, kurių vienuolijoje 
yra gausu ir kurios gali mums padėti išlaikyti pirmąją meilę. Tai yra 
įvairios asketinės priemonės. Daug gelbsti paprasta dienos tvarka, 
bendruomeninis nusiteikimas, ištikimybė savo pareigoms, savo dar- 
bams ir t.t. Svarbu nuoširdus ir atviras priėjimas prie maldos ir mąs- 
tymo. Šitie dalykai yra priemonės išsilaikyti tvirtybėje. Kai šitų da- 
lykų vertinimas pas mus sumažėja, tai yra ženklas, kad reikia pradėti 
juos sustiprinti. Reikia laiku apsižiūrėti, kad mes nepatektume ant ku- 
rios nors seklumos. Apie tuos dalykus kaip tik kalba Arkivyskupas 
21-jo paragrafo pradžioje ir dar 37-jame paragrafe. Paskaitykime 
truputį 21-jo paragrafo. 

“Šiam tobulybės laipsniui pasiekti tegul ištvermingai siekia Vieš- 
patyje galimai daugiau apsimarinti, išsižadėti savęs, lavintis nuolan- 
kume, nes puikiesiems Dievas priešinasi, o nusižeminę gauna jo ma- 
lonių: ypač reikia nuolat kreipti dėmesio į savo vidaus gyvenimą, 
augti bei stiprėti pamaldumo dorybėje. “Visuomet reikia melstis ir ne- 

paliauti" (Luk. 18, 1). Kad būtų galima pasakyti "Esu gyvas, tačiau 
nebe aš, bet yra gyvas manyje Kristus' (Gal. 2, 20). Tikėjimas ir ti- 
kėjimo pasireiškimas maldoje yra mūsų stiprybės priemonė“. Čia 
arkiv. Jurgis užsimena nuolankumą. Nuolankumas gilus, nesuvaidin- 
tas, ne kaip nors vaikščiojimas nuleista galva, bet sugebėjimas priimti 
pažeminimą, priekaištą, kritiką, perspėjimą —yra tikras nuolankumas. 
Žmogus gali atrodyti labai nuolankus, bet jeigu jis užsiliepsnoja iš- 
girdęs kiekvieną jo darbo neįvertinimą ar kritiką — koks čia nuolan- 
kumas! Nuolankume lavinimasis yra vertinga tvirtybės priemonė, 


Toliau čia susitinkame su žodžiu: apsimarinti. Arkivyskupas sa- 
ko: galimai daugiau apsimarinti. Ką tai reiškia? Ką reiškia tie apsi- 
marinimai? Pirmiausia, ar tas žodis yra geras? Jis yra įėjęs į mūsų 
kalbą. Angliškai apsimarinimas yra “mortification"'. Visose kalbose 
ta sąvoka turi sąryšį su mirtimi. Tai yra gana skaudus žodis. Jį rei- 
kia imti ta prasme, lyg kad mes turėtume patys save sunaikinti ar 
eiti prie savo išnykimo. Šitas žodis, tiesa, stiprus žodis, yra vartojamas 
tam, kad paskatintų mus nugalėti savo tiek dvasinius, tiek fizinius- 
biologinius palinkimus, jei jie išmuša mus iš dieviškos tvarkos. 


Žmogus turi daugybę visokių galių, įvairių palinkimų, dažniau- 
siai gerų, bet, kai jie pradeda veikti nesiskaitydami su asmens vado- 
vavimu, prisieina vesti su jais didelę kovą ir ta kova būna tokia at- 
šiauri, kad iš tikro, kartais gaunamas įspūdis, jog mes patys save 
mariname ir patys sau kenkiame. Bet tai yra tik išorinis įspūdis. Tik- 
rasis šitos mūsų pastangos padarinys turi būti savęs išlaisvinimas. Ir 
nereikia bijoti vienos ar kitos tų priemonių. Žinoma, nereikia iš aske- 
tinių priemonių padaryti kokios nepajudinamos tiesos, sakykime, pri- 
sileisti iki to, kad tam tikra asketinių priemonių kolekcija pasidary- 
tų mūsų dvasinis vadovas. Mūsų dvasinis vadovavimas turi pasilikti 
mūsų asmens žinioje, 

Kartais skaitome apie visokius šventųjų apsimarinimus. Dažnai į 
tą dalyką neverta kreipti daugiau dėmesio negu į atvangos pasiskai- 
tymą. Apsimarinimo priemonių pasirinkimas turi būti pagal tikslą: 
kada ir kiek jų reikia. Jeigu randame, kad mūsų polinkiai ar vaizduo- 
tė, ar kas nors veda mus negeru keliu, rinkimės kovos priemonių. Tai 
nebus lengva. Kaip tik dažniausiai nesinori imtis priemonių ten, kur 
jų labiausiai reikia. Jeigu jaučiame savyje labai stiprų pasipriešinimą 

kokiai praktikai, tai reikia patyrinėti, ar tik ne čia yra mūsų pagrin- 
dinė yda ir ar ne šitoje srityje mes turime imtis priemonių. 
Asketinio gyvenimo mokytojai, norėdami pajuokauti, kartais pa- 
taria būdą, kaip sužinoti kokia yra žmogaus pagrindinė yda. Žmo- 
gus ir šiaip ir taip jos ieško, bet tos ydos vis neranda. Dvasios tėvas 
tada jo paklausia: kaip tave keikia tavo draugai? Pasiklausyk ir ži- 
"nosi, kur yra tavo pagrindinė yda — draugai ją žino puikiausiai. Pa- 
našiai turėtume daryti ir mes. Ko mes labiausiai nenorime ir kam 
priešinamės, dažniausiai yra mūsų pagrindinė yda. Nors ne būtinai. 
Iš to negalima padaryti priešingo dėsnio. Negalima sakyti, kad visa 
tai, ko aš aistringai noriu, jau savaime yra priešinga Dievo valiai. 
Piet Francen S.J., kalbėdamas Chicagoje 1966 m. apie sąžinės apsi- 
sprendimą, sakė, “kad nėra mums reikalo paniekinti tai, ką mes 
mėgstame. Taip manyti būtų jansenistiška klaida, kuri dar tebėra gy- 
va krikščioniškose visuomenėse. Jeigu ką mes stipriai mėgstame, tai 
dar nereiškia, kad tai yra prieš Dievo valia. Galimas dalykas, kad to 
"sprendimo, kurio mes nenorime ir Dievas jo nenori". Napaneikime 
apsimarinimo iš principo; nelaikykime jo pasenusiu, atgyvenusiu, vi- 
duramžiniu, niekam nenaudingu dalyku. Praktiškai betgi apsimarini- 
mo priemonių negalima imtis be vienuolijos vyresniųjų leidimo. Jei- 
gu nori daryti ką nors, kas išeitų iš paprastos dienotvarkės arba iš 
priimtų vienuolijoj papročių, tam dalykui reikia gauti arba vyresnio- 
jo arba dvasios tėvo pritarimą. Šis atsargumas yra reikalingas tam, 
kad mūsų uolumas nepasineštų į kokias keistas praktikas, kurios, 
tarsi sportinės varžybos, gal ir įdomios, bet mums nėra nei reikalin- 
gos, nei naudingos. 


31. ASKETINIŲ PRIEMONIŲ VAIDMUO 


Toliau pereikime prie 37-jo paragrafo, kur Arkivyskupas kon- 
krečiau nusako, ką reikia daryti asketinėje srityje, ir paimkime pra- 
džiai iš to paragrafo perskyrimą “e“. 

“Neužkrauti jokių ypatingų apsimarinimų: tegu kiekviena, ži- 
nant ir pritariant dvasios vadovams, pati pasirenka kas labiau atitiktų 
josios sveikatą, užsiėmimą ir būdą“. Taigi, nebūtinai ypatingų apsi- 
marinimo priemonių reikia imtis. O jeigu jų imtis, jos turi būti pa- 
ties pasirinktos. Iš šalies uždėtos apsimarinimo priemonės tikslo ne- 


86 


pasiekia. Geriausia yra tos asketinės priemonės, kurias mums uždeda 
kasdieninė mūsų pareiga, darbas, kurį mes dirbame nenoromis. Mes 
„norėtume dirbti kitą, bet šį priimkime kaip apsimarinimo priemonę. 
"Tai bus geriausia savitvardos priemonė. Nieko geresnio negalima 
bus surasti. 

Arba štai toliau jo paraginimas skyrelyje “£". “Lavintis dorybių 
„praktikoje, esminiuose dalykuose reikalinga griežtai laikytis teologi- 
jos mokslo ir pagrindo, esminės minties, tikslo ir dvasios. O pripuo- 
ilamuose ir turinčiuose bet kurio pamaldumo pobūdį, reikia būti gana 
lanksčioms pagal įvairias aplinkybes“. Šita paragrafo dalis mums vėl 
iš naujo primena tai, kad ne asketinės priemonės turi sudaryti mūsų 
pasaulėžiūros vadovavimą, bet mūsų meilė, mūsų kontempliacija, 
mūsų tikėjimas ir viltis. Asketiniai dalykai turi pasilikti tik priemo- 
nės. Todėl Arkivyskupas primena, kad reikia laikytis teologijos moks- 
lo, nenukrypti į kokius keistus pasiūlymus. 


tt 


Toliau Arkivyskupas “g"' pastraipoje mus perspėja, kad neitume 
į keistenybes, į kokius ypatingumus. Kartais vienuoliai juos mėgsta ir 
jais net didžiuojasi. Kai susitinka įvairių kongregacijų žmonės, jie 
mėgsta svarstyti, kas pas juos ypatingo. Jie vieni kitų klausia: Ką jūs 
turite, kas būtų jums būdinga, kuo jūs galite pasigirti? Mes atsakome, 
kad mes jokia keistenybe negalime ir nenorime pasigirti. Mes gyvena- 
me paprastą ir natūralų gyvenimą. Arkivyskupas mums aiškiai sako: 
“viešame gyvenime reikia laikytis padorių pasauliečių tikinčiųjų pa- 
pročių, k.a. drabužiuose, valgyme ir pan., tačiau reikia saugotis vi- 
sokios prabangos, turint galvoj vienuolišką kuklumą, nuolankumą ir 
neturtą". 


Taigi mes esame tikrai moderniški žmonės. Mes nesimušame į 
kokias įvairybes, kuriomis mes norėtume girtis. Gal būt po 200-300 
metų mūsų kongregacijos narės galės pasigirt kokiais papročiais, ku- 
tie per šimtmečius bus susidarę. Gal jie bus teisėti ir geri, gal nelabai 
geri, kas žino? Bet mums šiandien tų dalykų nereikia ieškoti. Ne tam 
vienuolija yra įsteigta. Tiesa, vienuolija yra tam tikra įvairybė arba 
papuošalas Bažnyčiai. Ji yra kaip gėlė Bažnyčios gyvenime. Bet ta 
gėlė yra graži ne savo keistumu, bet savo natūralumu, tuo neveid- 
mainingu tiesumu, didesniu ir pilnesniu ištikimumu Bažnyčios ir ti- 
kėjimo idealams. 

Verta atkreipti dėmesį į tai, kad tam pačiam paragrafe, “b" sky- 
relyje Arkivyskupas primena, kad gaivinančiu veiksniu mūsų gyve- 
nime turi būti kontempliacija ir kiti pamaldūs veiksniai. Kaip mato- 
me, asketinės priemonės savaime nėra gaivinantis veiksnys. Jos yra 
tiktai saugojančios priemonės. Vien asketinių priemonių studijavimas 
vargiai ar ką padarys šventuoju. Šventuoju gali padaryti studijavimas 
pagrindinių tikėjimo dalykų. Ne tik studijavimas jų, bet įsigyveni- 
mas į jas, kas ir yra kontempliacija. Tai yra nuolatinis gėrėjimasis 
tomis temomis, kurių kasdieninis gyvenimas dažnai prieš mūsų akis 
neiškelia, bet kurias mes turime iš apreiškimo. Visi žmonės mėgsta 
kalbėti apie žmonijos nuodėmingumą. Bet daug įdomiau mąstyti apie 
Dievo veiklą, kurios tikslu yra, kad mes patys pasidarytume taip 
Dievui artimi, kad galėtume būti dieviški. Tokiu keliu mes ir turime 
eiti. 

Skyrelyje “<? Arkivyskupas vėl primena: “kad seserys nebūtų 
apkrautos per daug didelėmis asketinėmis praktikomis ar pamaldu- 
mo darbais, šiuose dalykuose teiktina kiekvienai galimos laisvės“. — 
Čia vėl pasirodo Dievo vaikų laisvės principas, toks savas Arkivys- 
kupui. 

Studijuodami šį dokumentą, mes visur pastebime pasislėpusią, 
tik ne išsyk pamatomą, tokią nuostabią pusiausvyrą. Bestudijuojant 
šį dokumentą, autoriaus lygsvara pasirodo daug kur. Mes ją vėl su- 
tinkame, kai studijuojame tvirtybės dorybę. Kaip čia viskas išlyginta, 
viskas pastatyta natūralioje aplinkoje, labai gražiame sąstate. Joks 
dalykas čia neiškreiptas, nesusižavėta jokia viena priemone. 

Juo labiau į šitą dokumentą gilinamės, juo labiau didėja pusiau- 
svyros įspūdis. Pirmu žvilgsniu šis dokumentas mums atrodo paprastas 
raštas. Kai mes į jį įsigiliname, jis mums darosi nuostabus savo pa- 
prastumu, savo natūralumu, savo suderinimais, savo neperdėjimais, 
savo meile žmogiškam gyvenimui. Tai yra klasinis kūrinys. 


DEO GRATIAS! 

